text:
གཙོ་རིམ་ཅན་གྱི་ལས་སྡེ་ཚུ་ལུ་བསྐྱིན་འགྲུལ་བྱིན་ནིའི་ལམ་ལུགས་དེ་ཡང་ ནང་བཟོ་ཚོང་ལས་དང་བཟོ་གྲྭ་ཆུང་བ་ཚུ་ངོས་འཛིན་འབད་དེ་ གོང་འཕེལ་གཏང་ནིའི་བསྐྱིན་འགྲུལ་གྱི་ཐབས་ལམ་ཅིག་ཨིན། བསྐྱིན་འགྲུལ་དེ་གིས་གཞུང་གི་ཧོངས་ལས་ མཉམ་འབྲེལ་དང་འཇོན་ཐངས་ཅན་གྱི་ དངུལ་འབྲེལ་གྲོགས་རམ་དང་འཐུས་ཚུ་ སྤྲོད་ནི་ནང་ལུ་ཕན་ཐོགས་ཚུགས། གཙོ་རིམ་ཅན་གྱི་ལས་སྡེ་ཚུ་གི་བསྐྱིན་འགྲུལ་དེ་ཡང་ ཉེན་བཅོལ་དང་གྲོས་འཆར་བཙུགས་ཡོད་པའི་ལས་འགུལ་གྱི་བདོག་གཏད་ཐོག་ལུ་ གཞི་བཞག་སྟེ་བྱིན་དོ་ཡོདཔ་ཨིན།
ཁྱད་ཚད།
- མི་སེར་སོ་ནམ་པ།
- ན་གཞོན་ལཱ་གཡོག་མེད་མི།
- མི་སེར་སོ་ནམ་པ་དང་ ན་གཞོན་ལཱ་གཡོག་མེད་མི་ཚུ་གིས་ གཙོ་རིམ་ཅན་གྱི་བསྐྱིན་འགྲུལ་གྱི་དོན་ལུ་ མི་ངོམ་རང་རྐྱང་། སྡེ་ཚན་ཡང་ན་ མཉམ་ལས་ཚོགས་སྡེ་དང་ ལས་སྡེ་ཚུ་བཟོ་སྟེ་ ཞུ་བ་འབད་ཆོག
- བསྐྱིན་འགྲུལ་ལེན་མི་འདི་ འབྲུག་པའི་མི་ཁུངས་ངོ་སྤྲོད་ལག་ཁྱེར་འཆང་མི་ འབྲུག་མི་ཅིག་འོང་དགོ
- སྡེ་ཚན་ཡང་ན་ མཉམ་ལས་ཚོགས་སྡེ་ཐོག་ལས་ བསྐྱིན་འགྲུལ་ལེན་པ་ཅིན་ སྡེ་ཚན་འདི་ནང་ མི་གྲངས་ཉུང་ཤོས་རང་ ༣ འོང་དགོ་པའི་ཁར་ ཁྱིམ་གུང་རེ་རེ་ལས་ མི་རེ་རེ་རྐྱངམ་ཅིག་གིས་ གྲལ་ཁར་གཏོགས་ཆོག
- མི་ངོ་དང་སྡེ་ཚན་ ཡང་ན་མཉམ་ལས་ཚོགས་སྡེ་ག་རང་འབད་རུང་ སོ་ནམ་གྱི་ལཱ་དང་འབྲེལ་བིའ་ ནང་བཟོ་ཚོང་ལས་དང་བཟོ་གྲྭ་ཆུང་བ་དང་འབྲེལ་བའི་ དངུལ་འབྲེལ་རྒྱབ་སྐྱོར་དགོ་པ་ཅིན་ སོ་ནམ་དང་ནགས་ཚལ་ལྷན་ཁག་དང་གཅིག་གར་ཐོ་བཀོད་འབད་དགོ
- བསྐྱིན་འགྲུལ་ལེན་མི་ མི་འདི་སེམས་བརྟན་ཏོག་ཏོ་ཡོད་མི་ཅིག་དགོ
- བསྐྱིན་འགྲུལ་ལེན་མི་འདི་བློ་གཏད་ཚུགས་པའི་མི་ངོམ་ཅིག་ཨིན་པའི་གུར་ སི་ཨེའི་བི་ (CIB) ནང་ལུ་ བྱ་སྟབས་མ་བདེཝ་ ག་ནི་ཡང་མེད་མི་ཅིག་དགོ
- ཚོང་གི་ལས་སྣ་དེ་ཡང་ གཙོ་རིམ་ཅན་གྱི་བསྐྱིན་འགྲུལ་གྱི་ལམ་སྟོན་ནང་ཡོད་པའི་ གཞི་བཀོད་ཐོག་ལུ་འོང་དགོཔ་ཨིན། (ཐིག་ཁྲམ་ ༢ ལས་སྣ་དང་ཐོན་སྐྱེན། ཤོག་གྲངས་ ༤-༥ ནང་གཟིགས་གནང་།)
- གཙོ་རིམ་ཅན་གྱི་ས་སྡེའི་དངུལ་འབྲེལ་རྒྱབ་སྐྱོར་འདི་ ཧེ་མ་ལས་ གཞི་བཙུགས་འབད་དེ་ཡོད་པའི་ ནང་བཟོ་ཚོང་ལས་དང་བཟོ་གྲྭ་ཆུང་བ་ཚུ་རྒྱ་སྐྱེད་གཏང་ནི་དང་ ཚོང་ལཱ་གསརཔ་འགོ་བཙུགས་ནིའི་དོན་ལུ་འཐོབ་ཚུགས།
བསྐྱིན་འགྲུལ་གྱི་ཚད།
- སོ་ནམ་ནང་བཟོ་ཚོང་ལས་དང་བཟོ་གྲྭ་ཆུང་བའི་འོག་ལུ་ བཀོད་ཡོད་མི་ངོ་དེ་གིས་ རང་སོའི་ཐོན་སྐྱེད་བཟོ་བསྐྲུན་གྱི་དོན་ལུ་ མ་རྩ་མཐོ་ཤོས་རང་ དངུལ་ཀྲམ་ ས་ཡ་༠.༥ འཐོབ།
- མཉམ་སྡེབ་ཅན་གྱི་ལས་སྣ་གྱི་དོན་ལུ་ དངུལ་ཀྲམ་ ས་ཡ་ ༡༠
- སྡེ་ཚན་ཡང་ན་ མཉམ་ལས་ཚོགས་སྡེ་གི་ ལས་འགུལ་གྱི་མ་རྩ་མཐོ་ཤོས་རང་ དངུལ་ཀྲམ་ས་ཡ་ ༡༠ འཐོབ།དྲི་ཨེ་ཨེམ་སི་/ནགས་ཚལ་ (DAMC/Forestry) སོ་ནམ་དང་འབྲེལ་བའི་ཚོང་ལས་འོཐ་ལུ་ཐོ་བཀོད།
- སོ་ནམ་དང་འབྲེལ་བ་མེད་པའི་མཉམ་འབྲེལ་ཚོང་ལས།
- མཉམ་སྡེ་འབད་ཡོད་པའི་ཚོང་སྡེ་ཀྱི་དོན་ལུ་ མ་རྩ་མཐོ་ཤོས་རང་ དངུལ་ཀྲམ་ ས་ཡ་ ༡༠ འཐོབ།
སོ་ནམ་དང་འབྲེལ་བའི་ནང་བཟོ་ཚོང་ལས་དང་བཟོ་གྲྭ་ཆུང་བ་དང་ སོ་ནམ་དང་འབྲེལ་བ་མེད་པའི་ནང་བཟོ་ཚོང་ལས་དང་བཟོ་གྲྭ་ཆུང་བ་ཚུ་གི་དོན་ལུ་ བསྐྱིན་འགྲུལ་གྱི་ཚད་དེ་ཡང་ གཙོ་རིམ་ཅན་གྱི་ལས་སྡེའི་བསྐྱིན་འགྲུལ་གྱི་ལམ་སྟོན་དང་འཁྲིལ་ཏེ་ཨིནམ་ད་ དེ་ཡང་ ལམ་སྟོན་འདི་བསྐྱར་ཞིབ་འབད་བའི་སྐབས་ལུ་ འགྱུར་ཡི་རང་འགྱོ་འོང་།
བསྐྱིན་འགྲུལ་གྱི་གནས་ཡུན།
- སོ་ནམ་གྱི་ནང་བཟོ་ཚོང་ལས་དང་བཟོ་གྲྭ་ཆུང་བའི་དོན་ལུ་ མངལ་རྫོགས་དུས་ཡུན་རྩིས་ཏེ་ དུས་ཡུན་ལོ་ངོ་ ༥
- སོ་ནམ་དང་འབྲེལ་བ་མེད་པའི་ ནང་བཟོ་ཚོང་ལས་དང་བཟོ་གྲྭ་ཆུང་བའི་དོན་ལུ མངལ་རྫོགས་དུས་ཡུན་རྩིས་ཏེ་ ལོ་ངོ ༡༥
སྤྱི་ལོ་ ༢༠༡༨ ཀྱི་ བསྐྱིན་འགྲུལ་གྱི་གདམ་ཁ་ཅན་གྱི་སྐྱེད།
- སོ་ནམ་གྱི་ནང་བཟོ་ཚོང་ལས་དང་བཟོ་གྲྭ་ཆུང་བའི་འོག་ལུ་ ཐོ་བཀོད་ཡོད་མི་ཚོང་ལས་ཚུ་གིས་ རང་སོའི་སྐྱེད་བཟོ་བསྐྲུན་གྱི་དོན་ལུ་ བསྐྱིན་འགྲུལ་གྱི་སྐྱེད་ཀྱི་ཚད་དེ་ཡང་ བརྒྱ་ཆ་ ༨
- སོ་ནམ་དང་འབྲེལ་བ་མེད་པའི་ ནང་བཟོ་ཚོང་ལས་དང་བཟོ་གྲྭ་ཆུང་བ་དང་ སོ་ནམ་གྱི་གནས་གོང་ཁ་སྐོང་ཡོད་པའི་ ནང་བཟོ་ཚོང་ལས་དང་བཟོ་གྲྭ་ཆུང་བ་ནང་ལུ་ བསྐྱིན་འགྲུལ་གྱི་གདམ་ཁ་ཅན་གྱི་སྐྱེད་དེ་ཡང་ བརྒྱ་ཆ་ ༨.༥
བུ་ལོན་གྱི་བགོ་བཤའི་གནས་གོང་ཆ་ཚད།
- སོ་ནམ་གྱི་ནང་བཟོ་ཚོང་ལས་དང་བཟོ་གྲྭ་ཆུང་བ(རང་སོའི་ཐོན་སྐྱེད་བཟོ་བསྐྲུན།) གི་དོན་ལུ་ དངུལ་གྱི་བུ་ལོན་འདི་ བརྒྱ་ཆ་ ༡༠༠ ཐམ་པ།
- སོ་ནམ་དང་འབྲེལ་བ་མེད་པའི་ ནང་བཟོ་ཚོང་ལས་དང་བཟོ་གྲྭ་ཆུང་བ་དང་ གནས་གོང་ཁ་སྐོང་ཡོད་པའི་སོ་ནམ་གྱི་ནང་བཟོ་ཚོང་ལས་དང་བཟོ་གྲྭ་ཆུང་བའི་དོན་ལུ་ མ་དངུལ་གྱི་བུ་ལོན་བགོ་བཤའི་གནས་གོང་འདི་ ༧༠:༣༠ ཡོདཔ་ཨིན།
ཡིག་ཆ་ཚང་དགོཔ།
- ཚུལ་མཐུན་སྦེ་བསྐང་ཡོད་པའི་ གཙོ་རིམ་ཅན་གྱི་ལས་སྡེའི་བསྐྱིན་འགྲུལ་གྱི་ཞུ་ཡིག་འབྲི་ཤོག་དང་ འབྲི་ཤོག་རེ་རེ་གུ་ལུ་ མིང་རྟགས་ཧྲིལ་བུ་སྦེ་གནང་དགོ
- བསྐྱིན་འགྲུལ་གྱི་ཚད་ ས་ཡ་ ༠.༥ ལས་ ས་ཡ་ ༡.༠ འབད་མི་གི་དོན་ལུ་ ཚོང་འབྲེལ་གྱི་གྲོས་འཆར་འདི་ འོས་འབབ་དང་འཁྲིལ་ ཚུལ་མཐུནམ་སྦེ་བསྐང་དགོ
- བསྐྱིན་འགྲུལ་གྱི་ཚད་ ས་ཡ་ ༠.༥ ལས་ ས་ཡ་ ༡.༠ འབད་མི་གི་དོན་ལུ་ཚོང་ལས་ཀྱི་གྲོས་འཆར་ཁ་གསལ་དང་ མ་དངུལ་གྱི་སྔོན་རྩིས།
- བསྐྱིན་འགྲུལ་ལེན་མི་གི་ ཆ་གནས་ཡོད་པའི་མི་ཁུངས་ངོ་སྤྲོད་ལག་ཁྱེར་གྱི་འདྲ་དང་ འབྲེལ་བ་ཡོད་ན་ ཁྲི་འཛིན། ཡིག་ཚང་ནང་གོ་གནས་འཆང་མི་ཚུ་དང་རྩིས་འཛིན་པ་ཚུ་གི་ མི་ཁུངས་ངོ་སྤྲོད་ལག་ཁྱེར་གྱི་འདྲ།
- བསྐྱིན་འགྲུལ་ལེན་མི་གི་པར་གསརཔ་གཅིག་དང་ འབྲེལ་བ་ཡོད་པ་ཅིན་ ཁྲི་འཛིན། ཡིག་ཚང་ནང་གོ་གནས་འཆང་མི་ཚུ་དང་རྩིས་འཛིན་པ་ཚུ་གི་ པར་གསརཔ་རེ་རེ་དགོ།
- བསྐྱིན་འགྲུལ་ལེན་མི་གི་ཁྲིམས་སྲུང་ཉོག་མེད་ལག་ཁྱེར་དང་ འབྲེལ་བ་ཡོད་པ་ཅིན་ ཁྲི་འཛིན། ཡིག་ཚང་ནང་གོ་གནས་འཆང་མི་ཚུ་དང་རྩིས་འཛིན་པ་ཚུ་གི་ ཁྲིམས་སྲུང་ཉོག་མེད་ལག་ཁྱེར་ཚུ་དགོ།
- འབྲེལ་བ་ཡོད་ན་ གཙོ་རིམ་ཅན་གྱི་ལས་སྡེའི་བསྐྱིན་འགྲུལ་ཐོག་ལས་ ཚོང་ལས་ཀྱི་ལས་སྣ་ཚུ་ འགོ་འདྲེན་འཐབ་ནི་ཨིན་པའི་ ས་ཆ་གིག་བདག་དབང་ལག་ཁྱེར་ཚུ་དགོ
- མཉམ་འབྲེལ་/མཉམ་རུབ་ཐོག་ཨིན་པ་ཅིན་ མཉམ་འབྲེལ་ཡོད་པའི་ཇོ་བདག་/མཉམ་རུབ་ཇོ་བདག་ཚུ་ལས་ རྒེད་འོག་གི་རྒཔོ་གིས་ དཔང་པོ་ཐོག་ལས་ གནང་བའི་ཡི་གུ་དགོ (འོས་འབབ་དང་འཁྲིལ།)
- ས་ཆ་འདི་ བཟང་ཚང་གཅིག་གི་མིང་ཐོག་ལུ་འབད་བ་ཅིན་ ཞི་བའི་ཐོ་བཀོད་དང་མི་རྩིས་ལས་ཁུངས་ཀྱིས་ གནང་ཡོད་པའི་ བཟའ་ཚང་གི་ཐོ་དགོ་པའི་ཁར་ སྐྱེས་ལོ་ ༡༨ ཡན་ཆད་འབད་མི་ བཟའ་ཚང་གི་འཐུས་མི་ཚུ་ལས་ ཉོག་མེད་ཀྱི་ཡི་གུ་ཚུ་དགོ (འོས་འབབ་དང་འཁྲིལ།)
- ས་ཆ་འདི་གླ་ཁར་ལེན་ལེནམ་ཨིན་པ་ཅིན་ ཚོང་སྒྱུར་འབད་ཡོད་པའི་གན་ཡིག་དང་ ཇོ་བདག་གི་མི་ཁུངས་ངོ་སྤྲོད་ལག་ཁྱེར་གྱི་འདྲ་ཚུ་དགོ (འོས་འབབ་དང་འཁྲིལ།)
- ཆ་འཇོག་འབད་ཡོད་པའི་ སྒྲིང་ཁྱིམ་དང་བཟོ་བསྐྲུན་གྱི་བཟོ་བཀོད་རིས་མོ་དང་ འབྲེལ་ཡོད་ཀྱི་ལས་སྡེ་ཚུ་ལས་ བཟོ་བསྐྲུན་གྱི་དོན་ལུ་ གནང་བ་སྤྲོད་ཡོད་པའི་གནང་བའི་ཡི་གུ(འོས་འབབ་དང་འཁྲིལ།)
- ཨོཕ་ཀྲེཊ་ གི་གན་ཡིག་ཚུ་ འབྲེལ་བ་ཡོད་དང་འཁྲིལ་དགོ
- མཉམ་འབྲེལ་/མཉམ་ལས་/སྡེ་ཚན་/ཚོང་སྡེ་ཨིན་པ་ཅིན་ སྡེ་ཚན་གྱིས་བཏོན་ཡོད་པའི་གྲོས་ཆོད་དང་ ལས་ཚོགས་འདི་གི་སྐོར་ལས་རྩོམ་བྲིས་འབད་ཡོད་པའི་འདྲུ་ཚུ་དགོ་དགོ
- ཚུལ་མཐུན་སྦེ་བསྐང་ཡོད་པའི་ གཙོ་རིམ་ཅན་གྱི་ལས་སྡེའི་བསྐྱིན་འགྲུལ་གྱི་ཞུ་ཡིག་འབྲི་ཤོག་དང་ འབྲི་ཤོག་རེ་རེ་གུ་ལུ་ མིང་རྟགས་ཧྲིལ་བུ་སྦེ་གནང་དགོ
- བསྐྱིན་འགྲུལ་གྱི་ཚད་ ས་ཡ་ ༠.༥ ལས་ ས་ཡ་ ༡.༠ འབད་མི་གི་དོན་ལུ་ ཚོང་འབྲེལ་གྱི་གྲོས་འཆར་འདི་ འོས་འབབ་དང་འཁྲིལ་ ཚུལ་མཐུནམ་སྦེ་བསྐང་དགོ
- བསྐྱིན་འགྲུལ་གྱི་ཚད་ ས་ཡ་ ༠.༥ ལས་ ས་ཡ་ ༡.༠ འབད་མི་གི་དོན་ལུ་ཚོང་ལས་ཀྱི་གྲོས་འཆར་ཁ་གསལ་དང་ མ་དངུལ་གྱི་སྔོན་རྩིས།
- བསྐྱིན་འགྲུལ་ལེན་མི་གི་ ཆ་གནས་ཡོད་པའི་མི་ཁུངས་ངོ་སྤྲོད་ལག་ཁྱེར་གྱི་འདྲ་དང་ འབྲེལ་བ་ཡོད་ན་ ཁྲི་འཛིན། ཡིག་ཚང་ནང་གོ་གནས་འཆང་མི་ཚུ་དང་རྩིས་འཛིན་པ་ཚུ་གི་ མི་ཁུངས་ངོ་སྤྲོད་ལག་ཁྱེར་གྱི་འདྲ།
- བསྐྱིན་འགྲུལ་ལེན་མི་གི་པར་གསརཔ་གཅིག་དང་ འབྲེལ་བ་ཡོད་པ་ཅིན་ ཁྲི་འཛིན། ཡིག་ཚང་ནང་གོ་གནས་འཆང་མི་ཚུ་དང་རྩིས་འཛིན་པ་ཚུ་གི་ པར་གསརཔ་རེ་རེ་དགོ།
- བསྐྱིན་འགྲུལ་ལེན་མི་གི་ཁྲིམས་སྲུང་ཉོག་མེད་ལག་ཁྱེར་དང་ འབྲེལ་བ་ཡོད་པ་ཅིན་ ཁྲི་འཛིན། ཡིག་ཚང་ནང་གོ་གནས་འཆང་མི་ཚུ་དང་རྩིས་འཛིན་པ་ཚུ་གི་ ཁྲིམས་སྲུང་ཉོག་མེད་ལག་ཁྱེར་ཚུ་དགོ།
- འབྲེལ་བ་ཡོད་ན་ གཙོ་རིམ་ཅན་གྱི་ལས་སྡེའི་བསྐྱིན་འགྲུལ་ཐོག་ལས་ ཚོང་ལས་ཀྱི་ལས་སྣ་ཚུ་ འགོ་འདྲེན་འཐབ་ནི་ཨིན་པའི་ ས་ཆ་གིག་བདག་དབང་ལག་ཁྱེར་ཚུ་དགོ
- མཉམ་འབྲེལ་/མཉམ་རུབ་ཐོག་ཨིན་པ་ཅིན་ མཉམ་འབྲེལ་ཡོད་པའི་ཇོ་བདག་/མཉམ་རུབ་ཇོ་བདག་ཚུ་ལས་ རྒེད་འོག་གི་རྒཔོ་གིས་ དཔང་པོ་ཐོག་ལས་ གནང་བའི་ཡི་གུ་དགོ (འོས་འབབ་དང་འཁྲིལ།)
- ས་ཆ་འདི་ བཟང་ཚང་གཅིག་གི་མིང་ཐོག་ལུ་འབད་བ་ཅིན་ ཞི་བའི་ཐོ་བཀོད་དང་མི་རྩིས་ལས་ཁུངས་ཀྱིས་ གནང་ཡོད་པའི་ བཟའ་ཚང་གི་ཐོ་དགོ་པའི་ཁར་ སྐྱེས་ལོ་ ༡༨ ཡན་ཆད་འབད་མི་ བཟའ་ཚང་གི་འཐུས་མི་ཚུ་ལས་ ཉོག་མེད་ཀྱི་ཡི་གུ་ཚུ་དགོ (འོས་འབབ་དང་འཁྲིལ།)
- ས་ཆ་འདི་གླ་ཁར་ལེན་ལེནམ་ཨིན་པ་ཅིན་ ཚོང་སྒྱུར་འབད་ཡོད་པའི་གན་ཡིག་དང་ ཇོ་བདག་གི་མི་ཁུངས་ངོ་སྤྲོད་ལག་ཁྱེར་གྱི་འདྲ་ཚུ་དགོ (འོས་འབབ་དང་འཁྲིལ།)
- ཆ་འཇོག་འབད་ཡོད་པའི་ སྒྲིང་ཁྱིམ་དང་བཟོ་བསྐྲུན་གྱི་བཟོ་བཀོད་རིས་མོ་དང་ འབྲེལ་ཡོད་ཀྱི་ལས་སྡེ་ཚུ་ལས་ བཟོ་བསྐྲུན་གྱི་དོན་ལུ་ གནང་བ་སྤྲོད་ཡོད་པའི་གནང་བའི་ཡི་གུ(འོས་འབབ་དང་འཁྲིལ།)
- ཨོཕ་ཀྲེཊ་ གི་གན་ཡིག་ཚུ་ འབྲེལ་བ་ཡོད་དང་འཁྲིལ་དགོ
- མཉམ་འབྲེལ་/མཉམ་ལས་/སྡེ་ཚན་/ཚོང་སྡེ་ཨིན་པ་ཅིན་ སྡེ་ཚན་གྱིས་བཏོན་ཡོད་པའི་གྲོས་ཆོད་དང་ ལས་ཚོགས་འདི་གི་སྐོར་ལས་རྩོམ་བྲིས་འབད་ཡོད་པའི་འདྲུ་ཚུ་དགོ་དགོ
འབྲི་ཤོག་ཕབ་ལེན།


c: text/html

text:
༉ ཕུན་ཚོགས་གླིང་ལུ་ཡོད་མི་ རྒྱལ་གཞུང་རྩིས་ཞིབ་དབང་འཛིན་གྱི་ ལུང་ཕྱོགས་ཡིག་ཚང་གི་ རྩིས་འཛིན་པ་ཅིག་གིས་ སྤྱི་ལོ་༢༠༡༥ ལས་༢༠༡༧ བར་ན་ དངུལ་ཀྲམ་ས་ཡ་༦ ལྷགཔ་ཅིག་ ལོག་སྤྱོད་དང་ ཚུལ་མིན་སྤྱོད་པའི་ མངོན་གསལ་བྱུང་ནུག།
དབང་འཛིན་གྱི་ རྩིས་ཞིབ་སྙན་ཞུ་དང་འཁྲིལཝ་ད་ རྩིས་འཛིན་པ་ འཆི་མེད་རྡོ་རྗེ་གིས་ སྤྱི་ལོ་༢༠༡༦ ལས་༢༠༡༧ བར་ན་ དངུལ་ཀྲམ་ས་ཡ་༤.༩ དང་ སྤྱི་ལོ་༢༠༡༥ ལས་༢༠༡༦ བར་ན་ དངུལ་ཀྲམ་ས་ཡ་༢ དེ་ཅིག་ ཚུལ་མིན་དང་ ལོག་སྤྱོད་འབད་བའི་ ཁ་ཉེས་བཀལ་ནུག།
ད་ལྟོའི་གནས་ཚད་ཀྱི་ རྩིས་ཞིབ་སྙན་ཞུ་དང་འཁྲིལ་བ་ཅིན་ རྩིས་འཛིན་པ་གིས་ དངུལ་ཕོགས་མེདཔ་སྦེ་ ངལ་གསོ་ལེན་སྡོད་མི་དང་ གནས་སོར་བཏང་མི་ དེ་ལས་ ལཱ་གཡོག་ནང་ལས་ དགོངས་ཞུ་འབད་མི་ དྲུང་ཁག་གི་ཞི་གཡོགཔ་ཚུ་གི འཐུས་དང་དངུལ་ཕོགས་དངུལ་ཀྲམ་༦༣༠,༣༢༩ ལྷགཔ་ཅིག་ ཚུལ་མིན་སྤྱོད་ཡོད་པའི་ མངོན་གསལ་བྱུང་ཡི་ཟེར་ཨིན་པས།
ད་རུང་ རྩིས་ཞིབ་འབད་མི་ཚུ་གིས་ དངུལ་ཁང་དང་གཅིག་ཁར་ བདེན་དཔྱད་འབད་བའི་སྐབས་ མ་དངུལ་དེ་ཚུ་ མི་ངོ་སོ་སོའི་རྩིས་ཁྲ་ནང་མེན་པར་ རྩིས་འཛིན་པ་ ཁོ་རའི་སྒེར་གྱི་རྩིས་ཁྲ་ནང་ བཙུགས་ཡོད་པའི་ མཐོང་གསལ་བྱུང་ནུག།
དེ་ཡང་ རྩིས་འཛིན་པ་གིས་ མ་དངུལ་དེ་ཚུ་ ཚུལ་མིན་སྤྱོད་ནིའི་དོན་ལུ་ ཁོ་ར་ དར་ལ་འབྲིང་རིམ་སློབ་གྲྭ་བར་མའི་ སློབ་དཔོན་ཅིག་ཨིནམ་བཟོ་སྟེ་ ཁོ་རའི་བུམོ་གི་རྩིས་ཁྲ་ནང་ ཏི་རུ་ཚུ་ བཙུགས་ཡོད་པའི་ཁར་ དབུ་འཛིན་གྱིས་ ལག་རྗེས་རྫུས་མ་རྐྱབ་སྟེ་ ཏི་རུ་སྔོན་བྱིན་འབྲི་ཤོག་ནང་ ལག་ཐི་བཀོད་ཡོདཔ་མ་ཚད་ ཤུལ་ལས་ འགྲོ་འགྲུལ་འབད་མི་དང་ ཉིན་འཐུས་ཚུ་ནང་ལས་ བདེ་སྒྲིག་འབད་ནུག་ཟེར་ཨིན་པས།
སློབ་དཔོན་ལ་ལོ་ཅིག་གི་དོན་ལུ་ རྩིས་འཛིན་པ་དེ་གིས་ སློབ་དཔོན་ཚུ་གི་ དངུལ་ཕོགས་ལས་ལྷགཔ་སྦེ་ ཁོང་གི་དངུལ་ཕོགས་ནང་བཙུགས་ཏེ་ ཤུལ་ལས་ གནས་སོར་དང་ ངལ་གསོའི་་འཐུས་ལེན་པའི་སྐབས་ དེ་ནང་ལས་ ལོག་སྟེ་རྩིས་སྒྲིག་འབད་ནུག་ཟེར་ཨིན་པས།
རྩིས་འཛིན་པ་དེ་གིས་ གྲོང་གསེབ་ཚེ་སྲོག་དང་ ཉེན་བཅོལ་ཐོབ་ལམ་དེ་ནང་ཡང་ ཚུལ་མིན་ཐོག་ལས་ ཁོ་རའི་ཁེ་ཕན་ལུ་དམིགས་ཏེ་ དངུལ་ཀྲམ་༣༦༠,༠༠༠ དེ་ཅིག་ བདེ་སྒྲིག་འབད་བའི་ ཉེས་འཛུགས་འབད་ཡོདཔ་ད་ ཁོ་གིས་ དོན་ཆེད་འབད་ར་ དྲུང་ཁག་འོག་ལུ་ཡོད་མི་ སློབ་དཔོན་ཚུ་གི་མིང་ཐོ་ཁར་ དངུལ་ཀྲམ་༡༩༨,༢༣༡ དེ་ཅིག་ དངུལ་ཕོགས་ཐེངས་གཉིས་སྦེ་ བཟོ་ནུག་ཟེར་ཨིན་པས།
དེ་ནང་ཡང་ ཁོ་གིས་ སློབ་དཔོན་ཚུ་ལུ་ དངུལ་ཕོགས་ལན་ཐེངས་རེ་ལས་ བྱིན་བྱིནམ་མེད་རུང་ དངུལ་ཕོགས་ཐེངས་གཉིས་རེ་བཟོ་མི་ཚུ་ཡང་ ཁོ་རའི་སྒེར་གྱི་རྩིས་ཁྲ་ ཡང་ཅིན་ ཁོ་རའི་སྤུན་ཆ་དང་ ཁོ་རའི་བུམོ་གི་རྩིས་ཁྲ་ཚུ་ནང་ བཙུགས་ཡོད་པའི་ ཁ་ཉེས་བཀལ་ནུག།
རྩིས་ཞིབ་འབད་མི་ཚུ་གིས་ གྲོང་གསེབ་ཉེན་བཅོལ་ཐོབ་བརྗོད་མ་དངུལ་ནང་ལས་ རྩིས་འཛིན་པ་དེ་གིས་ དངུལ་ཀྲམ་༣༠༨,༩༦༤ དེ་ཅིག་ ཚུལ་མིན་ཐོག་ལས་ བྱིན་ཡོད་པའི་ ཤེས་རྟོགས་བྱུང་ཡོདཔ་ད་ ཐོབ་བརྗོད་ཚུ་ཡང་ གྲོང་གསེབ་ཀྱི་ ཉེན་བཅོལ་ཐོབ་བརྗོད་ཡར་སེང་དང་ ཁག་འབགཔ་ཚུ་གི་ ཉེན་སྲུང་མ་དངུལ་རྫུས་མ་ཚུ་བཟོ་བའི་ ཤེས་རྟོགས་བྱུང་ནུག།
ཁོ་ལུ་ དབུ་འཛིན་གྱི་ དངུལ་ཕོགས་དང་འཐུས་ཨིན་མི་ དངུལ་ཀྲམ་༤༦༢,༦༠༡ དེ་ཅིག་ཡང་ ཁོ་རའི་རྩིས་ཁྲ་ནང་བཞག་པའི་ ཉེས་འཛུགས་འབད་ཡོདཔ་ད་ རི་སྲུང་པ་ཚུ་ལུ་ དངུལ་ཕོགས་བྱིན་ནིའི་དོན་ལུ་བཞག་མི་ དངུལ་ཀྲམ་༣༥༡,༦༠༠ དེ་ཅིག་ ཚུལ་མིན་ཐོག་ལས་ སྤྱོད་ཡོད་པའི་ མངོན་གསལ་བྱུང་ཡོདཔ་ཨིན་པས།
དེ་མ་ཚད་ ཁོ་ལུ་ དབང་འདུས་ཕོ་བྲང་རྫོང་ཁག་གི་ རྩིས་འཛིན་པ་ཅིག་གིས་ རཱན་གེ་སྟུང་གི་སློབ་དཔོན་གཉིས་ དབང་འདུས་ཕོ་བྲང་ལུ་ གནས་སོར་འགྱོ་མིའི་དོན་ལུ་ དངུལ་ཀྲམ་༤༡༣,༦༨༢ ལོག་གཏང་དགོཔ་སྦེ་སླབ་པའི་སྐབས་ལུ་ཡང་ མ་དངུལ་དེ་ ཚུལ་མིན་ཐོག་ལས་ ཁོ་རའི་རྩིས་ཁྲ་ནང་བཙུགས་ནུག་ཟེར་ཨིན་པས།
རྩིས་ཞིབ་འབད་མི་ཚུ་གིས་ དངུལ་ཀྲམ་༢༡༤,༦༨༢ དེ་ དབང་འདུས་ཕོ་ཕྲང་རྫོང་ཁག་གི་ རྩིས་འཛིན་ངོ་ཚབ་ ཡེ་ཤེས་ཚེ་རིང་དང་ རྫོང་ཁག་གི་ སློབ་དཔོན་ཚུ་དང་འབྲེལ་བ་ ག་ནི་ཡང་མེད་མི་ བསོད་ནམས་ཚེ་རིང་ཟེར་མིའི་ རྩིས་ཁྲ་ནང་ཡང་ དངུལ་ཀྲམ་༡༠༠,༠༠༠ བཙུགས་ཡོད་པའི་ ཤེས་རྟོགས་བྱུང་ནུག།
ཚུལ་མིན་དེ་ཚུ་ལུ་ལྟཝ་ད་ རྩིས་ཞིབ་པ་ཚུ་གིས་ རྩིས་འཛིན་པ་གཉིས་ཀྱིས་ མགུ་མཐུད་ཐོག་ལས་ ཚུལ་མིན་འབད་བའི་ རྟགས་མཚན་འདུག་ཟེར་ ཉེས་འཛུགས་འབད་ཡོདཔ་ད་ དབང་འདུས་རྫོང་ཁག་གི་དོན་ལུ་ དངུལ་དེབ་བསྐྱར་ཞིབ་འབད་བའི་སྐབས་ལུ་ ཁྲལ་མེན་པའི་ འབྱོར་རྟགས་དང་ ཡིག་ཆ་གཞན་ཚུ་ གཏོན་ནི་ཡོད་རུང་ མ་དངུལ་དེ་ནང་ བཀོད་དེ་མེདཔ་མཐོང་ཡོདཔ་ཨིན་པས།
རྩིས་འཛིན་པ་དེ་གིས་ ཁོ་རའི་མིང་ཐོག་ཁར་ དངུལ་འཛིན་ཅཱེག་ནང་ དངུལ་ཕོགས་དང་གསོ་བ་ གུང་ཁྲལ་ དེ་ལས་ སྡེ་ཚན་ཉེན་བཅོལ་ལ་སོགས་པའི་ཐོག་ལས་ དངུལ་ཀྲམ་ས་ཡ་༡.༢ དེ་ཅིག་ བཏོག་བཞགཔ་ཡོདཔ་སྦེ་ མཐོང་ཡོདཔ་ད་ ཁོ་གིས་ དངུལ་ཕོགས་དང་འཐུས་བསྡོམས་ཀྱིས་ དངུལ་ཀྲམ་༤༠༣,༨༦༠ དེ་ཅིག་ ཐེབས་སྤྲོད་ཡོད་པའི་ ཤེས་རྟོགས་བྱུང་མི་དེ་གིས་ ནང་འཁོད་རྩིས་ཞིབ་ལེགས་ཤོམ་མེད་པའི་ རྟགས་ཨིན་མས་ཟེར་ རྩིས་ཞིབ་སྙན་ཞུ་ནང་བཀོད་ནུག།
རྩིས་ཞིབ་འབད་མི་ཚུ་གིས་ རྩིས་འཛིན་པ་དེ་གིས་ ཐབས་ཤེས་དེ་བཟུམ་མའི་ཐོག་ལས་ སྤྱི་ལོ་༢༠༡༥ དང་༢༠༡༦ གི་ རྩིས་ལོ་དེ་ནང་ཡང་ དངུལ་ཀྲམ་ས་ཡ་༢ དེ་ཅིག་ ཚུལ་མིན་སྤྱོད་ཡོདཔ་སྦེ་ མཐོང་ཡོདཔ་ད་ ཁོ་གིས་ ཞི་གཡོགཔ་དགོངས་ཞུ་འབད་མི་དང་ བཏོན་བཏང་མི་ དངུལ་ཕོགས་མེདཔ་སྦེ་ ངལ་གསོ་ལེན་མི་ དེ་ལས་ གནས་སོར་འགྱོ་མི་ཚུ་གི་ཐོག་ལས་ དངུལ་ཀྲམ་༤༩༠,༧༢༢ ཚུལ་མིན་སྤྱོད་ཡོད་པའི་ ཉེས་འཛུགས་འབད་ཡོདཔ་ད་ དངུལ་ཕོགས་ལོག་བཟོ་སྟེ་ དངུལ་ཀྲམ་༢༠༨,༩༢༩ དང་ རི་སྲུང་པའི་དངུལ་ཕོགས་བསྡོམས་ དངུལ་ཀྲམ་༣༥༠,༡༠༠ དང་ གྲོང་གསེབ་ཉེན་བཅོལ་ཐོབ་བརྗོད་ལས་ དངུལ་ཀྲམ་༡༤༨,༧༢༤ དེ་ཅིག་ ཚུལ་མིན་སྤྱོད་པའི་ ཉེས་འཛུགས་འབད་ནུག།
ཁོ་གིས་ སྒེར་གྱི་རྩིས་ཁྲ་ནང་ ཡིག་ཆ་ཚུ་མེད་རུང་ ངལ་གསོའི་འཐུས་དངུལ་ཀྲམ་༡༢༦,༩༧༢ དང་ དངུལ་རྐྱང་སྦེ་ དངུལ་ཀྲམ་༢༦༩,༡༩༨ དེ་ཅིག་ཡང་ ཚུལ་མིན་སྤྱོད་པའི་ ཉེས་འཛུགས་འབད་ཡོདཔ་ད་ གནད་དོན་དེའི་སྐོར་ལས་ དངུལ་རྩིས་ལྷན་ཁག་གིས་ རྒྱལ་གཞུང་རྩིས་ཞིབ་དབང་འཛིན་ལུ་ སྙན་ཞུ་འབད་ཡོད་པའི་གནས་ཚུལ།
བཀྲིས་བསྟན་འཛིན།

robotstxt: allowed

filter: keep


text:
༉ ཁ་ཙ་ བཀྲིས་མཁའ་འགྲུལ་གྱི་ གནམ་གྲུ་བི་༣-༧༠༡ འབད་མི་དེ་ བེང་ཀོག་ལས་ རྒྱ་གར་ ཀཱོལ་ཀ་ཏ་བརྒྱུད་དེ་ སྤ་རོ་ལུ་ འཕུར་འགྲུལ་འབད་བའི་བར་ན་ ལོག་བེང་ཀོག་ལུ་ འགྱོ་དགོཔ་ཐོན་ཡོདཔ་ཨིན་པས།
དེ་ཡང་ གནམ་གྲུའི་དད་དཔོན་གྱིས་ གནམ་གྲུ་ནང་ཡོད་པའི་འཕྲུལ་ཆས་ ཧའི་ཌོ་ལིག་རིམ་ལུགས་ནང་ལས་ མར་ཁུ་འཛགས་ཡོད་པའི་ བརྡ་མཚོན་སྟོན་མི་ལུ་བརྟེན་ཨིནམ་ད་ གནམ་གྲུ་དེ་ཡང་ བེང་ཀོག་ལུ་ བར་ཆད་ག་ནི་ཡང་ མ་འབྱུང་བར་ ལེགས་ཤོམ་སྦེ་ར་ ཆགས་ཚུགས་ཡོདཔ་ཨིན་པས།
གནམ་གྲུ་ནང་ ཧའི་ཌོ་ལིག་དམརཔོ་དང་ སེརཔོ་ དེ་ལས་ ཧོནམོ་བརྩིས་ཏེ་ ཧའི་ཌོ་ལིག་རིམ་ལུགས་༣ ཡོདཔ་ཨིན་པས།
གནམ་གྲུ་དེ་ཡང་ ཐའི་ལེནཌི་གི་རྒྱལ་ས་ བེང་ཀོག་ལས་ དྲོ་པའི་ཆུ་ཚོད་༦.༣༠ ལས་ འཕུར་འགྲུལ་འབད་ཡོདཔ་ཨིན་པས།
ད་ལྟོ་ གནམ་གྲུ་དེ་ བེང་ཀོག་ལུ་ བཅོ་ཁ་རྐྱབ་དོ་ ཡོདཔ་ཨིན་པས།
མ་གཞི་ གནམ་གྲུ་ཚུ་ འཕུར་འགྲུལ་མ་འབད་བའི་ཧེ་མར་ དད་དཔོན་ཚུ་གིས་ ལེགས་ཤོམ་སྦེ་ར་ བརྟག་ཞིབ་འབད་དོ་ཡོདཔ་ཨིན་རུང་ འཕུར་འགྲུལ་འབད་བའི་སྐབས་ལུ་མ་གཏོགས་ བརྡ་དོན་མི་སྟོན་དོ་ཡོདཔ་ཨིན་པས།
གནམ་གྲུ་བི་༣-༧༠༡ དེ་ ཁ་ཙ་ར་ ལོག་འོང་ནིའི་ དཔའ་བཅམ་ཡོད་རུང་ གནམ་གྲུའི་སོར་ཆས་ཚུ་ དུས་ཚོད་ཁར་ ཐོབ་མ་ཚུགས་མི་ལུ་བརྟེན་ འཕུར་འགྲུལ་འབད་ཚུགསཔ་ད་ གལ་སྲིད་ འཕུར་འགྲུལ་འབད་རུང་ སྤ་རོ་ལུ་ལྷོདཔ་ད་ ཉིམ་གི་འོད་ཟེར་གྱིས་ གནམ་གྲུ་ཆགས་ནི་ལུ་ དཀའ་ངལ་འབྱུང་ནི་ཨིནམ་ལས་ བེང་ཀོག་ལུ་ར་ སྡོད་དགོཔ་བྱུང་ནུག།
གནམ་གྲུའི་འགྲུལ་པ་ཚུ་ཡང་ ཁ་ཙ་ མཁའ་འགྲུལ་གྱིས་ ཟད་འགྲོ་བཏང་ཐོག་ལས་ ཟ་ཁང་ཅིག་ནང་ བཞག་ཡོདཔ་བཞིན་དུ་ གནམ་གྲུ་དེ་ ད་རིས་ དྲོ་པའི་ཆུ་ཚོད་༦.༣༠ ལུ་ བེང་ཀོག་ལས་ སྤ་རོ་ལུ་ འཕུར་འགྲུལ་འབད་ནི་ཨིན་པས།
ཁ་ཙ་ བཀྲིས་མཁའ་འགྲུལ་གྱི་གནམ་གྲུ་ སྤ་རོ་ལས་ བེང་ཀོག་ལུ་ འཕུར་འགྲུལ་འབད་མི་དེ་ དཀའ་ངལ་ག་ནི་ཡང་མེད་པར་ ལེགས་ཤོམ་སྦེ་ར་ འཕུར་འགྲུལ་འབད་ཡོདཔ་ ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ ལྷན་ཚོགས་ཡིག་གི་ཞབས་ཏོག་སྡེ་ཚན་གྱིས་ཁ་ཐུག་ལས་ བདག་སྐྱོང་གཙོ་འཛིན་འགོ་དཔོན་གྱི་དོན་ལས་ ཕྱི་སེལ་གྲུབ་མི་མི་ངོ་ཚུ།
རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ ལྷན་ཚོགས་ཡིག་ཚང་གི་ཞབས་ཏོག་སྡེ་ཚན་ལུ་ གཤམ་མི་ངོམ་ཚུ་ བདག་སྐྱོང་གཙོ་འཛིན་འགོ་དཔོན་གྱི་འཁོད་གོ་གནས་ཀྱི་དོན་ལས་ ཕྱི་སེལ་གྲུབ་ཡོད་སྦེ་གསལ་བསྒྲགས་འབདཝ་ཨིན། དེ་ཡང་ འབྲུག་གི་ཞི་གཡོག་བཅའ་ཡིག་དང་སྒྲིག་གཞི་ ༢༠༡༨ ཅན་མའི་དོན་ཚན་ ༡༣.༧.༤ ལུ་གཞི་བཞག་གི་ཐོག་ལས་ སྤྱི་ཚེས་ ༡༠/༡༠/༢༠༢༠ གི་ཡང་བསྐྱར་ས་སྟོང་གསལ་བསྒྲགས་དང་འཁྲིལ་ཏེ་ཨིན། ཨང་གརངས། མིང་གསལ། མི་ཁུངས་ངོ་སྤྲོད་ལག་འཁྱེར་ཨང་། དྲན་གསོ། ༡. ཀ་ཀ། ༡༡༩༡༥༠༠༡༣༤ ཕྱི་སེལ་གྲུབ་མི། ༢. སྲིད་ཐར་རྡོ་རྗེ། ༡༠༧༠༩༠༠༡༠༥༩ ཕྱི་སེལ་གྲུབ་མི། ༣. ཀརྨ་དབང་ཕྱུགག ༡༡༥༡༠༠༠༩༧༢ ཕྱི་སེལ་གྲུབ་མི། ༤. ཚུལ་ཁྲིམས་རྡོ་རྗེ། ༡༢༠༠༡༠༠༢༡༣༦ ཕྱི་སེལ་གྲུབ་མི། མཐའ་དཔྱད་ཀྱི་གདམ་འཐུའི་དྲི་བ་འདྲི་ལེན་འདི་ཡང་ སྤྱི་ཚེས་ ༢༨/༡༠/༢༠༢༠ ལུ་ དྲོ་པ་ཆུ་ཚོད་ ༩:༣༠ ལས་ ༡:༠༠ ཚུན་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ ཁ་གསལ་ཆེད་ལྷབ་ནི།


text:
Video Overview
༉ པ་གཞི་ལྷ་ཁང་གི་ལོ་རྒྱུས་འདི་ མགར་ས་རྫོང་ཁག་ལ་ཡག་རྒེད་འོག་ པ་གཞི་གཡུས་ཚན་ལས་ ཚེ་རིང་གིས་བཤདཔ་ཨིནམ་ད་ ལྷ་ཁང་འདི་ཡང་ བོད་ཀྱི་ས་གནས་སྟོད་མངའ་རི་ལས་ཨིན་མི་ གྲུབ་ཐོབ་ཀུན་དགའ་རས་པའི་གདན་ས་ཨིནམ་སྦེ་བཤདཔ་མས། མ་གཞི་གྲུབ་ཐོབ་ཀྱི་གདན་ས་འདི་ པ་གཞི་ལུ་ཨིན་རུང་ འོག་མའི་ནང་གི་མཚོ་ནང་གནས་པའི་བདུད་འདི་ཚུ་གིས་ གཡུས་ཁའི་མི་ལུ་གནོད་པ་བཀལ་མི་འདི་བཏུལ་ནི་གི་དོན་ལུ་ མཚོའི་མཐའ་མར་བཞུགས་ཡོདཔ་ད་ ཤུལ་ལས་ས་གནས་དེ་ཁར་ ལྷ་ཁང་ཅིག་བཞེངས་ཏེ་ ལྷ་ཁང་གི་མཚན་ འོག་རྫོང་ཟེར་བཏགས་ཏེ་ པ་གཞི་ལྷ་ཁང་ནང་ཡོད་མི་ནང་རྟེན་ཚུ་འོག་རྫོང་ནང་གདན་འདྲེན་ཞུ་ཞུཝ་མས། པ་གཞིའི་ལྷ་ཁང་འདི་ མི་ཚུ་གིས་བདག་འཛིན་མ་འཐབ་པར་ ཚར་གཅིག་གྱང་ཁོག་སྦེ་ལུས་པའི་སྐབས་ གཡུས་ཁ་ལུ་བྱ་སྟབས་མ་བདེཝ་ལེ་ཤ་ཅིག་ཐོན་ཞིནམ་ལས་ ཁོང་ར་གིས་ ལྷ་ཁང་བདག་འཛིན་མ་འབདཝ་ལས་བརྟེན་ཨིནམ་ཧ་གོ་སྟེ་ ཉམས་བཅོས་ཞུ་སྟེ་བདག་འཛིན་འཐབ་འཐབ་ཨིན་མས།
An account of Pazhi temple was narrated by Tshering from Pazhi village in Laya Gewog (county) in Gasa Dzongkhag (district). It is said that the temple was the residence of Drupthob Kuenga Ralpa from Toe Nga in Tibet. His residence was at Pazhi after coming to Bhutan yet he had to relocate to a lake called Ongmi Nang in order to subdue a devil roaming around that area, taking the lives of many villagers. Later a Dzong was built there and named Yongdzog Lhakhang, which contains relics transferred from Pazhi temple, which was then also called Dzonglue Lhakhang ("leave Dzong", because the Dzong at Pazhi was abandoned). The temple had once been left to ruin after which many misfortunes occurred in the village, as people had never taken care of the temple. Later the villagers realized the cause for their misfortunes and rectified their mistake.
- Pazhi
- ཚེ་རིང་། Tshering སྐུ་བཟང་པོ་ སློབ་དཔོན། ང་གིས་ ད་ལ་ཡག་གི་སྐོར་ལས་སྦེ་ ཏེ་ད་རེས་ སློབ་དཔོན་གཉིས་ལུ་ ཏེ་ང་བཅས་ཀྱི་ནཱ་གྱི་སྤ་གཞི་ལྷ་ཁང་གི་སྐོར་ལས་སྦེ་ ང་གསལ་བཤད་ཅིག་ཞུ་གེ། ང་བཅས་ དང་པ་ར་ང་ར་གི་མིང་འདི་ སྤྱི་མི་བགྲེསཔ་ ཚེ་རིང་ཟེར་སླབ་ཨིན།
- ཚེ་རིང་། Tshering ཏེ་ང་གི་ལོ་འདི་ བདུན་ཅུ་དོན་གཅིག་ཡར་སོ་ཡི། ཏེ་ང་བཅས་ཀྱི་ནཱ་ལྷ་ཁང་གི་ཆགས་ཐངས་འདིའི་སྐོར་ལས་ ནཱ་ཏེ་ སློབ་དཔོན་གཉིས་ལུ་ ཞུ་བ་ཅིན། ང་བཅས་ཀྱི་ལྷ་ཁང་འདི་གི་ མ་པ་ཁོ་ར་གི་མིང་འདི་ ཏེ་གྲུབ་ཐོབ་ཀུན་དགའ་རས་པ་གི་གདན་ས་ཅིག་ཨིན་མས།
- ཚེ་རིང་། Tshering ཏེ་གྲུབ་ཐོབ་ཀུན་དགའ་རས་པ་འདི་ ཁོ་ནཱ་ལུ་གཡུས་པ་གཞི་ཟེར་མི་འདི་ གྲུབ་ཐོབ་ཀུན་དགའ་རས་པ་གི་ ཆོས་ཞིང་ཅིག་ཨིན་མས་ ཆོས་ཞིང་། ཏེ་ཁོ་ནཱ་ལུ་བཞུགསཔ་ད་ དེ་ལས་ཡར་འོ་མའི་ནང་གི་མཚོ་བདུད་ཟེར་མི་འདི་གིས་འབད་ཏེ་ ཡར་གྱི་གཡུས་ ལྟག་ལས་ལྟོ་བསྐོར་ཟེར་མི་འདི་ནང་ དེ་ལས་མི་བསྐོར་རྒྱབ་བསྐོར་རྒྱབ་སྦེ་ ཟ་སྦེ་སྡོདཔ་ད།
- ཚེ་རིང་། Tshering ད་ཡར་གཡུས་ལྟོ་བསྐོར་འདི་མིང་ གཡུས་འདི་གི་མིང་ལུ་ ཏེ་ལྟོ་བསྐོར་ཟེར་སླབ་སླབ་ནི་ཨིན་ ཏེ་བདུད་ཀྱི་ལྟོ་བསྐོར་རྒྱབ་སྦེ་ཡར་སོ་ནུག་ཟེར་ གྲུབ་ཐོབ་ཀུན་དགའ་རས་པ་གིས་ དེ་སྦེ་བཀའ་གནང་གནངམ་མས།
- ཚེ་རིང་། Tshering དེ་འབདཝ་ད་ ང་གི་མི་སེར་འདི་ཚུ་ག་ར་ཟ་ཚར་ནི་མས་ཟེར་ ང་ཡར་གྱི་འོ་མའི་ནང་གི་མཚོ་བདུད་འདི་ ང་ཨིན་ཅིག་མིན་ཅིག་ར་ བཏུལ་ཚུགསཔ་ཅིག་འབད་དགོ་པས་ཟེར་ ཏེ་ཁོ་ནཱ་ལས་ཡར་བྱོནམ་སྦེ།
- ཚེ་རིང་། Tshering ཏེ་ཡར་ཡོན་རྫོགས་ཟེར་མི་དེ་ནང་ལྷོདཔ་ད་ ཏེ་ཨ་ནཱི་བདུད་འདི་གི་གདོང་ཁ་ལུ་ཐོནམ་ད་ ཏེ་ཁོ་ཨ་ཙི་ཅིག་འདྲོག་སུ་ཅིག་སྦེ་ ད་ང་ལོ་གསུམ་དོ་རུང་ལོག་སྟེ་ར་ མཚམས་གཅད་དགོ་པས་ཟེར་ ཡར་བྱག་ནང་ལུ་འཛུལ་སྦེ།
- ཚེ་རིང་། Tshering ཏེ་ཆུ་ཐིག་པ་ཐིག་པ་ཅིག་ཡང་ ཁོ་ར་གིས་འབད་ ཏེ་མཚམས་བཅད་ ལོ་གསུམ་མཚམས་གཅདཔ་ད་ ཐིག་པ་གཅིག་ཡང་ཁོ་ར་གི་སྤྲུལ་པ་འབད་ ཏེ་སྟོནམ་སྦེ་ ཏེ་ལོ་གསུམ་མཚམས་བཅད་སྦེ་བཞུགས་སྦེ།
- ཚེ་རིང་། Tshering དེ་ལས་ཏེ་ མར་བདུད་གདོང་ཁར་ཐོནམ་ཅིག་ བདུད་འདི་གིས་ཕྲང་ཕྲང་རང་ ཁོ་ཟ་སྟེ་འབདཝ་ཅིག་ ཁོ་གིས་རྫུ་འཕྲུལ་འབད་ ཁོག་པའི་ནང་ན་འཛུལ་ཏེ་གིས་ ཏེ་འོ་མའི་ནང་གི་མཚོ་བདུད་འདི་ ལྕེ་འདི་ཚུ་འབལ་ཏེ་ བྱག་གུ་ལུ་ ད་ལྟོ་འབྲུ་ལྷམ་ལྷམ་སྦེ་ར་ ཏེ་ག་གིས་ཡང་མཇལ་ས་ ལམ་ཁར་ར་མཇལ་ས་ཡོད།
- ཚེ་རིང་། Tshering དེ་ལས་ དོན་ཧིང་འདི་ཚུ་ཡང་ བྱག་གུ་ལུ་ འོ་མའི་ནང་གི་མཚོ་བདུད་ཀྱི་རྫུ་འཕྲུལ་སྦེ་ འབལ་སྦེ་དོན་ཧིང་འདི་ཚུ་ ཁྲ་ལྷམ་ལྷམ་སྦེ་རང་ ཡར་བྱག་ནང་ལུ་ ད་ལྟོ་ལམ་ཁར་ག་གི་རང་མཇལ་རུང་མཇལ་ས་ཡོད།
- ཚེ་རིང་། Tshering དེ་ལས་ དེ་གིས་ཡང་མ་ཚད་པར་ བདུད་འདི་ལུ་ ཏེ་རྡོ་འདི་སྒོང་རྡོག་བཟུམ་སྦེ་སྤུརཝ་ད་ བདུད་གུ་ལུ་ བདུད་འདི་བཏུལ་རནམ་ད་ ད་འབདན་ང་གིས་སྐུ་ཆེ་གསུང་ཆེ་ ང་གིས་ཕྱག་འཚལ་གེ། ཏེ་ང་གིས་ ད་མི་མ་ཟ་བའི་དམ་བཅའ་ལེན་རང་ལེན་གེ་ཟེར་ ཏེ་གྲུབ་ཐོབ་ལུ་ གྲུབ་ཐོབ་ཀུན་དགའ་རས་པ་ལུ་ཞུ་ཞིནམ་ལས་ ཏེ་གྲུབ་ཐོབ་ཀུན་དགའ་རས་པ་གིས་ཡང་བཏུབ་ དེ་འབད་བ་ཅིན་ ཁྱོད་མི་མ་ཟ་བ་ཅིན་ ང་གིས་བཞག་གེ་ཟེར་བཀའ་གནང་སྦེ།
- ཚེ་རིང་། Tshering ཏེ་བདུད་འདི་གིས་ ད་ང་གིས་དམ་བཅའ་ལེན་གེ་ དེ་འབདཝ་ད་ ཁྱོད་ར་ཡར་བཞུགས་དགོ་ཟེར་ གྲུབ་ཐོབ་ལུ་ཞུཝ་ད་ བཏུབ་ང་ཡར་ཁྱོད་ཀྱིས་ཁས་ལེན་འབད་ མི་མ་ཟ་བའི་ཁས་ལེན་འབད་ ང་ཡར་བཞུགས་གེ་ཟེར་ཏེ་གིས་སྦེ། དེ་ལས་ཏེ་ བཏུབ་ཟེར་ དེ་ལས་ནཱ་ལས་ཡར་ ལྷ་ཁང་ནང་རྟེན་འདི་ཚུ་ཡང་ཡ་ཞུ་ ཡར་ལྷ་ཁང་གཅིག་ཁོ་ར་གིས་བཞེངས་སྦེ་ ད་འ་ནཱི་ལྷ་ཁང་འདི་གི་མིང་ ཡོན་རྫོགས་ལྷ་ཁང་ཟེར་སླབ་སྟེ་ཡོད།
- ཚེ་རིང་། Tshering ཏེ་འདི་ནང་ལུ་ ད་གནམ་མེད་ས་མེད་ ང་བཅས་ལ་ཡག་གི་མི་སེར་དེ་ཚུ་ ཏེ་ཟླཝ་རེའི་བར་ན་ ཚར་རེ་ལྷོད་མ་ཚུགས་པ་ཅིན་ ཡངན་མི་རང་ན་ ཡངན་ནོར་རང་ ནོར་སེམས་ཅན་ལུ་གནོད་པ་རྐྱབ་སྦེ། ཏེ་ཟླཝ་རེ་བར་ན་ ཚར་རེ་ཚར་རེ་འདི་ མི་གུང་པ་ག་ར་འགྱོཝ་ཨིནམ་མ་ཚད་ ཏེ་དེ་ནང་ལས་མི་ ཐག་རིང་ས་ ཐིམ་ཕུག་ལས་མར་ སྤ་རོ་ལས་ཕར་ མགར་ས་ལས་མར་ ཡར་སོངཔ་འབད་བ་ཅིན་ ཏེ་ལོ་རེ་བར་ན་ ཡར་དཀོན་མཆོག་མཆོད་པར་འོང་རང་འོང་དགོ།
- ཚེ་རིང་། Tshering ཁོ་གནམ་མེད་ས་མེད་བཀའ་སྲུང་ གནམ་མེད་ས་མེད་ཤུགས་ཆེ་དྲག་སྦེ་ཡོད། ཏེ་མར་འ་ནཱི་འབད་ནི་འདི་གིས་ ཁོ་ཡར་བཞུགས་དགོ་ནི་འདི་གིས་ དེ་ལས་ནཱ་ ནཱ་གི་པ་གཞི་ལྷ་ཁང་ཟེར་མི་འདི་ འདི་ནང་ལུ་ ངེའི་རྫོང་ མར་ལུས་སོ་ཡི་ཟེར་ ལྷ་ཁང་ལུ་དང་ཕུ་རྫོང་ཟེར་སླབ་དོ་ཡོདཔ་མས། ངེའི་རྫོང་ལུས་ རྫོང་མར་ལུས་སོ་ཡི་ཟེར་ ཏེ་ད་རིས་ མ་པ་ལྷ་ཁང་འདི་ རྫོང་ལུས་ལྷ་ཁང་ཟེར་སླབ་ཨིན། ཏེ་ད་ ཏེ་མི་རྒྱུས་མེད་མི་གིས་འབད་བ་ཅིན་ པ་གཞི་ལྷ་ཁང་པ་གཞི་ལྷ་ཁང་ཟེར་སླབ་ཨིན།
- ཚེ་རིང་། Tshering ཏེ་རྒྱུ་ཡོད་མི་གིས་འབད་བ་ཅིན་ ནཱ་གི་མི་དེ་ཚུ་གིས་རྫོང་ལུས་ལྷ་ཁང་ཟེར་སླབ་ཨིན། ཏེ་འདི་ནང་ལུ་ ཏེ་གྲུབ་ཐོབ་ཀུན་དགའ་རས་པ་འདི་ ང་ཀུན་དགའ་རས་པ་མེན་ ང་ཁོག་པའི་རས་པ་ཨིན་ཟེར་ བདུད་ཀྱི་ཁོག་པའི་ནང་ལུ་འཛུལ་འཛུལཝ་ཨིན་ ང་ཁོག་པའི་རས་པ་ཨིན་ཟེར་ གསུངས་གསུངས་མས།
- ཚེ་རིང་། Tshering ཏེ་ཁོ་ཁོག་པའི་རས་པ་འདི་ ཨིན་ནི་འདི་ བོད་ལས་བྱོན་འདུག བོད་ལས་བྱོནམ་ད་ ཕར་བོད་ཀྱི་འདི་ནང་ ཨ་ནཱི་སྟོད་གངས་རི་ཟེར་མི་དེ་ནང་ལས་བྱོན་འདུག སྟོད་གངས་རི་ཟེར་མི་ནང་ལས་བྱོནམ་སྦེ་ ཏེ་ནཱ་ལ་ཡག་གི་གཡུས་ཚན་འདི་ནང་ལུ་བཞུགས་སྦེ་ ཏེ་ད་ ནཱ་ལུ་གནམ་མེད་ས་མེད་ཀྱི་ བདུད་འདི་ཚུ་བཏུལ་ ཏེ་ཁོ་གིས་ནཱ་ལེགས་ཤོམ་སྦེ་བཞུགས་སྦེ་ ཏེ་ནཱ་ལུ་ཁོ་ར་བཞུགས་ས་འདི་ མཐའ་བསྐོར་འདི་ཚུ་ག་ར་ པ་ཞིང་ཟེར་མི་བསྒང་ལས་ ཁོ་གི་ཆོས་ཞིང་སྦེ་བརྩིས།
- ཚེ་རིང་། Tshering ཏེ་འདི་ནང་ལུ་བཞུགས་སྦེ་ཨིན་མས། ཏེ་བར་སྐབས་ཅིག་ལས་ ང་བཅས་མི་དེ་ཚུ་ མཆོད་རྟེན་འུར་ལཱ་གྲྭ་ཚང་ གནམ་མེད་ས་མེད་དཀའ་སྡུག་བྱུང་སྦེ་ ཏེ་ལྷ་ཁང་འདི་ཚར་གཅིག་ ཡུདཔ་ཅིག་ཉམས་རང་ཉམས་སོ་ནུག ཏེ་ཉམས་སོང་རུང་ ཏེ་བར་སྐབས་ཅིག་ལས་ གྱང་ཁོག་འཚམས་སྦེ་ཡར་སྦེ་ དེ་ལས་ང་བཅས་ཀྱི་ནཱ་ལུ་ལོ་ཐོག་འདི་ཚུ་འབུཔ་གིས་ཟ་ དེ་ལས་མི་དེ་ཚུ་ ནཝ་ཚཝ་ཕོག་ འ་ནཱི་འབད་ཞིནམ་ལས་ དེ་ལས་ཏེ་ ལོག་སྟེ་ར་ཉམས་གསོ་འབད་ཞིན་ན་ལས་ ཏེ་ད་ ད་རིས་ནངས་པ་ དུམ་གྲ་ཅིག་ཡ་ལྷོང་སྟེ་ཡོད།། །།


text:
སྤྱི་ཟླ་༦ པའི་ཚེས་༧ ལས་ རྒྱལ་པོའི་ཞིང་དང་ ངང་ལམ་གྱི་གཞུང་ལམ་ཆད་མི་དེ་ ད་རིས་ཉིན་ཡོལ་ཅིག་ཁར་ སེལ་ཚར་ནིའི རེ་བ་ཡོད་ཟེར་ མོང་སྒར་གླིང་མི་ཐང་ ལས་སེལ་ལས་ཁུངས་ཀྱི་ ལུང་ཕྱོགས་ཡིག་ཚང་ལས་ འགོ་དཔོན་ཚུ་གིས་ བཤད་ཡོདཔ་ད་ གཞུང་ལམ་དེ་ཡང་ རྒྱལ་པོའི་ཞིང་ལས་ ཀི་ལོ་མི་ཊར་༤༢ ཀྱི་ས་གནས་ ཀུར་རི་གོང་རི་འཛོམས་སའི་ སྦོ་ལོགས་ཁར་ བསུབས་ཡོདཔ་ལས་ སྣུམ་འཁོར་དག་པ་ཅིག་ ཐོགས་ལུས་ཡོད་རུང་ ད་རིས་ལས་ གཏང་ཚུགས་ནི་ཨིན་པའི་གནས་ཚུལ།
Check Also
སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་གློག་མེའི་སྤྱོད་ཁྲལ་ ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད།
༉ ནང་འཁོད་གློག་མེའི་སྤྱོད་ཁྲལ་གྱི་ དམིགས་གཏད་སྙན་ཞུ་དང་འཁྲིལ་བ་ཅིན་ ཆུ་ལུ་བརྟེན་པའི་གློག་མེ་ ཁ་སྐོང་མེ་ག་ཝཱཊ་༢,༠༠༠ ལྷགཔ་ཅིག་ ཐོན་སྐྱེད་འབད་ནིའི་ འཆར་གཞི་ཡོད་མི་དང་བསྟུན་ སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་སྤྱོད་ཁྲལ་ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད་ཨིན་པས། དཔེ་འབད་བ་ཅིན་ …


text:
༉ སྤྱི་ཟླ་༩ པའི་ཚེས་༡༩ ལུ་ རྒྱལ་ཡོངས་ཀོ་བིཌ་-༡༩ ལས་བྱེད་ཚོགས་ཆུང་གིས་ གསལ་བསྒྲགས་འབད་མི་དང་འཁྲིལཝ་ད་ སྤྱི་ཚེས་༢༣ གྱི་ཤུལ་ལས་ ནང་སྐྱོད་འབད་མི་ ལམ་འགྲུལཔ་ཚུ་ ཀོ་བིཌ་-༡༩ འི་ བརྟག་དཔྱད་འབད་མི་དགོ་ནི་ཨིན་པས།
དེ་འབདཝ་ད་ སྐྱེས་ལོ་༡༢ ཡན་ཆད་འབད་མི་དང་ རྒྱལ་ཁབ་ནང་ འཛུལ་ཞུགས་འབད་མི་ཚུ་གིས་ འཛུལ་ཞུགས་འབད་སའི་ ས་ཁོངས་དང་ ཡང་ཅིན་ ལཱ་འབད་སའི་ས་ཁོངས་ནང་ ཨར་ཊི་-པི་སི་ཨར་བརྟག་དཔྱད་འབད་དགོཔ་ཨིན་རུང་ བརྟག་དཔྱད་ཀྱི་འཐུས་ཚུ་ སྤྲོད་མི་དགོ་ཟེར་ གསལ་བསྒྲགས་ནང་བཀོད་ནུག།
གསལ་བསྒྲགས་ནང་ བཀོད་དོ་བཟུམ་འབད་བ་ཅིན་ ཕྱིའི་ལས་མི་ཚུ་ འཁྱིད་འོང་མི་ འབྲུག་མི་ཚུ་གིས་ ལས་མི་ཚུ་ སྨན་ཁབ་ཚངམ་སྦེ་ བཙུགས་ཡོད་པའི་ ངེས་བརྟན་བཟོ་དགོ་ཟེར་ཨིནམ་ད་ ག་དེམ་ཅིག་སྦེ་ སྨན་ཁབ་ཚངམ་མ་བཙུགས་པར་ ཡོད་པ་ཅིན་ གསོ་བ་ལྷན་ཁག་གིས་ རིན་དངུལ་སྤྲོད་དེ་ སྨན་ཁབ་ཚུ་ བྱིན་འོང་ཟེར་ཨིན་པས།
སྨན་ཁབ་ལན་ཐེངས་༢ བཙུགས་དགོཔ་ཡོད་མི་ཚུ་ ཚངམ་སྦེ་བཙུགས་ཡོད་མི་དང་ ལན་ཐེངས་༡ བཙུགས་དགོཔ་སྦེ་ སྨན་ཁབ་ཚངམ་སྦེ་ བཙུགས་ཡོད་མི་ཚུ་ སྨན་ཁབ་ཚངམ་སྦེ་ བཙུགས་ཡོད་པའི་གྲངས་སུ་ བརྩི་འཇོག་འབད་དོ་ཡོདཔ་ད་ ཀོ་བིཌ་-༡༩ ཐོབ་ཡོད་པའི་ ངོས་འཛིན་འབྱུང་མི་ཚུ་ ཉིནམ་༥ འི་རིང་ ཟུར་བཞག་ལམ་ལུགས་གུ་ གནས་དགོཔ་ཨིན་པས།
དེ་བཟུམ་སྦེ་ འབྲུག་མི་མེན་མི་ཚུ་ ཀོ་བིཌ་-༡༩ ཐོབ་ཡོད་པའི་ ངོས་འཛིན་འབད་མི་ཚུ་གིས་ ཟུར་བཞག་དང་ སྨན་བཅོས་ཀྱི་འཐུས་ཚུ་ སྤྲོད་དགོ་ནི་ཨིནམ་བཞིན་དུ་ ད་ལྟོ་ ས་མཚམས་བདའ་སྟེ་ འགྲོ་འགྲུལ་འབད་མི་ཚུ་ལུ་ སྐྱེལ་མའི་ཞབས་ཏོག་ སྤྲོད་དོ་ཡོད་མི་ཚུ་ཡང་ བསྡུ་ནི་ཨིན་པས།
གསལ་བསྒྲགས་དང་འཁྲིལཝ་ད་ ཀོ་བིཌ་-༡༩ རྐྱངམ་གཅིག་མེན་པར་ ནད་གཞི་གཞན་ཚུ་གི་ བརྟག་དཔྱད་ཡར་དྲག་གཏང་ཐབས་ལུ་ ནད་རྟགས་ཡོད་མི་ཚུ་ གསོ་བའི་མཐུན་རྐྱེན་དང་ ཡང་ཅིན་ ཚ་རིམས་བརྟག་དཔྱད་ཁང་ཚུ་ནང་ བརྟག་དཔྱད་འབད་བར་ འོང་གནང་ཟེར་ཨིནམ་ད་ ཚ་རིམས་བཟུམ་མའི་ རྟགས་མཚན་དང་ ནད་གཞི་ཡོད་མི་ཚུ་གིས་ ཁ་རས་སྤུབས་དགོ་ཟེར་ཨིན་པས།
ལགཔ་འཁྱུ་ནི་ཚུ་གི་སྐོར་ལས་ འཕྲོ་མཐུད་དེ་ གོ་བརྡ་སྤྲོད་ནི་ཨིནམ་བཞིན་དུ་ ཀོ་བིཌ་-༡༩ རྐྱངམ་གཅིག་མེན་པར་ འབུ་ནི་མེད་པའི་ ནད་གཞི་གཞན་ཚུ་ཡང་ སྔོན་འགོག་འབད་དགོ་ཟེར་ཨིན་པས།
གསལ་བསྒྲགས་ནང་ བཀོད་མིའི་ནང་ མི་དབང་མངའ་ཞབས་མཆོག་གི་ ལམ་སྟོན་བཟང་པོའི་འོག་ལུ་ གདོང་ཁར་ཐོན་ཏེ་ ལཱ་འབད་མི་ཚུ་གིས་ རྩ་འགེངས་ཕྱག་ཞུ་མི་དང་ མི་ཚུ་གི་རྒྱབ་སྐྱོར་དང་ མཐུན་འབྲེལ་ལུ་བརྟེན་ ནད་ཡམས་ཀོ་བིཌ་-༡༩ ལུ་ གྲུབ་འབྲས་ཅན་སྦེ་ གདོང་ལེན་འབད་ཚུགས་ཡི་ཟེར་ཨིན་པས།
ནད་ཡམས་ཀྱི་ བཀག་འཛིན་ཡངས་ཆག་དང་ ཉེན་སྲུང་འཆར་གཞི་བཟོ་སྟེ་ ཟླཝ་༦ དེ་ཅིག་གི་ཤུལ་ལས་ རྒྱལ་ཁབ་ནང་ ཀོ་བིཌ-༡༩ འི་ གནས་སྟངས་དེ་ ཚད་འཛིན་འབད་ཚུགས་ཏེ་ཡོད་རུང་ ནད་ཡམས་དེ་ རྩ་མེད་སོང་ཡོད་པའི་ གསལ་བསྒྲགས་མ་འབད་ཚུན་ མི་མང་ལུ་ བརྡ་དོན་སྤྲོད་ཐབས་ལུ་ གསོ་བ་ལྷན་ཁག་གིས་ ནད་འབུབ་གསརཔ་གི་ ལྟ་རྟོག་དང་ བཀག་ཐབས་སྒྲིང་སྒྲི་བཟོ་འོང་ཟེར་ ཨིན་པའི་གནས་ཚུལ།
སྐལ་བཟང་དབང་ཕྱུག།


text:
༉ ཁ་ཙ་ ཚོགས་རྒྱན་ས་ཁོངས་ཚུ་ སྒོ་བསྡམས་ཚརཝ་ཅིག་ར་ རྩི་རང་ལུ་ཡོད་མི་ ངོས་ལེན་འགོ་དཔོན་ཡིག་ཚང་ནང་ དཱན་ཀུ་མར་སཱན་ཝར་གྱིས་ རྒྱལ་ཁ་འཐོབ་ནི་བཟུམ་ཅིག་འདུག་ཟེར་ ལོ་རྒྱུས་སླབ་སར་ གོ་ཡོདཔ་བཞིན་དུ་ གྲུབ་འབྲས་ཚུ་ གྲངས་རྩིས་རྐྱབ་ནི་ འགོ་བཙུགས་པའི་བསྒང་ལས་ ཧེང་སྐལ་ར་ ཁོ་རྒྱལ་ནི་གི་ ཡིད་ཆེས་བྱུང་ནུག།
སྐྱེས་ལོ་༣༡ ལང་མི་ དཱན་ཀུ་མར་སཱན་ཝར་དེ་ མཐའ་བཅད་མེན་པའི་ གྲུབ་འབྲས་གསལ་སྟོན་འབདཝ་ད་ ལོ་རྒྱུས་བཤད་དོ་བཟུམ་སྦེ་ར་ རྩི་རང་རྫོང་ཁག་ལས་ རྒྱལ་ཡོངས་ཚོགས་སྡེའི་ འཐུས་མི་སྦེ་ བཙག་འཐུ་གྲུབ་ཡོདཔ་ད་ ཁོ་གིས་ ཚོགས་རྒྱན་༢,༧༧༠ ཐོབ་ཡོད་མི་ལས་༢,༣༢༠ ཚོགས་རྒྱན་འཕྲུལ་ཆས་ལས་ཐོབ་ནུག།
ཨིན་རུང་ འགྲེམ་ཐོག་ཚོགས་རྒྱན་ནང་ དོ་འགྲན་པ་ དཀོན་མཆོག་དབང་མོ་གིས་ ཚོགས་རྒྱན་༥༡༩ ཐོབ་མི་དང་ཕྱདཔ་ད་ ཁོ་གིས་༤༥༠ མ་གཏོགས་ ཐོབ་མ་ཚུགས་པས།
གྲུབ་འབྲས་ཚུ་ ཕྱི་རུའི་ཆུ་ཚོད་༨ ལུ་ གསལ་བསྒྲགས་འབད་ཡོད་རུང་ དེ་བསྒང་ ངོས་ལེན་འགོ་དཔོན་ཡིག་ཚང་ནང་ འདེམས་ངོ་ཚུ་ ཕུད་རྡོག་གཅིག་ཡང་ མ་སྡོད་པས།
རང་ཐང་གླིང་རྒེད་འོག་ལས་ ཉིམ་ཀརྨ་ཤེར་པ་གིས་ དཱན་ཀུ་མར་གྱི་ཤུལ་ལས་ར་ ཚོགས་རྒྱན་༡,༣༡༨ ཐོབ་ཡོད་མི་ལས་༤༣༢ འགྲེམ་ཐོག་ཚོགས་རྒྱན་ཨིན་པས།
དཱན་ཀུ་མར་གྱིས་འབད་བ་ཅིན་ ཁོ་ལུ་ རྒྱལ་ཁ་འཐོབ་ནི་གི་ རེ་བ་ཆུང་ཀུ་ཅིག་ལས་མེད་རུང་ ཚོགས་རྒྱན་གྱི་ ཁྱད་པར་སྦོམ་ཆགས་འོང་ཟེར་ རེ་བ་ར་ མ་བསྐྱེད་ཟེར་ཨིནམ་ད་ ཚོགས་རྒྱན་སྐྱུར་མི་ཚུ་གིས་ ང་ལུ་ བློ་གཏད་དེ་ ཁོང་རའི་ འཐུས་ཚབ་སྦེ་ བཙག་འཐུ་གྲུབ་གནང་མི་ལུ་ ཧིང་དྭངས་མའི་ དཀྱིལ་ལས་ར་ བཀའ་དྲིན་དགའ་ཚོར་ཡོད་ཟེར་ བཙག་འཐུ་གྲུབ་མི་གིས་ བཤདཔ་ཨིན་པས།
རྩི་རང་རྫོང་ཁག་ནང་ འདེམས་ངོ་ཨམ་སྲུ་ཕུད་རྡོག་གཅིག་ལས་མེད་མི་ དཀོན་མཆོག་དབང་མོ་གིས་ ཚོགས་རྒྱན་༡,༡༡༠ ཐོབ་སྟེ་ ཨང་གསུམ་པ་ཐོན་ཡོདཔ་ད་ མོ་གི་འོག་ལས་ར་ ལོག་ནཱཐ་ཏི་ཝ་རི་གིས་ ཚོགས་རྒྱན་༡,༠༩༩ ཐོབ་མི་ལས་༨༤༥ ཚོགས་རྒྱན་འཕྲུལ་ཆས་ལས་ཨིན་པས།
འདེམས་ངོ་༡༢ ལས་ བར་གཤོང་རྒེད་འོག་ལས་ གནག་མདོག་རིན་ཆེན་གྱིས་ ཚོགས་རྒྱན་༡,༠༨༩ ཐོབ་མི་ལས་༢༧༥ འགྲེམ་ཐོག་ཚོགས་རྒྱན་ཨིནམ་ད་ ར་མིཤ་ཆེ་ཏི་རི་ བཱན་ད་རི་གིས་ ཚོགས་རྒྱན་༡,༠༤༠ དང་ བཀྲིས་ནོར་བུ་གིས་ ཚོགས་རྒྱན་༩༡༧ ཏ་ར་བིར་ཅོ་ཝཱན་གྱིས་ ཚོགས་རྒྱན་༨༤༤ དང་ སངས་རྒྱས་ཏ་མང་གིས་ ཚོགས་རྒྱན་༧༤༣ ཐོབ་ནུག།
འདེམས་ངོ་གཞན་ ཧོམ་ནཱཐ་ཐ་པ་དང་ མིག་དམར་རྡོ་རྗེ་བླ་མ་ བསོད་ནམས་སྟོབས་རྒྱས་༣ གྱིས་ ཚོགས་རྒྱན་༧༠༢,༦༥༨ དང་༥༦༩ རེ་ཐོབ་ནུག།
རྩི་རང་གིས་ འགྲེམ་ཐོག་ཚོགས་རྒྱན་སྐྱུར་མི་༩༩༤ དང་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ནང་བཙུགས་མི་ ཚོགས་རྒྱན་༡,༢༤༦ ཐོབ་ཡོདཔ་ད་ རྫོང་ཁག་དེ་ནང་ ཐོ་བཀོད་ཅན་གྱི་ ཚོགས་རྒྱན་སྐྱུར་མི་༢༣,༣༧༩ ཡོད་མི་ལས་༡༢,༨༥༩ ཚོགས་རྒྱན་བཙུགས་པར་ འོང་ཡོདཔ་ཨིན་པས།
རྩི་རང་ལུ་ ཚོགས་རྒྱན་སྐྱུར་མི་དག་པ་ཅིག་ལུ་ ཚོགས་རྒྱན་ས་ཁོངས་ཀྱི་སྐོར་ མགུ་འཐོམ་བྱུང་ཡོདཔ་མ་གཏོགས་ བཙག་འཐུའི་བྱ་རིམ་ལུ་ བར་ཆད་ག་ནི་ཡང་ མ་བྱུང་པར་ ལེགས་ཤོམ་སོང་ཡོད་པའི་གནས་ཚུལ།


text:
༉ ལྷུན་རྩེ་ ཨའུ་མཚོ་སྨན་ཁང་བཟོ་སྐྲུན་གྱི་ལཱ་ཚུ་ དུས་ཚོད་ཁར་ མཇུག་བསྡུ་མ་ཚུགསཔ་ལས་ ད་ལྟོའི་བར་ན་ཡང་ བཟོ་སྐྲུན་འབད་བའི་བསྒང་ཡོདཔ་ཨིན་པས། ཉལ་ཁྲི་༡༠ འབད་མི་ སྨན་ཁང་དེ་ དུས་ཅི་ སྤྱི་ཟླ་༣ པའི་ནང་ བཟོ་སྐྲུན་གྱི་ལཱ་ཚུ་ མཇུག་བསྡུ་དགོཔ་སྦེ་ཨིན་རུང་ རྒྱལ་ཁབ་ནང་ ནད་ཡམས་ཀོ་བིཌ་༡༩ ཐོན་པའི་ གནས་སྟངས་ལུ་བརྟེན་ ལན་ཐེངས་༢ …རྒྱས་པར་ལྷག། »
བདེ་སྲུང་ཆུའི་ལས་འགུལ་གྱིས་ སྟོད་ཚོ་རྒེད་འོག་ནང་ འཐུང་ཆུའི་དཀའ་ངལ་བསལ་ཡོདཔ།
༉ ལོ་ངོ་བཅུ་ཕྲག་༡ གི་རྒྱབ་ལས་ བཀྲིས་གཡང་རྩེ་ སྟོད་ཚོ་རྒེད་འོག་གི་ ཁ་སྟོད་དང་ ཁ་སྨད་ཀྱི་སོ་ནམ་པ་ཚུ་གིས་ འཐུང་ཆུ་ཐོབ་ཡོདཔ་ད་ དེ་ཡང་ བདེ་སྲུང་འཐུང་ཆུའི་ལས་འགུལ་གྱིས་ ལོ་༡ གི་ཧེ་མ་ལས་ འཐུང་ཆུའི་ཞབས་ཏོག་ བཏོན་བྱིན་ནི་དེ་གིས་ཨིན་པས། འཐུང་ཆུའི་ལས་འགུལ་དེ་ ལོ་༡ གི་ཧེ་མར་ ས་གནས་ནང་སྡོད་མི་ཚུ་ལུ་ རྩིས་སྤྲོད་འབད་ཡོདཔ་ད་ དེ་གི་ཧེ་མར་ …རྒྱས་པར་ལྷག། »
ཕུན་ཚོགས་གླིང་ རྒྱལ་སྤྱིའི་ས་མཚམས་ཞིབ་དཔྱད་སྒོ་ར་ ལོག་སྒོ་ཕྱེས་ཡོདཔ།
༉ ཁ་ཙ་ ཕུན་ཚོགས་གླིང་ རྒྱལ་སྤྱིའི་ས་མཚམས་ཞིབ་དཔྱད་སྒོ་ར་དེ་ ལྟ་བཤལཔ་དང་ སྤྱིར་བཏང་མི་ཚུ་གི་དོན་ལུ་ ལོག་སྒོ་ཕྱེས་མི་དང་འབྲེལ་ མི་ཚུ་གིས་ དགའ་སྤྲོའི་ཐོག་ལས་ རྐང་འགྲུལཔ་འཐོན་འཛུལ་ས་ཁོངས་ནང་ལས་ རྒྱལ་ཁབ་ནང་ འོང་ཡོདཔ་ཨིན་པས། ལྟ་བཤལཔ་འོང་མིའི་གྲས་ལས་ ཕུན་ཚོགས་གླིང་གི་ རྐང་འགྲུལཔ་འཐོན་འཛུལ་ས་ཁོངས་ནང་ལས་ རྒྱ་གར་ལྡི་ལི་ལས་ བཟའ་གྲོགས་༡ རྒྱལ་ཁབ་ནང་འོང་མི་དེ་ ལུང་ཕྱོགས་ལྟ་བཤལཔ་ འགོ་དང་པ་ཨིནམ་ལས་ …རྒྱས་པར་ལྷག། »
གསང་བའི་ཉོགས་བཤད་བཀོད་དོན་ལུ་ དམིགས་བསལ་གྱི་ བརྒྱུད་འཕྲིན་ཨང་།
༉ སྤྱིར་བཏང་མི་མང་གིས་ གསང་བའི་ཐོག་ལས་ ཉོགས་བཤད་བཀོད་ནི་དང་ ཁྲིམས་འགལ་ཐོག་ལས་ བྱ་ངན་འབད་བའི་ བརྡ་དོན་བརྗེ་སོར་འབད་ནིའི་ ལྷན་ཐབས་ལུ་ ཁྲིམས་སྲུང་འགག་སྡེ་གིས་ མི་སྡེ་བརྡ་བརྒྱུད་ ཝཱཊསི་ཨིཔ་དང་ ཝི་ཅེཊ་ ཊེ་ལི་ག་རམ་བརྒྱུད་དེ་ དམིགས་བསལ་གྱི་ བརྒྱུད་འཕྲིན་ཨང་ཅིག་ གསལ་སྟོན་འབད་ཡོདཔ་ད་ དེ་ཡང་ སྤྱིར་བཏང་མི་སྡེ་དང་ རྒྱལ་ཁབ་ཀྱི་ ཉེན་སྲུང་དོན་ལུ་དམིགས་ཏེ་ …རྒྱས་པར་ལྷག། »
དོག་གསུམ་དང་ བཀྲིས་གཡང་རྩེ་བར་ནའི་གཞུང་ལམ་ རྩི་གནག་བཏང་ནི་ལུ་ རེ་བ་བསྐྱེད་དོ་ཡོདཔ།
༉ བཀྲིས་སྒང་ལྕགས་ཟམ་དང་ བཀྲིས་གཡང་རྩེ་བར་ནའི་གཞུང་ལམ་ ཀི་ལོ་མི་ཊར་༥༥ འབད་མི་དེ་ ལེགས་ཤོམ་ཡོད་རུང་ ས་གནས་བུར་བུ་ལ་དང་ བུ་ཡང་གི་གཞུང་ལམ་ལེགས་ཤོམ་མེདཔ་ལས་ འགྲོ་འགྲུལ་འཐབ་མི་ཚུ་ལུ་ སྟབས་མ་བདེཝ་བྱུང་སྟེ་འདུག། འགྲོ་འགྲུལ་འབད་མི་ཚུ་གིས་ འབད་བ་ཅིན་ བཀྲིས་གཡང་རྩེ་ལས་ བཀྲིས་སྒང་ལུ་འགྱོཝ་ད་ དུས་ཡུན་ཆུ་ཚོད་ཕྱེད་དང་༢ མ་གཏོགས་མི་འགོར་བས་ཟེར་ཨིན་པས། བཀྲིས་གཡང་རྩེ་དང་ དོག་གསུམ་གྱི་བར་ན་ གླ་འཁོར་བཏང་མི་ ཀུན་ལེགས་ཀྱིས་ …རྒྱས་པར་ལྷག། »
བདེ་ཆེན་གླིང་ལུ་ གླངམོ་ཆེ་དང་འབྲེལ་བའི་དཀའ་ངལ།
༉ པདྨ་དགའ་ཚལ་ བདེ་ཆེན་གླིང་མཁོ་ལོམ་རི་དང་ དགོན་པ་འུང་སྤྱི་འོག་༢ ནང་ གླངམོ་ཆེ་དང་འབྲེལ་བའི་ གནོད་ཉེན་དེ་ ཆེ་སུ་ཅིག་སྦེ་ཐོན་ཡོདཔ་ལས་ ས་གནས་ཀྱི་མི་སེར་ཚུ་ ཚ་གྱང་ལང་སྟེ་ ཡོདཔ་ཨིན་པས། མ་གཞི་ ནགས་ཚལ་འགོ་དཔོན་དང་ གཡུས་ཁའི་མི་ཚུ་གིས་ གླངམོ་ཆེ་ཚུ་ ཐབས་ཤེས་སྣ་ཚོགས་བཏོན་ཐོག་ལས་ བདའ་གཏང་ནི་ལུ་ དཔའ་བཅམ་དོ་ཡོད་རུང་ གླ་འཁེལ་མ་ཚུགས་པར་ ཡོདཔ་ཨིན་པས། …རྒྱས་པར་ལྷག། »
འབྲུག་ལུ་ཡིད་ཆེས་རུང་བའི་ པར་རིས་བརྗོད་དོན་ནང་ ག་ཅི་ར་ཡོདཔ་ཨིན་ན?
༉ འབྲུག་ལུ་ ཡིད་ཆེས་རུང་བའི་བརྗོད་དོན་ཐོག་ལུ་ པར་རིས་གསརཔ་གསལ་སྟོན་འབད་མིའི་ནང་ འབྲུག་པའི་ལམ་སྲོལ་གྱི་ ངོ་རྟགས་དང་ལྡན་པའི་ བཟོ་རིགས་བཅུ་གསུམ་ལ་སོགས་པའི་པར་རིས་ བཀོད་དེ་ཡོད་མི་ཚུ་ ན་གཞོན་ཚུ་གི་ དུས་ཚོད་བརྒྱུད་ དེ་ གསལ་སྟོན་འབད་ནིའི་ དམིགས་གཏད་ཨིན་པས། འབྲུག་ལྟ་བཤལ་ཚོགས་སྡེའི་ ཚོང་འབྲེལ་འགོ་དཔོན་གཙོ་འཛིན་ ཀཱ་རིས་ས་ནི་མཱ་གིས་ འབྲུག་ལུ་ ན་གཞོན་གྱི་མི་རློབས་དེ་ མཐོ་སུ་ཡོདཔ་ལས་ ནད་ཡམས་ཀྱི་ …རྒྱས་པར་ལྷག། »
ཁ་ཙ་ ལྟ་བཤལ་སྒོ་ཕྱེས་མི་དང་བསྟུན་ རྒྱལ་ཁབ་ནང་ ལྟ་བཤལཔ་༩༢ ལྷོད་ཡོདཔ།
༉ འབྲུག་གིས་ གཞུང་འབྲེལ་ཐོག་ལས་ ལྟ་བཤལཔ་ཚུ་ ས་ཐོག་དང་ གནམ་ཐོག་རྒྱུན་ལམ་གཉིས་ཆ་ར་ལས་ འོང་ཆོག་ནིའི་དོན་ལུ་ ལྟ་བཤལ་སྒོ་ཕྱེས་མི་དང་བསྟུན་ སྤ་རོ་རྒྱལ་སྤྱི་གནམ་ཐང་ནང་ གཞུང་གི་འགོ་དཔོན་ཚུ་གིས་ ལྟ་བཤལཔ་ཚུ་ལུ་ བསུ་བ་འབད་ཡོདཔ་ཨིན་པས། ལྟ་བཤལཔ་༩༢ དེ་ཅིག་འོང་མིའི་གྲས་ལས་ དྲོ་པའི་ཆུ་ཚོད་༡༠.༤༠ ལུ་ ནེ་པཱལ་ལས་འོང་མི་ གནམ་གྲུའི་ནང་ འགྲུལ་པ་༣༣ ཡོད་མིའི་གྲས་ལས་༢༤ …རྒྱས་པར་ལྷག། »
འབྲུག་གིས་ གཅེས་སྐྱོང་དང་ སྙིང་རྗེ་རྩོལ་སྒྲུབ་ཞབས་ཏོག་གི་ ངོས་འཛིན་ལག་ཁྱེར་ཐོབ་ཡོདཔ།
༉ གསོ་བ་ལྷན་ཁག་དེ་ སྤྱི་ལོ་༢༠༢༢ ཀྱི་ འཛམ་གླིང་སྤྱི་ཚོགས་ཀྱི་ ནང་འཁོད་ལས་བྱེད་ཚོགས་ཆུང་དང་ འཛམ་གླིང་གསོ་བའི་ཚོགས་སྡེའི་ དམིགས་བསལ་ལས་རིམ་གྱི་ གཞི་རྟེན་གསོ་བའི་ཞབས་ཏོག་གི་ ངོས་འཛིན་ལག་ཁྱེར་ ཐོབ་ཡོདཔ་ཨིན་པས། ངོས་འཛིན་ལག་ཁྱེར་དེ་ཡང་ འབྲུག་གིས་ མི་སེར་ལུ་ གཙོ་རིམ་ཅན་གྱི་ ཐབས་ལམ་ཐོག་ལས་ རྫོང་ཁག་གནས་ཚད་ཚུ་ནང་ འབུ་ནི་མེད་པའི་ནད་གཞིའི་གདོང་ལེན་གྱི་ གཅེས་སྐྱོང་དང་ སྙིང་རྗེ་རྩོལ་སྒྲུབ་ཞབས་ཏོག་ཚུ་ …རྒྱས་པར་ལྷག། »
ཞིང་མ་ཆུ་གཡུར་གྱིས་ སྟོད་ཚོ་རྒེད་འོག་གི་ སོ་ནམ་པ་ཚུ་ལུ་ ཁེ་ཕན་བྱུང་མ་ཚུགསཔ།
༉ བཀྲིས་གཡང་རྩེ་ སྟོད་ཚོ་རྒེད་འོག་གི་ མི་སེར་སོ་ནམ་པ་ཚུ་ ཆུ་གཡུར་གསརཔ་ལུ་བསྒུགས་ཏེ་ ལོ་༢ དེ་ཅིག་ལང་རུང་ ད་ལྟོའི་བར་ན་ཡང་ ཆུ་གཡུར་ལུ་བརྟེན་ ཁེ་ཕན་འབྱུང་མ་ཚུགས་པར་འདུག། དེ་ཡང་ ཁག་འབགཔ་གིས་ ས་གནས་ལ་ལོ་ཅིག་ནང་ ཆུ་གཡུར་བདའ་སྟེ་ ཆུ་འགྱོ་མ་བཏུབ་སྦེ་ བཟོ་བཀོད་འབད་མི་དང་ ས་གནས་ལ་ལོ་ཅིག་ནང་ ཆུ་རུད་ཀྱིས་ འཕྱགས་བདའ་མི་ལུ་བརྟེན་ཨིན་ཟེར་ སོ་ནམ་པ་ཚུ་གིས་ …རྒྱས་པར་ལྷག། »


text:
༉ གློག་ཤུགས་མེ་ག་ཝཱཊ་༧༢༠ འབད་མི་ མང་སྡེ་ཆུ་གློག་མེ་ལས་འགུལ་ བསྒྲུབ་ནི་གི་ དུས་ཚོད་དེ་ སྤྱི་ཟླ་༦ པའི་ཚེས་༣༠ ལས་ སྤྱི་ཟླ་༩ པ་དང་༡༠ པ་ལུ་ ཕར་འགྱངས་འབད་ནུག།
ལས་འགུལ་གྱི་ འཛིན་སྐྱོང་མདོ་ཆེན་ ཨེ་ཀེ་ མིཤ་ར་གིས་འབད་བ་ཅིན་ ཁག་འབགཔ་ལུ་ ལས་མི་ལངམ་མེད་མི་དང་ མ་དངུལ་གྱི་ དཀའ་ངལ་ལུ་བརྟེན་ ལཱ་ཚུ་ཡུན་འགྱངས་ ལུས་ཡོད་ཟེར་ཨིན་པས།
ཨིན་རུང་ ལཱ་འཕྲོ་མཐུད་འབད་ནིའི་དོན་ལུ་ ལས་འགུལ་གྱི་ཧོངས་ལས་ ཟད་འགྲོ་བཏང་དོ་ཟེར་ འཛིན་སྐྱོང་མདོ་ཆེན་གྱིས་ བཤད་པའི་ཁར་ ལས་མིའི་ཚུ་གི་ཐད་ལུ་ རྒྱ་གར་ལུ་འབད་བ་ཅིན་ གོ་སྐབས་ལེགས་ཤོམ་ཐོབ་ཚུགས་པས་ཟེར་ བཤད་ཡོདཔ་ད་ ཧེ་མ་འབད་བ་ཅིན་ ཁག་འབགཔ་ཇེ་པི་ལུ་ ལས་མི་༣,༥༠༠ ཡོད་རུང་ ད་རེས་འབད་བའི་བསྒང་ལས་༡,༠༠༠ ཡང་མིན་འདུག་ཟེར་ བཤདཔ་ཨིན་པས།
ལས་འགུལ་གྱི་ འགོ་དཔོན་ཚུ་གིས་ སླབ་མིའི་ནང་ ཁག་འབགཔ་གིས་ ལས་མི་ཚུ་ལུ་ གླ་ཆ་སྤྲོད་མི་དེ་ རྒྱ་གར་ལུ་ སྤྲོད་མི་དང་ ཁྱད་པར་ག་ནི་ཡང་ མིན་འདུག་ཟེར་ཨིནམ་ད་ འབྲུག་ལུ་འབད་བ་ཅིན་ འགྲུལ་འཕྲིན་ལག་ལེན་ལས་འགོ་བཙུགས་ ཟད་འགྲོ་ལྕི་དྲགསཔ་མ་ཚད་ ལས་མི་ཚུ་ གནམ་གཤིས་གནས་སྟངས་རྩུབ་དྲགས་ནང་ ལཱ་འབད་དགོ་པའི་ཁར་ གནོད་ཉེན་ཡང་སྦོམ་འདུག་ཟེར་ཨིན་པས།
གདོང་ལེན་ཚུ་ཡོད་དེ་འབད་རུང་ འཛིན་སྐྱོང་མདོ་ཆེན་གྱིས་འབད་བ་ཅིན་ འདས་པའི་ཟླཝ་དག་པ་ཅིག་ནང་ ལས་འགུལ་གྱིས་ གྲུབ་འབྲས་སྦོམ་བཏོན་ཡི་ཟེར་ཨིནམ་ད་ དཔེར་ན་ ཧེཌ་རེསི་ཊ་ནཱལ་ཟེར་ ས་འོག་ཆུ་ལམ་ཀི་ལོ་མི་ཊར་༡༣.༥ ལས་ ཀི་ལོ་མི་ཊར་༨ མཇུག་བསྡུ་ཡོདཔ་ཨིན་པས།དེ་ལས་ ཆུ་རྫིང་བཟོ་སྐྲུན་གྱི་ལཱ་དེ་ ཧ་ལམ་མཇུག་བསྡུ་རན་ཁར་ ལྷོད་ཡོདཔ་ཨིན་པས།
ལས་འགུལ་དེ་ མཇུག་བསྡུ་ཞིནམ་ལས་ གློག་ཤུགས་ཡུ་ནིཊ་ཐེར་འབུམ་༣ དེ་རེ་ ཐོན་སྐྱེད་འབད་ནི་དང་ ལོ་རེ་ལུ་ འོང་འབབ་དངུལ་ཀྲམ་ཐེར་འབུམ་༧.༥ དེ་ཅིག་ བཟོ་ཚུགས་པའི་ རེ་བ་ཡོདཔ་ཨིན་པའི་གནས་ཚུལ།


text:
Video Overview
Dasho Zoedpoen Wangchuk gives an account of Khandro Sonam Pelden, the 12th century consort of Phajo Drugom Zhipo. According to her biography, Dasho Wangchuk said that Khandro Sonam Pelden was born in Wang Danglo and married Phajo Drugom Zhipo at 22. They saw each other from across a river, sang songs and walked to Changzam (now Lungtenzam, or destined bridge). Phajo tried to construct a stone bridge there; he made local spirits carry stones, but at dawn the spirits left the stones at Zeri. His 7 sons were thrown into the Wangchu river to reveal their fate. Khandro reached Nirvana on the 1st day of the 1st lunar month from Tango monastery, with relics left at Changgangkha by her four surviving sons.
- Changangkha
- Tango Monastery
- བསམ་གཏན་ཡེ་ཤེས་ Samten Yeshiལགས་སོ་དྲགོས་ཨ་ནཱི་ད་ང་བཅས་ནཱ་ལུ་ བཅར་མི་ར་གཙོ་བོ་ར་ནཱ་གི་ད་མར་མཁའ་འགྲོ་བསོད་ནམས་དཔལ་སྒྲོན་གྱི་གཟིམ་ཅུང་འདི་དང་འབྲལ་བ་ཡོད་པའི་གི་སྐོར་ལས་ད་མདོར་ན་མཁའ་འགྲོ་བསོད་ནམས་དཔལ་སྒྲོན་ཨཱ་ཡུམ་བསོད་ནམས་དཔལ་སྒྲོན་མོ་ར་གི་ རྣམ་ཐར་དང་དེ་ལས་མོ་ར་གི་ད་ཨཱ་་་བརྒྱུད་པ་འདི་ཚུ་ད་ལྟོ་ག་དེ་སྦེ་ནང་མི་གི་བརྒྱུད་པ་འདི་ཚུ་ད་ལྟོ་ག་དེ་སྦེ་ཡོད་ག་དང་དེ་ལས་ མོ་ར་གི་རྣམ་ཐར་མདོར་བསྡུས་ཅིག་ ནཱ་གིས་ག་མཁྱེན་མི་ཅིག་ཨཱ་་་གསུངས་བཀའ་དྲིན་བསྐྱང་གནང་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukལགས་སོ་ལགས་སོ་ད་འདི་ཁྱེད་ད་རེས་གཞོན་སྐྱེས་ཚུ་གིས་ཏེ་ ང་བཅས་ར་གི་ རྒྱལ་ཁབ་ཀྱི་ལམ་སྲོལ་འདི་ཚུ་ཏེ་ གནམ་མེད་ས་མེད་བདག་འཛིན་མཛད་ནི་གི་ ཐུགས་བཞེད་གནང་མི་འདི་ལུ་ཏེ་ ངེའི་ཁ་ཐུག་ལས་ཏེ་ གནམ་མེད་ས་མེད་བཀའ་དྲིན་ཆེ་ཟེར་ ཞུ་ནི།ཏེ་ འ་ནཱི་འབདཝ་ད་ཏེ་ད་ང་བཅས་ར་གི་ འབྲུག་རྒྱལ་ཁབ་འདི་ནང་ལུ་ཏེ་ ཡུམ་བསོད་ནམས་དཔལ་སྒྲོན་གྱི་ བརྒྱུད་པ་འདི་ཚུ་ཏེ་ དུམ་གྲ་ཅིག་མདོར་བསྡུས་ཙམ་ཅིག་རྒྱས་ཤིང་རྒྱས་པ་སྦེ་ང་གིས་ ཞུ་མ་མ་ཚུགས་རུང་ཏེ་ རྣམ་ཐར་དང་འཁྲིལཝ་ད་ཏེ་ མོ་གི་འདི་དུམ་གྲ་ཅིག་ཏེ་ མདོར་བསྡུས་ཅིག་ང་ར་གིས་ སེལ་ཏོག་ཏོ་སྦེ་ཞུ་གེ་ཟེར་ ཞུ་ནི་ཨིན།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་འདི་ཞུ་དགོ་མི་དོན་དག་འདི་ཡུམ་བསོད་ནམས་དཔལ་སྒྲོན་ཟེར་མི་དེ་ཏེ་ང་བཅས་ར་གི་འབྲུག་ལུང་པ་ལས་ཏེ་ད་ལྟོ་རྒྱ་ལས་མེན་བོད་ལས་མེན་ཏེ་ མོ་འབྲུགཔ་ཉག་རྐྱང་སྦེ་ར་སྐུ་འཁྲུངས་ཅིག་ཟེར་ ཞུ་ནི་ཨིན།ད་འཁྲུངསམ་ད་ལུ་མོ་གི་མཛད་བྱ་ཅིག་ཞུ་དགོ་པས་ཆོས་སྐུ་ཐམས་ཅད་གུ་ཡུམ་ཆེན་པོ་ཤེས་རབ་ཀྱི་ ཕ་རོལ་ཏུ་ཕྱིན་པ་ཟེར་མི་བཀའ་འགྱུར་བསྟན་འགྱུར་ནང་ལུ་ བརྒྱ་དང་སྟོང་སྦེ་གསུངས་ནི་ཡོདཔ་འདི་ད་ཀུན་གྱིས་ར་མཁྱེན་ཟེར་ ཞུ་ནི་ཨིན།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukའ་ནཱི་ཡུམ་ཆེན་པོ་ཟེར་མི་འདི་སྐུ་ཕྲེང་དང་པ་ར་མོ་ཨིན་ཟེར་ ཞུ་ནི་ཨིན་ལགས།ཏེ་ སྐུ་ཕྲེང་གཉིས་པ་འདི་ཏེ་ད་ང་བཅས་ཀྱི་ འཕགསཔ་སྤྱན་རས་གཟིགས་ཀྱི་ཏེ་ གསང་བའི་ཡུམ་ཏེ་ ཡི་གེ་དྲུག་མ་ཟེར་འཕགས་པ་ཡི་གེ་དྲུག་མ་ཟེར་མི་འདི་སྤྱན་རས་གཟིགས་ཀྱི་ གསང་བའི་ཡུམ་ཨིན་ལགས།ཏེ་ སྤྱན་རས་གཟིགས་ཀྱི་ཏེ་ ཁོ་གསང་བའི་ཡུམ་འདི་ཡི་གེ་དྲུག་མ་འདི་ཡང་ མོ་ཨིན་ལགས་སྐུ་ཕྲེང་གཉིས་པ་འདི།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་དེ་ལས་ སྐུ་ཕྲེང་གསུམ་པ་འདི་ག་དེ་སྦེ་འབྱུང་ཡི་ཟེར་བ་ཅིན་ཏེ་ སྐུ་ཕྲེང་གསུམ་པ་འདི་ཟ་ཧོར་རྒྱལཔོ་༼གཙུག་ལག་འཛིན་༽གྱི་ སྲསམོ་སྦེ་ མན་ད་ར་བ་འདི་མོ་ཨིན་ལགས་འ་ནཱི་སྐུ་ཕྲེང་གསུམ་པ་ཨིན་ལགས་ཏེ་དེ་ལས་ མོ་གི་སྐུ་ཕྲེང་བཞི་པ་གི་ཡང་སྲིད་འདི་ག་ཏེ་འབྱུང་ཡི་ཟེར་བ་ཅིན་ཏེ་ མོ་དགོངས་པ་ཆོས་ཀྱི་དབྱིངས་སུ་མ་བྱོནམ་ལས་ཏེ་ མཁའ་འགྲོ་ཡེ་ཤེས་མཚོ་རྒྱལ་དེ་ཏེ་རོགས་ཡར་བོད་ལས་སྐུ་འཁྲུངས་མས་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་དེ་ལས་ཏེ་མོ་ཡེ་ཤེས་མཚོ་རྒྱལ་མཇལ་བར་བྱོན་ནི་ཟེར་མནྜ་ར་བ་ཡར་འབྱོན་ཏེ་ ཡེ་ཤེས་མཚོ་རྒྱལ་གྱི་ ནུ་མ་གཡས་པ་ཐིམ་ཟེར་རྣམ་ཐར་ནང་ག་ནི་བ་སེལཝ་སྦེ་འདུག་ལགས།ཡེ་ཤེས་མཚོ་རྒྱལ་གྱི་ ནུ་མ་གཡསཔ་འདི་གུ་མོ་གི་ ཐུགས་འདི་ཕར་ཐིམ་ཅིག་ཏེ་ ཆུ་ལ་ཆུ་བྱ་ལྟ་བུ་རིག་པར་བྱ་ཟེར་དོ་བཟུམ་སྦེ་ཏེ་ ཕར་མོ་གི་ཐུགས་འདི་ཕར་ཐིམ་པའི་བསྒང་ལས་ཏེ་ ཡེ་ཤེས་མཚོ་རྒྱལ་འདི་ མོ་ཨིན་པས་ལགས།ཏེ་ འ་ནཱི་སྐུ་ཕྲེང་བཞི་པ་འདི་ཡེ་ཤེས་མཚོ་རྒྱལ་སྦེ་འབྱོན།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ ལྔ་པ་འདི་ག་དེ་སྦེ་ག་ཏེ་བྱོན་ཡི་ཟེར་བ་ཅིན་ཏེ་ མ་གཅིག་ལབ་ཀྱི་སྒྲོནམ་ཟེར་གཅོད་ཀྱི་ལྷ་སྦེ་ཏེ་ བོད་གངས་ཅན་གྱི་ལྗོངས་ནང་ལུ་ཏེ་ བརྒྱ་དང་སྟོང་ཁྲི་དང་འབུམ་སྦེ་ར་ཨིན་ས་ཅིག་རུང་ཏེ་ ང་བཅས་རའི་ནཱ་མ་གཅིག་ལབ་སྒྲོན་ཟེར་ཕ་དམ་པ་སངས་རྒྱས་ཀྱི་ གསང་བའི་ཡུམ་སྦེ་ཏེ་ མ་གཅིག་ལབ་སྒྲོན་དེ་ཡང་འ་ནཱི་སྐུ་ཕྲེང་ལྔ་པ་མོ་ཨིན་ལགས།ཏེ་ སྐུ་ཕྲེང་དྲུག་པ་འདི་ག་ཏེ་བྱོན་ཡི་ཟེར་བ་ཅིན་ཏེ་ད་ང་བཅས་ཀྱི་ འབྲུག་ལུང་པ་ལས་རྒྱ་བོད་ཧོར་གསུམ་ག་ཏེ་ལུ་ཡང་མ་འཁྲུངས་ཏེ་ ང་བཅས་ར་འབྲུགཔ་ཉག་རྐྱང་སྦེ་ཏེ་ འབྲུག་ལུང་པ་འཁྲུངས་ཅི་ཟེར་ ཞུ་ནི་ཨིན་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ འ་ནི་འབད་ནི་དེ་གིས་ ཡུམ་བསོད་ནམས་དཔལ་སྒྲོན་འདི་སྐུ་ཕྲེང་དྲུག་པ་ཏེ་ ག་ནི་བ་སེལཝ་སྦེ་ཏེ་ མར་ཝང་དྭངས་ལོ་ལས་འཁྲུངས་ཅི་ཟེར་ཏེ་ ཝང་དྭངས་ལོ་ལས་འཁྲུངས་ཞིནམ་ད་ཏེ་ མོ་གི་དགུང་ལོ་ཉི་ཤུ་རྩ་གཉིས་བཞེསཔ་ད་ལུ་ཏེ་ ཨ་ནཱ་ལུང་བསྟན་ཟམ་པ་ལུ་ཏེ་དེ་ལས་ ཕ་ཇོ་འབྲུག་སྒོམ་ཞིགཔོ་འདི་རྟོགས་ལྡན་ཕ་ཇོ་ཟེར་ཡང་ཞུཝ་ཨིན་འབྲུག་སྒོམ་ཞིགཔོ་འདི་ཏེ་ འགྲོ་བའི་མགོན་པོ་གཙང་པ་རྒྱ་རས་ཀྱི་ ལུང་བསྟན་འདི་ཏེ་ གཡུ་རལ་དམ་པ་སངས་རྒྱས་ཟེར་མི་འདི་འགྲོ་བའི་མགོན་པོ་གི་ སྐུ་ཚ་བོ་ཨིན་མས་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་འ་ནཱི་ཏེ་ཁམས་ཀྱི་ ཕྱོགས་ལས་ཚུར་སྤྱན་རས་གཟིགས་ཀྱི་སྤྲུལ་པ་ཁམས་སྤྲུལ་སྐལ་ལྡན་ལས་འཕྲོ་ཅན་གཅིག་ཏེ་ ཕར་ལས་ཚུར་བྱོན་དོ་ཁོ་དང་ང་ད་རིས་མཇལ་བའི་ བསྐལ་བ་མིན་འདུག་ཏེ་ བསྐལ་བ་དག་པའི་ཞིང་ལུ་མཇལ་ནི་གི་ལུང་བསྟན་ཡོད་ཏེ་ད་ ད་རིས་ང་གིས་ཁྱོད་ལུ་ཏེ་ ཕུལ་མི་གི་གདམས་ངག་མཁའ་འགྲོ་མའི་གདམས་ངག་འདི་ཚུ་ག་ར་ཆ་ཚང་སྦེ་ཁོ་བདག་འཛིན་འབད་ཞིནམ་ད་ཏེ་ མར་ལྷོ་རོང་མུན་པའི་གླིང་ལུ་དཔལ་ལྡན་འབྲུག་པ་བཀའ་བརྒྱུད་ཀྱི་ བསྟན་པ་རིན་པོ་ཆེ་འདི་ བཙུགས་པ་བཏང་ཟེར།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukལུང་བསྟན་འདི་ཁོ་ལུ་ཨིན་ཁོ་ར་གི་ཏེ་གསང་བའི་ཡུམ་འདི་ཡང་མར་སྐུ་འཁྲུངས་ཅི་ཟེར་དེ་བསྒང་ལས་ནཱ་ཡུམ་བསོད་ནམས་དཔལ་སྒྲོན་སྐུ་འཁྲུངས་ཆི་ནུག་ལགས། ཏེ་ འགྲོ་མགོན་གཙང་པ་རྒྱ་རས་ཀྱིས་ཏེ་ འ་ནེ་སྦེ་ཞལ་ཆེམས་གནང་འབད་སྦེ་ཏེ་ འབྱོན་སོང་ཡི་ཏེ་ཞིང་ཕེབས་སོང་འདུག་ཟེར་ཏེ་ འགྲོ་བའི་མགོནཔོ་གཙང་པ་རྒྱ་རས་ཀྱི་ མཚན་འདི་ཐོས་པའི་བསྒང་ལས་ཁོ་སྙིང་གི་འཕྲོ་བསལ་ཏེ་འདི་ཏེ་ ཁམས་ཀྱི་ཕྱོགས་ལས་ཚུར་ཁམས་དོག་ཁམས་ཟེར་མི་ནང་ལས་ཚུར་འབྱོན་ནུག་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་འབྱོན་ལྷ་ས་ལྷོད་པའི་བསྒང་ལས་ཏེ་ འགྲོ་བའི་མགོནཔོ་གཙང་པ་རྒྱ་རས་ཞིང་ཕེབས་སོང་ཡི་ཟེར་ཏེ་ ཁོ་ར་ཡང་གནམ་མེད་ས་མེད་ཐུགས་དྲན་མེད་ངང་ལུ་ཤོར་ཏེ་ ཨིན་རུང་ད་ང་འབྲུག་ར་ལུང་ལུ་ ཚར་གཅིག་བྱོན་ར་བྱོན་དགོ་པས་ངེའི་གི་རྩ་བའི་བླམ་འདི་ བཞུགས་བཞུགས་པའི་ཤུལ་ཅིག་འོང་ཏེ་ད་ཁོ་རའི་གི་ཏེ་ག་ཅི་ར་མཛད་མཛད་པའི་ཤུལ་ཅིག་འདི་ མཇལ་བར་འགྱོ་ར་འགྱོ་དགོ་པས་ཟེར་ཏེ་ ར་ལུང་ལུ་ཏེ་ ལཱ་ཁག་སྦེ་ར་བྱོན་ཡི་ཟེར།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་བྱོནམ་ད་ གཡུ་རལ་དམ་པ་སངས་རྒྱས་ཀྱིས་ལུང་བསྟན་འཕྲིན་ལས་གཟིགས་འབད་སྦེ་ཏེ་ཡར་ལས་མར་ང་བཅས་ར་གི་ཆོས་ལུགས་གདམས་ངག་འདི་ཚུ་ཁོ་ར་རོགས་རྫོགས་ཆེན་ཨིན་མས་ལགས་རྫོགས་ཆེན་རྙིང་མ་ཨིན་མས་ཏེ་རྙིང་མ་མེན་པ་ཅིན་འདི་ ཁོ་ལྕམ་མི་བཞེས་བ་ལགས་ འབྲུག་སྒོམ་ཞིགཔོ་བཀའ་བརྒྱུད་ཀྱི་བསྟན་པ་རིན་པོ་ཆེ་བཙུགས་མི་ཡང་ཁོ་ཨིན་ལགས།བཀའ་རྙིང་ཟུང་དུ་སྒྲིག་པའི་གི་ཆོས་འདི་ འགོ་བཙུགས་ཏེ་སྦེ་ལོ་ངོ་བརྒྱད་བརྒྱ་གསུམ་ཅུ་སོ་ལྔ་དེ་ཅིག་འགྱོ་ཡི་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukད་རིས་བར་ལུ་ཡང་མེད་ཆུ་དང་ཨོམ་ལྟ་བུ་སྦེ་ བཀའ་རྙིང་ཟུང་འབྲེལ་འདི་འབྲུག་སྒོམ་ཞིག་པོ་གིས་ མཛད་གནང་གནངམ་ཨིན་ཏེ་ལྷོ་རོང་མུན་པའི་གླིང་ཟེར་ཏེ་ འ་ནཱ་ལས་མར་ལུ་ལྷ་འདྲེ་འདྲེ་སྲིན་ཐམས་ཅད་དམ་ལ་བཏགས་ཏེ་དེ་ལས་ ནེ་བསྒང་ལས་བླམ་ཁག་ལྔ་པའི་ནང་ལས་ཏེ་ང་བཅས་ར་གི་ཏེ་ བླམ་ཆ་ཁྱབ་ཏེ་ཨ་ནཱི་བོན་ཆོས་བོན་གནག་ཆ་ཁྱབ་འདི་ག་ར་ཏེ་དེ་དང་བསྟུནམ་སྦེ་ཏེ་ མ་རུང་པར་ཁོང་ར་དམག་རྐྱབ་ཏེ་ བོན་གནག་འདི་ཚུ་བླམ་ལྷག་པ་ལོ་ཟེར་མི་ཚུ་ག་ར་ཏེ་ཁོང་གི་ཆོས་ལུགས་འདི་ཚུ་བརླག
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ བོན་དཀར་འདི་ཚུ་བཞག་ང་བཅས་ར་གི་ད་རིས་ནཱ་ལྷ་གསོལ་བོན་གསོལ་ཨ་ཙི་ཅིག་འབད་ནི་ཡོད་མི་གི་ སྲོལ་འདི་བོན་དཀར་འདི་ཨིན་ལགས།ཏེ་ འ་ནཱི་གི་ལམ་ལུགས་འདི་ མ་བཏུབ་བཏུབ་སྦེ་འབྲུག་སྒོམ་ཞིག་པ་གིས་ ཆ་མཉམ་ཏེ་མ་བཏུབ་བཏུབ་སྦེ་མཛད་གནང་ཡི་ཏེ་ཡར་རྟ་མགོ་ལུ་རྟ་མགོ་གི་གནས་འདི་ཡང་ སྒོ་ཕྱེ་མི་འདི་ཏེ་ད་འབྲུག་སྒོམ་ཞིགཔ་ཨིན་ལགས།ཏེ་དེ་ལས་ ཡར་ལས་མར་སྦེ་འབྱོན་ཏེ་ མར་ཝང་སེང ྒེ་ཕུག་ཟེར་མི་དེ་ཁར་བཞུགས་ནུག་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་སེངྒེ་ཕུག་བཞུགསཔ་ད་ལུ་ཏེ་དེ་ལས་ མར་ལས་མཁའ་འགྲོ་ལྔ་དེ་ཅིག་ཏེ་ ཡར་སྒྲུབ་ཕུག་ནང་ལུ་ཏེ་ད་ཡས་ནང་ལུ་གྲུབ་ཐོབ་གཅིག་འདུག་མཇལ་མྱོང་དགོ་པས་ཟེར་ཏེ་ ཁོང་མར་གྱི་ ད་རིས་མར་ཝང་ཆུམ་རྡོ་གི་ཏེ་ འ་མར་ལས་ཏེ་བུམོ་ལྔ་དེ་ཅིག་ཡར་མཇལ་བར་སོང་སོངམ་མས་ལགས་ཏེ་ སེང ྒེ་ཕུག་བཞུགས་ནུག་ཟེར་ཏེ་ འ་ནཱི་བཞུགསཔ་ད་ཏེ་ ཁྱེད་ག་ལས་སྨོ་ཟེརཝ་ད་ཏེ་ ང་བཅས་མར་ཝང་ཆུམ་རྡོ་ལས་ཨིན་ཟེར་ཨའོ་ཏེ་ད་རིས་ལེགས་ཤོམ་མས་ཟེར་ཏེ་མཁའ་འགྲོ་ལྔ་པའི་གྲས་ལས་ཏེ་ དམ་ཚིག་གཙང་ཏོག་ཏོ་གཅིག་ལུ།
- དྲ་གོས་མཛོད་དཔོན་དབང་ཕྱུག་Dasho Zoepoen Wangchukཏེ་ དམ་རྫས་རུལབུ་ཅིག་གནང་ཡི་ཟེར་མས་ལགས་འབྲུག་སྒོམ་ཞིག་པ་གིས་རྒྱ་གར་ནང་གི་ཕ་དམ་པ་སངས་རྒྱས་ཆོས་འབད་ས་གནསཔོ་གཉའ་བར་འོང་དོ་འ་ནཱི་ཁྱོད་ཟ་ཞིནམ་ད་ཏེ་ འབྲེལ་བ་ག་དང་ཡང་མ་འཐབ་ཁྱོད་གཙང་ཏོག་ཏོ་སྦེ་སྡོད་གནང་ཟེར་འ་ནེ་སྦེ་བཀའ་གནང་ཡི་ཟེར་རྣམ་ཐར་ནང་གསལ་ཏོག་ཏོ་སྦེ་འ་ནེ་སྦེ་འདུག་ལགས་ཏེ་ འ་ནཱི་ག་དེ་སྦེ་ཨིན་ན་ཟེར་བ་ཅིན་དམ་ཅན་སློང་ལྡན་རྒྱལཔོ་ཟེར་མི་འདི་འ་མར་ལས་འཁྲུངས་འཁྲུངསམ་ཨིན།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukའདིའི་ཡུམ་འདི་འབྲུག་སྒོམ་ཞིག་པོ་གི་ཕྱག་ལས་གནང་མི་གི་རིལབུ་འདི་གིས་སྦེ་དམ་རྫས་ལས་བརྟེན་འཁྲུངས་འཁྲུངསམ་འབད་ནི་དེ་གིས་དམ་ཅན་སློང་ལྡན་རྒྱལཔོ་ཟེར་མི་འདི་རྒྱ་གར་ནང་གི་ ཕ་དམ་པ་སངས་རྒྱས་ཀྱི་ སྤྲུལ་པ་ཨིན་ལགས།འ་ནཱི་འ་མར་ལས་འཁྲུངས་ཅི་ཟེར་ཞུ་ནི་ཨིན་ལགས་ཝང་ཆུམ་རྡོ་ལས་ཏེ་དེ་ལས་ བུམོ་ཚུ་གིས་ཏེ་ད་མར་ཝང་དྭངས་ལོ་ལུ་ཏེ་ བསོད་ནམས་དཔལ་སྒྲོན་ཟེར་མི་ཅིག་ཡོད་ཏེ་ མོའི་རྩ་བའི་བླམ་འདི་ཁམས་ཀྱི་ཕྱོགས་ལས་བྱོན་དོ་ར་ཟེར།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་གབ་ཆ་ར་(?)ཏེ་ མོ་ཞབས་ཁྲ་ཅིག་ར་རྐྱབ་རུང་ག་གིས་ར་མནའ་མ་ཞུ་རུངབྱོན་མ་བཏུབ་པར་ཡོད་ཏེ་ག་དེ་སྦེ་ཨིན་ན་ནཱ་གྲུབ་ཐོབ་འདྲས་མེན་ན་ཟེར་ཞུཝ་ད་མ་ཤེས་ཟེར་གསུངས་འབད་སྦེ་ཏེ་ ཁོང་ཆ་ཁྱབ་སྐུ་རྒྱབ་ཐལཝ་ཅིག་ཏེ་དེ་ལསནི་ ཁོ་ར་མར་འབྱོན་ནུག་ལགས།ཏེ་ ཝང་སི་མུ་ཟེར་མི་འདི་ཆུ་ཕར་ཁར་ལོག་ལས་ཏེ་དེ་ལས་འ་ཕར་ལས་ཚུར་གླུ་རྐྱབ་ནུག་ལགས་ཡུམ་བསོད་ནམས་དཔལ་སྒྲོན་ཚུར་ཐགས་འཐག་སྟེ་ བཞུགས་བཞུགསཔ་མས་ལགས་འཐག་ཤིང་རྩ་བར་མར་གཟིམ་ཅུང་གི་མར་གསལ་ཏོག་ཏོ་སྦེ་ཡོད།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ འ་ནཱ་ལས་འབད་བའི་ཤུལ་ལསནི་ ཏེ་མོ་གླུ་ལེན་མཇལ་ཏེ་ཏེ་ཁྱོད་སངས་རྒྱས་ཀྱི་སྤྲུལ་པ་ཨིན་པ་ཅིན་ད་དུས་ཚད་རནམ་ཨིན་ཟེར་ང་དགྲའི་ཁ་ལུ་དགྲ་ཚུའི་ཁ་ལུ་ཚུད་ནི་འབད་དོ་ཟེར་དེ་བསྒང་ལས་མནའ་མ་ཞུ་མི་ག་ཐོབ་རྐྱབ་ཏེ་མོ་གནམ་མེད་ས་མེད་སྐུ་ན་མཛེས་ཤིང་མཛེས་པ་ཡོད་ནི་དེ་གིས་ཏེ་ ང་ཕར་དང་ཚུར་ཤོར་ནི་འབད་དོ་ཟེར་ཏེ་ད་ཁྱོད་ཀྱི་ ད་དུས་ལུ་འབབ་ཨིན་བྱོན་དགོ་ཟེར་ཏེ་ ཚ་ངེར་བཏོན་འབད་བའི་ཤུལ་ལསནི་གླུ་ལེན་མཇལ་འབདཝ་ཅིག་ ཏེ།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ མོ་འཐག་ཤིང་ནང་ལས་ཐོན་ཡར་བཞེངསམ་ཅིག་མདུན་གྱི་ནམ་མཁའ་ལས་མར་མཚན་ལྡན་གྱི་ཌ་རུ་མ་གཅིག་ལབ་སྒྲོན་གྱི་ཕྱག་མཚན་འདི་ཏེ་ ཡར་ལས་མར་འཕུར་ཏེ་སྦེ་ མོ་གི་ཕྱག་ལུ་ཕོག་ཏེ་ མོ་གི་གར་འཆམ་རྐྱབ་ཟེར་ཏེ་ རྣལ་འབྱོརམ་རྐྱབ་དོ་བཟུམ་སྦེ་ཆུ་ཚུར་ཁ་ལས་ནག་རི་ཐང་ལས་སྦེ་ཨ་ནཱ་ད་རིས་གུང་བློན་བླམ་རྡོ་རྗེ་གི་ནཱ་ལས་ཡར་སྦེ་ནཱ་ལས་ཡར་སྦེ་ལམ་ཚུར་ཁར་ལས་ཡར་སྦེ་བྱོན་ཏེ་སྦེ་མར་ལས་ཡར་བྱོན་ཡུམ་གྱིས་ནཱ་ལས་ཕར་གླུ་རྐྱབ་ཏེ་ད་ངེའི་ཁྱོད་སངས་རྒྱས་ཀྱི་སྤྲུལ་པ་ངོ་མ་ཨིན་པ་ཅིན།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་དུས་ཚོད་རན་ཆི་ཡི་ཏེ་ བྱོན་ཤིག་ཟེར་འབདཝ་ད་ཏེ་དེ་ལས་ རྟོགས་ལྡན་འབྲུག་སྒོམ་ཞིགཔོ་འདི་གར་འཆམ་རྐྱབ་ཟེར་ཕར་ལས་ཡར་ཚ་ལུང་མ་ཕད་ལས་སྦེ་རྣམ་སྲས་གླིང་ལས་སྦེ་ཕར་ལས་སྦེ་བྱོནམ་མས་ལགས།ཏེ་ ཡུམ་བསོད་ནམས་དཔལ་སྒྲོན་ཆུ་ཚུར་ཁའི་ལོག་ལས་སྦེ་ནཱ་ནག་རི་ཐང་ཟེར་ཏེ་ ལམ་འ་མར་ལས་ཡར་སྦེ་བྱོན་སྦེ་དེ་བསྒང་གཞུང་ལམ་ཡོད་བ་ལགས་ཏེ་ འ་ནཱི་ཁར་ལྷོདཔ་ད་ཏེ་ ལྕང་ཟམ་ཟེར་ ལྕང་གི་ནོར་གཞི་འགྱོ་ས་གི་ ལམ་མས་ལགས་ཨ་ནཱི་ཟམ་འདི་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ལྕང་ཟམ་ཟེར་མི་དེ་ཁར་ལུ་མཇལ་འཕྲད་གནང་ཏེ་དེ་ལས་མོ་ཕར་འབྲུག་སྒོམ་ཞིགཔོ་གིས་ཕྱག་དབང་སོང་ཏེ་ཨ་མི་ནང་གྲུབ་ཕུག་གཅིག་ཡོད་བ་ལགས་ད་རེས་སྐུ་རྗེས་ཕྱག་རྗེས་འདི་ཚུ་ག་ར་བཞག་སྟེ་ཡོད་ལགས་འ་མི་ནང་ལུ་ག་ནི་བ་གསལཝ་སྦེ་རྡོ་སྦོམ་གཅིག་གུ་ལུ་སྐུ་གཟུགས་པུ་ར་(ག་ར་)གི་པར་སྦེ་ཡོད་ལགས།ཏེ་འ་མི་ནང་བཞུགས་འབད་སྦེ་ཏེ་དེ་ལས་ ལོག་ཤུལ་ཤུལ་ད་ང་བཅས་རའི་ལུགས་སྲོལ་ལས་སྦེ་འབད་བ་ཅིན་མཇལ་འཕྲད་དང་པ་ར་འ་མི་ནང་གནངམ་མས་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་དེ་ལས་ འབྲུག་སྒོམ་ཞིག་པོ་ཁྱོད་ལོ་ག་དེ་ཅིག་སོང་ཡི་ཟེརཝ་ད་ང་ལོ་ཁལ་གཅིག་གཉིས་ཡར་སོང་ཡི་ཟེར་མོ་ར་གིས་ཞུ་ནུག་ལགས།མོ་ལོ་ཁལ་གཅིག་གཉིས་བཞེསཔ་མས་ལགས་ཏེ་འ་ནི་བསྒང་ཨ་མར་དང་པ་ར་ལུང་བསྟན་ཟམ་པ་ཏེ་ མཇལ་འཕྲད་གནང་གནངམ་ཨིན་ཏེ་ ང་བཅས་གཉིས་ཕྱད་ཚུགས་པའི་ ལུང་བསྟན་འདུག་ཟེར་ཟམ་དེ་གི་མིང་ཡང་ ལུང་བསྟན་ཟམ་ཟེར་ཏེ་ སླབ་གེ་ཟེར་ཏེ་ འ་ནཱ་ལས་མར་འབྲུག་སྒོམ་ཞིག་པ་གིས་བཏགས་ཏེ་ལོ་བརྒྱད་བརྒྱ་གསུམ་ཅུ་སོ་ལྔ་དེ་ཅིག་འགྱོ་ཡི་ལགས།
- བསམ་གཏན་ཡེ་ཤེས་Samten Yeshiལགས་སོ་འདི་གི་ཧེ་མ་འདི་ ལྕང་ཟམ་ཟེར་ཨིན་ན?
- དྲགོས་མཛོད་དཔོན་དབང་ཕྱུག་ Dasho Zoepoen Wangchukལྕང་ཟམ་ཟེར་ཨ་ནཱི་ལྕང་འདི་ནོར་གཞི་འགྱོ་ས་གི་ཟམ་ཨ་ནཱི་བ་ཟམ་གཅིག་ཡོདཔ་མས་ལགས།འ་ནེམ་ཅིག་མས་ལགས་ཏེ་དེ་ལས་ ལུང་བསྟན་ཟམ་པ་ལུ་ད་ལུང་བསྟན་དང་འཁྲིལ་ཏེ་སྦེ་རྡོ་ཟམ་གཅིག་བཙུགས་དགོ་པས་ཟེར་རྡོ་ཟམ་འདི་ཧེ་མ་འཐེན་ཏེ་ཨ་ཡར་གྱི་རི་འདི་གུ་ལུ་རྡོའི་ཟམ་ལྕགས་དེ་ཚུ་ལྡིང་རི་བཟུམ་སྦེ་ཡོད་ལགས།ཡར་ཡར་ཕར་ཨ་ནཱི་ཡར་ང་བཅས་ར་གི་༼སྤུམ་དར་་་༽ཟེར་མི་གི་ དར་འ་ནཱི་ནང་ལས་གཏེར་བཞེས་ལྷ་སྲིན་སྡེ་བརྒྱད་ཚུ་ཆ་མཉམ་འུར་ལཱཔ་སྦེ་བཀོལ་ཡར་ལས་མར་སྦེ་འཐེན་འ་ཡར་ནང་བསྐྱེལ་བཞག་ཡི་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་འ་ནཱི་ཁར་ལྷོདཔ་ད་གཟི་རི་ཕྱུགམོ་ཟེར་གཅིག་ཡོད་བ་ལགས་གཡུས་འདི་འ་ཡར་ནང་གཟི་རི་ཟེར་སླབ་ཨིན་ཏེ་ འ་ན་ལས་ ཏེ་ད་བླམ་ཡར་རི་ཁར་ཤིང་ཆ་གནང་པར་འབྱོན་སོང་ཡི་ད་གསོལཝ་གསོལ་ཇ་ཅིག་འབག་དགོ་པས་ཟེར་ཏེ་ ཨ་ནཱི་སྒང་ཏོ་འདི་གུ་གསོལཝ་གསོལ་ཇ་དྲངས་ཏེ་གཟི་རི་ཕྱུག་མོ་གི་ནཱ་ལས་ཡར་ཞབས་ཏོག་བསྙེན་བཀུར་འབད་འབདཝ་ད་ཏེ་བྱཔོ་འབོ་ད་ཏེ་ཏེ་བྱ་འབོ་པའི་བསྒང་ལས་ ལྷ་སྲིན་སྡེ་བརྒྱད་ཚུ་ག་ར་ཡར་སོང་འབད་སྦེ་ཏེ་ རྡོ་འདི་ད་ལྟོ་འ་ཡར་ར་ལུས་ཏེ་ཡོད་ལགས།གཏེར་བཟུམ་སྦེ་ལགས།
- བསམ་གཏན་ཡེ་ཤེས་ Samten Yeshiཡར་ག་ཏེ་ཧོངས་མ་ཨིན་ན་ལགས་འ་ནཱི?
- དྲགོས་མཛོད་དཔོན་དབང་ཕྱུག་ Dasho Zoepoen Wangchukའཛམ་བུ་གླིང་གི་གཏེར་ཨིན་ལགས།ཨ་ཡར་ཨ་ཞེ་བསོད་ནམས་ཀྱི་ གཟིམ་ཅུང་དེ་མགོ་ཕྲང་སྟེ་ཨ་ཡར་ཨ་ཡར་གྱི་ རི་དེའི་གུ་ཡོད་ལགས།ཨ་ནི་ཁར་སྦོ་ལོགས་ཁར་ར་ཡོད་ལགས་འ་ནཱི་ཁར་ར་ཡོད་ལགས་རྡོ་ཨ་ནཱི་ཟམ་ལྕགས་བཟུམ་སྦེ་གཞན་རྡོ་ཟམ་ཆུ་ཕར་ཁར་དང་ ཚུར་ཁར་མཐུད་སྦེ་བཙུགས་ནི་སྦེ་ འ་ནེ་སྦེ་བཟོ་བཟོཝ་མས་ལགས་ཏེ་ འ་ནཱི་འབདཝ་ལས་བརྟེན་ཏེ་འབྲུག་སྒོམ་ཞིག་པ་གིས་ ང་བཅས་གཉིས་ཕྱད་པའི་ལུང་བསྟན་འདུག་ཟེར།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ འ་ནཱ་ལས་སྦེ་ཕྲང་ཡར་མདོ་སྡེ་ནང་བྱོན་ཏེ་དེ་ལས་ ཡར་ལྕགས་རི་གི་མཇུག་ལུ་ སྲས་བདུན་སྟབས་ཅིག་དུ་འཁྲུངས་སྐྱེས་སྟབས་ཅིག་ནང་འཁྲུངས་འཁྲུངསམ་ཨིན་ལགས།ཏེ་དེ་ལས་ སྲསམོ་འདི་ཧེ་མ་ལས་འཁྲུངས་ཚར་ཡི་ལགས་ནཱ་ལུང་བསྟན་ཟམ་པ་བཞུགས་པའི་བསྒང་ལས་ཀྱི་སྲསམོ་འདི་ཧེ་མ་ལས་འཁྲུངས་ཚར་ཡི་རྒས་ཤོས་འདི་ར་སྲསམོ་འདི་ཨིན་ལགས།ཏེ་སྲས་བདུན་འདི་ཚལ་ལུ་བཤམ་བཟུམ་སྦེ་ སྟབས་ཅིག་དུ་སྐྱེས་སྟབས་ནང་འཁྲུངས་འཁྲུངསམ་ཨིན་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་དེ་ལས་ ལོག་ཤུལ་ཤུལ་ཏེ་ད་རིས་ང་གིས་ཏེ་ད་ཨ་ལུ་ཨིན་ན་ག་ཅི་ཨིན་ན་མི་ཤེས་པས་ཏེ་མ་འདྲཝ་ཅིག་ཤའི་སྒྲིལ་གོང་བཟུམ་ཅིག་ཨ་ནེ་སྦེ་སྐྱེས་ཡི་ཟེརཝ་ད་ཏེ་འབག་ཤོག་ཟེར་ཏེ་ཁོ་རའི་ཕྱག་ལུ་བཤེད་ཏེ་ལྗིད་ལྕི་ལན་གསུམ་འཇལ་ཟེར་ལྗིད་ཡོད་མེད་བལྟ་བལྟཝ་ཨིན་ཟེར་མས་ལགས་ཏེ་འ་ན་ལས་བུ་མང་པོ་འདུག་ཟེར་བུ་ལེགས་ཤ་འདུག་ཟེར་བུ་ལེགས་ཤ་འདུག་ཟེར་གསུངསམ་མས་ལོ་ཏེ་ལོག་ཁ་ཕྱེ་གཟིགས་འབདཝ་ད་སྲས་བདུན་སྟབས་ཅིག་དུ་འ་ནེ་སྦེ་འཁྲུངས་འཁྲུངསམ་ཨིན་ཟེར་ཞུ་ནི་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukའཁྲུངས་ས་གི་གྲུབ་ཕུག་དེ་ཡང་ ད་ལྟོ་ཡར་ལྕགས་རི་གི་མཇུག་ལུ་ག་ནི་བ་གསལཝ་སྦེ་ཡོད་ཏེ་འ་ནི་འབདཝ་ལས་བརྟེན་ཏེ་ཏེ་དེ་ལས་ཏེ་ སྲས་འདི་ཚུ་ག་ར་ཆུང་ཀུ་སྦེ་འབདཝ་ད་ཏེ་དེ་ལས་མདོ་སྡེ་ནང་མར་ཆུ་བཤགས་པའི་ཟེར་ན་ཧིང་ཞེ་ཧིང་ཏེ་མར་drama(འཁྲབ་སྟོན་)ཅིག་ཡང་རྩེ་ཡི་བ་ལགས་འ་ནཱི་བཟུམ་སྦེ་ར་ཨིན་ཏེ་འ་ནཱ་མར་ཆུ་བཤགས་འབདཝ་ད་ཏེ་ད་འདུལ་བྱ་ཞིང་ཁམས་ཡོད་པ་ཅིན་ང་ཆོས་འབད་ས་ལུ་ཁྱོད་གསོཝ་མི་བདེན་ཟེར།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཁྱོད་ཁྱོད་ར་གི་ཞིང་ཁམས་ཏེ་ཁྱེད་ར་གི་འདུལ་བྱ་དང་འཁྲིལ་ཏེ་སྦེ་རང་ས་ར་གི་ས་གནས་ནང་བྱོན་ཤིག་ཟེར་ཏེ་ཞིང་ཁམས་མེད་མི་ཚུ་ལོག་སྟེ་ར་ཁྱོད་ར་ཡར་བདེ་བ་ཅན་གྱི་ཞིང་ཁམས་ལུ་བྱོན་ཤིག་ཟེར་ཏེ་ སྲས་གསུམ་ལོག་སྟེ་ར་ཡར་འབྱོན་སོང་ཡི་ཟེར་མས་ལགས།ཏེ་དེ་ལས་ སྲས་གཞན་མི་ཚུ་ཧེ་མ་ཆུ་བཤགསཔ་ད་ཏེ་དེ་ལས་ཡུམ་དང་ སྲསམོ་འདི་ཕར་ཡུམ་བསོད་ནམས་དཔལ་སྒྲོན་གྱི་ལྡུམ་ར་ཟེར་ད་ལྟོ་ཡར་ཚུལ་ཁྲིམས་མེ་ཏོག་ཤར་མི་ཅིག་ལྕགས་རི་གི་ ཆུ་ཕར་ལོག་ཡོད་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukའ་ནཱི་ག་ནི་བ་གསལཝ་སྦེ་ཡོད་ཏེ་འ་ནཱ་ལུ་སྐུ་རྩེད་གནངམ་ད་ཤཝ་ཕོ་མོ་གཉིས་ཤ་ཕྲུག་གཅིག་ཏེ་བླ་མ་གིས་རྫུ་འཕྲུལ་བཏོན་བཏོནམ་འདྲས་ཁོང་མ་སྨད་གཉིས་འ་ནཱ་གཟིགས་བཞུགས་སྡོད་པའི་བར་ན་ནཱ་གི་སྲས་ཚུ་ཆ་མཉམ་བཞུགས་གྲལ་བཅདཔ་དེ་བཅད་ཏེ་ཆུ་བཤགས་ད་ནུག་ཏེ་དེ་ལས་ ཕར་ལས་ཚུར་འོང་པའི་བསྒང་ལས་ཏེ་ངེའི་རིན་པོ་ཆེ་མངོན་པ་ཐལ་སོངམ་འདྲས་ཟེར་གནམ་མེད་ས་མེད་བཤུམ་ཏེ་མོ་ཨ་ཎིམོ་སྦེ་མི་བཞུགས་ཟེར་རས་གཟན་འཕུད་ནི་ཟེར་བཀའ་གནང་འབདཝ་ད།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukདེ་བརྒྱུད་རིམ་མེན་སྨ་རེས་ཧིང་མ་དུང་ཅུང་བཟུམ་སྦེ་(?)མར་འགྱོ་རུང་གཅིག་ཡར་འགྱོ་རུང་གཅིག་ཨིན་ཟེར་འདི་ཁྱོད་འབད་ཐག་མི་ཆོད་ཟེར་ཏེ་ཁྱོད་ར་འཚོལ་ནི་འདི་ཁྱོད་ར་འཚོལ་ཟེར་ཏེ་ ཡར་ལས་མར་ཏེ་ཆུའི་མཐའམ་ད་བཤུམ་ཅི་བཤུམ་ཅི་སྲསམོ་འདི་ཡར་ཡབ་དང་བཞག་ཏེ་འཚོལ་འོངམ་ད་དང་པ་ར་ཨ་ནཱི་རྟ་མགོ་ལྕགས་རི་གཉིས་ཀྱི་བར་ན་ལུ་མཆོད་རྟེན་གཅིག་ཡོད་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukའ་ནི་ཁར་ལུ་ ཁྱབ་འགྱོ་ས་ཟེར་ཞུཝ་ཨིན་ཏེ་ད་ད་མ་པ་འདི་ཁྱད་མིན་འདུག་བ་ལགས་མང་ཤོས་ཀྱིས་འ་ནཱ་ལུ་རྡོ་འདི་གུ་ལུ་ཏེ་ད་༼གུརམོ་༽ཅིག་རྐྱབ་འབད་སྦེ་བླམ་གཅིག་གནམ་མེད་ས་མེད་གསལ་ཏོག་ཏོ་སྦེ་འ་ནི་ཁར་གསུང་སྐད་ཅིག་འཐོན་ཡི་ཟེར་མས་ཏེ་ ཡུམ་བསོད་ནམས་དཔལ་སྒྲོན་གྱིས་ ཡར་བྱོན་སྦེ་འབདཝ་ད་ཁོ་ར་གི་སྲས་དང་པ་འདི་འ་ནཱི་སྲས་དབང་ཕྱུག་ཟེར་མི་འདི་འ་ནཱི་ཁར་ལས་བཞེས་བཞེསཔ་ཨིན་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ གཞན་དང་པ་གཉིས་པ་ཕྱེ་བ་ལུ་ཚལ་ལུ་བཤམ་བཟུམ་སྦེ་number (ཨང་)འདིནི་མེད་ཕྱེ་མི་ཚུགས་པས་བ་ལགས་ཏེ་དེ་ལས་ཡར་ལས་མར་སྦེ་ཁོ་སྲས་དབང་ཕྱུག་ཕྱག་ལུ་ཁྱིད་དེ་སྦེ་ནཱ་ལས་མར་བྱོན་ཏེ་དེ་ལས་ མར་བྱ་གནག་ཟམ་པ་ཟེར་མི་འདི་ཏེ་བྱ་གནགཔོ་གཅིག་གིས་སྦེ་སྲས་འདི་བདག་འཛིན་འབད་དེ་སྦེ་ཏེ་ ཨ་ནཱི་ཡར་གཙུག་ལག་ཁང་རྙིངམ་ད་ལྟོ་མ་བཏུབ་བཏུབ་སྦེ་ཡོད་ལགས།གྱང་ཁོག་སྦོམ་སྦེ་ཡོད་པ་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ འ་ནི་བྱ་འདི་གིས་བདག་འཛིན་འབད་དེ་སྦེ་ཏེ་ འ་ནཱི་སྲས་ང་བཅས་ཀྱི་ དམ་པ་ཟེར་མི་འདི་ཡ་ཡར་ཁར་བཞུགས་བཞུགསཔ་མས་ལགས།སྲས་སང་བདག་གར་སྟོན་ཟེར་མི་འདི་ འ་ནི་ཁར་བཞུགས་བཞུགསཔ་མས་ལགས།ཏེ་ འ་ནི་བྱ་གནགཔོ་འདི་གིས་ བདག་འཛིན་འབད་དེ་སྦེ་ཏེ་ སང་བདག་གར་སྟོན་ཟེར་མི་འདི་འ་ནཱི་ཁར་བཞུགས་བཞུགསཔ་མས་ཏེ་ནཱ་ལས་མར་སྦེ་སྲས་གཉིསཔོ་ཕྱག་ལུ་བཙུགས་ཁྱིད་འབདཝ་ད།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ སྲས་གསུམ་པ་འདི་ ཨ་ནཱ་ལྕང་སྒང་ཁ་ཏེ་ སེམས་ཅན་ཨ་ནཱི་ང་བཅས་འབད་བ་ཅིན་ ཨ་ནཱི་བོང་ཀུ་བཟུམ་སྦེ་ལྕང་བཟུམ་ཅིག་འདུག་བ་ལགས་ཏེ་ འ་ནཱི་ལྕང་བཟུམ་འདི་གིས་ བདག་འཛིན་འབད་ཏེ་དེ་གུ་ཆིབས་ཏེ་སྦེ་ཨ་ནཱི་སྒང་ཏོ་དེ་གུ་དེ་བསྒང་སྒང་ཏོ་ལོ་སྤོ་ཏོ་ལོ་ཟེར་འ་ནེ་སྦེ་སླབ་འབད་དོ་བ་དང་ཕུ་ལུགས་སྲོལ་ལས་ཏེ་སྒང་ཏོ་གུ་ཏེ་ འ་ནཱི་ཁར་བདག་འཛིན་འབད་བཞུགསཔ་ད་ཏེ་སྒང་དེ་གུ་ལས་ཟུན་ཏེ་ ལྕང་སྒང་ཁ་ཟེར་སེམས་ཅན་ལྕང་བཟུམ་ཅིག་གིས་ཏེ་འ་ནཱི་གུ་ལུ་བསྐྱེལ་ད་འདི་ཏེ་ སྲས་ཉི་མ་འདི་འ་ནཱ་ཨིན་ལགས་ལྕང་སྒང་ཁ།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་དེ་ལས་ སྲས་གཅིག་ད་རུང་འཚོལ་བྱོནམ་ད་ལུ་ཏེ་ ཨ་ཡར་བྱ་ཁ་གོང་མ་ཟེར་མི་ཅིག་ཡོད་ལགས་བདེ་ཆེན་ཆོས་གླིང་གི་ཕོ་བྲང་གི་མར་མཇུག་ལས་རྒྱལ་ཡུམ་ཕུན་ཚོགས་ཆོས་སྒྲོན་གྱི་ གཟིམ་ཅུང་འདི་གི་འོག་ལས་འ་མི་ནང་ལུ་ལྷ་ཁང་གཅིག་ཡོད་ལགས་གཡུས་ཕུད་རྡོག་གཅིག་གཉིས་ཅིག་ཡོད་བ་ལགས་འ་ནཱ་དང་ཕུ་ལྷ་ཁང་གཅིག་ཡོད་ད་རེས་ཁོང་ལྷ་ཁང་ཚབ་མ་གཅིག་ཡང་བཞེངས་ད་ནུག་ཏེ་ སྔོན་མ་ཚར་གཅིག་མེ་བཞེས་ད་ཡི་བ་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ འ་ནཱ་ལུ་བྱ་དཀརཔོ་གཅིག་གུ་ཆིབས་ཏེ་བྱ་དཀར་གོང་མོ་ཟེར་སླབ་ཨིན་ལགས་སྲས་གཅིག་གདན་ས་འ་ནཱི་ཁར་བཟུང་སྟེ་སྦེ་ཏེ་འ་ནཱི་ཁར་ལུ་སྲས་བླ་མ་ཟེར་མི་འདི་འ་ནི་ཁར་ལུ་ཏེ་ བཞེས་བཞེསཔ་མས་ལགས་ཏེ་ སྲས་བླ་མ་འདི་ འ་ནཱི་ཁར་ལས་བཞེས་འབད་ཞིནམ་ད་ཏེ་ སྲས་བཞིཔོ་འདི་ཏེ་ ཕྱག་ལུ་ཁྱིད་འབད་སྦེ་ཏེ་ ཡར་བྱོནམ་འབདཝ་ད་ཏེ་ སྲས་གསུམ་འཚོལ་མ་ཐོབ་ཟེརཝ་ད་ཏེ་ ཁྱོད་ཟམོ་བུད་མེད་ཚུ་འདོདཔ་ཆེ་ར་ཆེ་བས་འདོདཔ་ཆེ་མ་དྲག
- དྲགོས་མཛོད་དཔོན་དབང་ཕྱུག་ Dasho Zoepoen Wangchukད་ ཁོང་གསུམ་འཚོལ་དགོན་ཁྱོད་འཚོལ་མི་ཐོབ་བདེ་བ་ཅན་གྱི་ཞིང་ཁམས་ལུ་མེ་ཏོག་པདྨའི་གྲངས་སུ་ཐལ་སོང་ཡི་ཁྱོད་ཀྱིས་ཁོང་གསུམ་འཚོལ་མི་ཐོབ་ད་དེ་བས་ཡོད་མི་འདི་ར་བདག་འཛིན་འབད་ད་ཟེར་ བཀའ་གནང་ཡི་ཟེར་སྲས་བཞིཔོ་དེ་གི་བཏུབ་པས་ད་ཡོད་མི་འདི་བདག་འཛིན་འབད་ཟེར་ཏེ་འ་ནཱི་ལྷོ་མོན་ཁ་བཞི་ཕྱོགས་བཞི་ལུ་རྒྱལཔོ་བཞི་བཀལ་ཡི་ཟེར་མས་ཆོས་ཀྱི་རྒྱལཔོ་བཞི་འ་ནཱི་སྲས་བཞིཔོ་འདི་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ འ་ནཱ་ལས་མར་བརྒྱུད་མི་འདི་གིས་ཕར་ཤར་ཕྱོགས་བཀྲ་ཤིས་སྒང་མེན་ཚད་མེ་རག་སག་སྟེང་ལས་ཕར་ར་འདུག་ལགས་ཁོ་ར་གི་གདུང་རྒྱུད་ལས་གདུང་རྒྱུད་གདུང་རྒྱུད་ལས་ཤར་ལས་ཕར་ཡང་ཡོད་སྤ་རོ་ལས་ཕར་ཡང་ཏེ་ སྤ་རོ་རྫོང་གི་མར་ཕ་དྲུང་དྲུང་ལོ་ཟེར་མི་ཚུ་ཡང་འབྲུག་སྒོམ་ཞིག་པའི་ སྲས་ཀྱི་རྒྱུད་པ་ཨིན་ལགས།འ་ནཱི་ཚུ་ཆ་མཉམ་ཧེ་མ་རྒྱུད་གདུང་བཤདཔ་ད་འབྲུག་སྒོམ་ཞིག་པའི་རྒྱུད་པ་ར་ཨིན་ཏེ་ ཡུམ་བསོད་ནམས་དཔལ་སྒྲོན་གྱི་ཁུངས་འདི་ཏེ་འ་ནེ་ཅིག་ཏེ་ དྭངས་འཕྲོས་འཕྲོས་སྦེ་ཡར་སོང་ཡི།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukམོ་ར་གི་གཟིམ་ཅུང་འདི་ཡང་ག་ནི་བ་གསལཝ་སྦེ་དྭངས་ལོ་ལུ་ཡོད་ཏེ་ མོ་གི་ཁྱིམ་ནང་གི་ཧེ་མ་གི་རིགས་དང་ཁོང་གི་མི་དེ་འདི་ ངོས་བཟུང་པ་ལཱ་ཁག་རྐྱབ་ནི་མས་ཟེར་མ་པ་ནང་ན་གི་ཁྱིམ་ནང་སྡོད་མི་གི་མི་དེ་འདི་ང་བཅས་ཤེས་པའི་བསྒང་ར་འདུག་ལགས།ཏེ་ ཡོདཔ་ད་ལུ་ཁོང་གཞིས་ཁག་གཉིས་ཡོད་དེ་ཁོང་བུམོ་སྤུན་ཆ་གཉིས་ཡོད་ཏེ་ ཨ་ཞེམོ་འདི་ ཨ་ཙི་ཅིག་གསལ་ཏོག་ཏོ་ཡོད་ནི་དེ་གིས་ཕར་གླིང་མཁར་ཟེར་ དགུན་ས་འདི་ཕར་བཞུགས་དོ་མས་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukགླིང་ཁ་གི་གཞིས་ཁ་འདི་དང་ཁྱིམ་གཟིམ་ཅུང་འདི་ སྐལ་བགོ་སྦེ་ཏེ་ནཱ་དྭངས་ལོ་གི་འདི་ ཨ་ཙི་ཕྲང་སུ་ཅིག་ཨིན་དོ་མས་ཏེ་ ནཱ་གི་འདི་གཞིས་ཁ་ཡང་ཆུང་སུ་ཅིག་འབད་ནི་དེ་གིས་ཏེ་ ཁོང་ར་སྤུན་ཆ་གཉིས་བགོ་བཤའ་རྐྱབ་འབད་སྦེ་ཏེ་ ང་བཅས་ཤེས་པའི་བསྒང་ལས་ ཁོང་ར་ཨམ་སྲུ་ཚུ་གུ་ལས་མར་འཛུལ་སོང་ནུག་ལགས།ཧེ་མ་གི་རྒྱུད་པ་སྐུ་རུས་གདུང་རྒྱུད་འ་ནཱི་ཚུ་འདི་ག་ནི་བ་གསལ་ཏོག་ཏོ་སྦེ་ མི་ཤེས་པས་ཟེར་ ཞུ་ནི་ཨིན་ལགས།ལོ་ངོ་བརྒྱད་བརྒྱ་ལྷགཔ་ཅིག་ཡར་སོང་ནུག་ཏེ་ འ་ནཱི་འབདཝ་ལས་བརྟེན་ཏེ་ དུས་ཚོད་འདི་རིང་ར་རིང་སོང་ནུག་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ འབྲུག་སྒོམ་ཞིག་པ་གིས་ཏེ་ད་ཡར་གྱི་ཐུགས་དམ་བཞུགས་པའི་སྐབས་སུ་གི་སྲུང་དང་འཁྲིལཔ་ད་ཏེ་ད་ང་བཅས་ཁ་ཐུག་ལས་ ཡུམ་བསོད་ནམས་དཔལ་སྒྲོན་ཟླཝ་དང་པའི་ ཚེས་བཅོ་ལྔ་ལུ་རྟ་མགོ་གནས་ལས་འཇའ་ལུས་གྲུབ་བྱོནམ་ཨིན་ལགས།ཏེ་ འཇའ་ལུས་གྲུབ་ད་མོ་གི་འཇའ་ལུས་གྲུབ་ཐངས་འདི་དང་ གཞན་གྱི་འདི་མ་འདྲ་ལགས་མོ་གི་འདི་འཇའ་ལུས་ཕོ་ཆེན་ཟེར་མི་འདི་ གྲུབ་ཨིན་ལགས།དབུ་ཞྭ་དབུ་སྐྲ་ཕྱག་སེན་ཞབས་སེན་ ན་བཟའ་ག་ར་ཏེ་ མདུན་གྱི་ནམ་མཁའ་བསྣམས་འབྱོན་སོང་ཡི་ཟེར་ཞུ་ནི་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ ཡར་ལྕང་སྒང་ཁ་གི་ མོ་རའི་སྐུ་འདྲ་ནང་ཡོད་མི་འདི་སྲས་ཉི་མའི་ཕྱག་ལུ་ ཚུད་མི་ཚུ་ཡར་བཙུགས་ཏེ་ཡོདཔ་མས་ལགས་ཏེ་ད་གཞན་ཏེ་ མོ་སྟབས་ཅིག་དུ་སྦེ་མདུན་གྱི་ནམ་མཁའ་ལུ་ ཟླཝ་དང་པའི་ཚེས་བཅོ་ལྔ་ དྲོ་པ་ཉི་མའི་རྩེ་དང་འཁྲིལ་འབྱོན་ཡི་ཟེར་མས་ལགས་ཆུ་ཚོད་བདུན་དེ་ཅིག་ཁར་ཕོགཔ་མས་ལགས་འ་ནཱི་བསྒང་འཇའ་ལུས་གྲུབ་བྱོན་འབདཝ་ད་ཏེ་ འབྲུག་སྒོམ་ཞིག་པོ་གི་ སྲས་བཞིཔོ་འདི་མྱ་ངན་འབད་བཤུམ་འབདཝ་ད་ཏེ་ མ་བཤུམ་མཁའ་འགྲོམ་མཁའ་འགྲོ་གླིང་ལུ་བྱོན་པ་ཁྱེད་སྡུག་བསྔལ་འབད་དགོཔ་མེད།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ དེ་བ་དེ་འདི་ ཡུམ་བཞུགས་སུ་དེ་ཁར་ལྟ་མ་ཁྱེད་ར་ཡང་ཏེ་ མི་ཚེ་འདི་འགྱོ་དགོ་བ་འགྱོ་བའི་ཚེ་ཡུམ་གྱི་ ཞབས་སར་སྐྱེས་བཅུག་ཟེར་བའི་སྨོན་ལམ་ཡང་ལས་ཡང་དུ་བཏབ་འགྱོ་དགོ་པ་ཅིན་ཁྱེད་ཀྱི་ཨའི་བཟུམ་སྦེ་ ང་གིས་ཡང་འགྱོ་ཚུགསཔ་ཟེར་འབྲུག་སྒོམ་ཞིག་པོ་གིས་ འ་ནེ་སྦེ་བཀའ་གནང་ཡི་ཟེར་མས་ཁོ་འདི་གན་བྱོན་མི་ཚུགས་བ་ ཡུམ་བྱོན་ཚུགས་མི་གི་བཟོ་མི་ར་ཁོ་ར་མས་ཏེ་ཆོས་ཀྱི་གདམས་ངག་འདི་ཚུ་ཡུམ་ནཱ་ཉག་རྐྱང་མས་ཏེ་སྨོ་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ནཱི་འ་ནེམ་ཅིག་འཇའ་ལུས་གྲུབ་ཚུགས་མི་འདི་ རྟོགས་པ་དང་ལྡན་མི་འདི་འབྲུག་སྒོམ་ཞིགཔོ་ཁོ་ར་ཨིན་མས་ཏེ་ཏེ་འབྲུག་སྒོམ་ཞིག་པ་གིས་ འ་ནེ་སྦེ་བཀའ་གནང་ཡི་ཏེ་ཁྱེད་སྡུག་བསྔལ་མ་འབད་ཤིག་ཟེར་ཏེ་དེ་ལས་ཏེ་ང་གིས་ཏེ་དགོངས་པ་ཆོས་དབྱིངས་དུ་ སེམས་ཅན་གྱི་འགྲོ་དོན་སྦེ་བཞག་ནི་ཟེར་ དེ་སྦེ་ཏེ་ ཡར་ཐུགས་རྗེ་བྲག་དེ་ཡང་ཁོ་གི་ གདན་ས་ཨིན་ལགས།འཕགསཔ་སྤྱན་རས་གཟིགས་ཀྱི་ གྲུབ་ཆུ་བཏོན་ས་བཏོན་ཡས་ནང་ལུ་ཏེ་ཡུམ་བསོད་ནམས་དཔལ་སྒྲོན་གྱིས་ ཁྱིམ་སྐོར་རྐྱབ་བྱག་དོང་སྤེད་གྲུབ་ཆུ་བཏོན།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukརྟོགས་ལྡན་འབྲུག་སྒོམ་ཞིག་པ་ཕྱག་མཁར་རྐྱབ་གྲུབ་ཆུ་བཏོན་ག་ནི་བ་གསལཝ་སྦེ་ཡོད་ལགས།ཏེ་ རྡོའི་ཟམ་རྐྱབ་ནི་འདི་ཡང་ ཨ་ནཱ་རི་ཁར་ལུ་མ་བཏུབ་བཏུབ་སྦེ་ཡོད་ལྡིང་རི་བཟུམ་སྦེ་ག་ནི་བ་གསལཝ་སྦེ་ཡོད་ཏེ་དེ་ལས་ ཁོ་ར་དགོངས་པ་རྫོགསཔ་ད་ལུ་ཡང་ཏེ་ད་ང་ལོ་བཅུ་ཕྲག་ཉི་ཤུ་གི་རྒྱབ་ལས་ངེ་གི་བུ་ཕྲན་ཚུ་ཆ་མཉམ་འབྲུག་ལུང་པ་ལོག་འཐོན་འོང་འ་ནཱི་བསྒང་ལས་ ང་ར་ཡང་འཐོན་འོང་ཟེར་ འབདཝ་ད་ལུ་ཏེ་༼གི་ལི་༽ང་གིས་ ཟླ་ཐོ་བསྟན་རྩིས་ནང་ལུ་ ལེགས་ཤོམ་སྦེ་ཚར་གཅིག་བལྟ་ཡི་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukབལྟཝ་ད་ལུ་ང་གིས་ ཡར་ལས་མར་རིམ་པ་བཞིན་དུ་སྦེ་མཇལཝ་ད་ ཟླ་ཐོ་བསྟན་རྩིས་ནང་མཇལཝ་ད་ཉིས་བརྒྱ་བཅུ་མི་གཅིག་ལུ་ ངག་དབང་ཆོས་རྒྱལ་སྐུ་འཁྲུངསམ་མས་ལགས་འ་ནཱི་ཁོ་ར་གི་ ཐུགས་སྤྲུལ་མས་ལགས་ཉིས་བརྒྱ་བཅུ་མི་ལྔ་ལུ་ ཆོས་རྗེ་འབྲུགཔ་ཀུན་ལེགས་སྐུ་འཁྲུངས་མས་ལགས་ཉིས་བརྒྱ་བཅུ་ཐམ་ལུ་ གཏེར་སྟོན་པདྨ་གླིང་པ་སྐུ་འཁྲུངསམ་མས་ཏེ་ པད་གླིང་འདི་ཁོ་ར་ཨིན་ཟེར་ཏེ་ རྒྱུད་འདི་འ་ནེ་སྦེ་བཤདཔ་མས་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཧེ་མ་ཏེ་ནཱ་བུ་ཕྲན་ཆ་མཉམ་དར་ཞིང་རྒྱས་ཧིང་བལྟཝ་ད་ཁོ་རའི་སྐུ་རུས་རང་མས་སྲས་སྲས་བརྒྱད་བརྒྱད་དགུ་དགུ་རེ་སྟབས་ཅིག་དུ་བྱོན་བཏུབ་པས་ལགས།ཏེ་ འ་ནེ་སྦེ་འབྱོན་འོང་ཟེར་ཏེ་ད་ང་བཅས་ཀྱི་ ཁ་ཐུག་ལས་ངག་དབང་ཆོས་རྒྱལ་ལས་བརྒྱུད་པའི་བསྒང་ལསནི་ཏེ་ངག་དབང་ཆོས་རྒྱལ་གྱི་ སྲས་འདི་ངག་གི་དབང་ཕྱུག་མས་ངག་གི་དབང་ཕྱུག་སྲས་འདི་ མི་ཕམ་དབངཔོ་མས་སྲས་གཞན་འདི་ལེགས་ཤ་བརྩི་ནི་འདུག་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukམི་ཕམ་དབང་པོའི་སྲས་འདི་ཏེ་ ཡབ་བསྟན་པའི་ཉིམ་མས་ལགས་ཡབ་བསྟན་པ་ཉི་མའི་སྲས་འདི་ཞབས་དྲུང་བདུད་འཇོམས་རྡོ་རྗེ་མས་ལགས་ད་ལྟོ་ཕར་ཡོད་མི་སྐུ་ཤ་རློནམ་འདི་སྤྱན་རས་གཟིགས་ཟེར་རུང་ཡང་བཏུབ་པས་གུ་རུ་ཟེར་སླབ་རུང་ཡང་ ཁོ་ར་རང་མས་ལགས་དེ་ལས་ཁོ་ལུ་གདུང་རུས་ཞུ་དགོ་ཟེར་ཏེ་སྦེ་ ལྕམ་ཕུལ་ཡི་ལགས་ལྕམ་ཕུལཝ་ད་ལུ་ མར་འཁྲུངས་ས་རང་སེམས་རྟོགས་ཁ་ཨིན་མས་ལགས་སྲས་འཇམ་དཔལ་རྡོ་རྗེ་འཁྲུངསམ་མས་ལགས།འ་མི་ནང་།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ སྲས་འཇམ་དཔལ་རྡོ་རྗེ་ལས་ཡང་ གདུང་རུས་ཞུ་དགོ་ཟེར་ཏེ་སྦེ་ལྕམ་ཕུལ་ནུག་ལགས་ང་བཅས་འབད་བ་ཅིན་སྐུ་རུས་ཞུ་དགོ་ཟེརཝ་ད་ཏེ་དེ་ལས་ ལོག་ཤུལ་ཤུལ་འབད་བའི་བསྒང་ལསནི་ཏེ་ སྲསམོ་མཚོ་སྐྱེས་རྡོ་རྗེ་འཁྲུངས་འབད་སྦེ་ཏེ་ མ་འཁྲུངས་པས་ལགས།ཏེ་ ཧེ་མ་གི་རྒྱུད་གདུང་འདི་ འ་ནེ་སྦེ་ཨིན་པས་ལགས།ཏེ་ད་ང་བཅས་ཀྱི་ ཁ་ཐུག་ལས་ངག་དབང་ཆོས་རྒྱལ་འདི་ཕོ་རྒནམ་མས་ལགས་ཆོས་རྗེས་འབྲུགཔ་ཀུན་ལེགས་འདི་ནུ་གཅུང་ཨིན་མས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ ཆོས་རྗེས་འབྲུགཔ་ཀུན་ལེགས་ལས་མར་རྒྱུད་པའི་བསྒང་ལསནི་ད་ལྟོ་ཕར་སྲས་གདུང་སྲས་བསྟོད་པའི་ས་ལས་ངག་དབང་བསྟན་འཛིན་འཁྲུངསམ་མས་ལགས་ཆོས་རྗེས་འབྲུགཔ་ཀུན་ལས་ཀྱི་ སྲས་ངོ་མ་ཨིན་མས་ངག་དབང་བསྟན་འཛིན་གྱི་སྲས་འདི་ ཚེ་དབང་བསྟན་འཛིན་འཁྲུངསམ་མས་ལགས།ཚེ་དབང་བསྟན་འཛིན་གྱི་སྲས་འདི་ སྟག་ཚང་ཁར་གྱི་ ཨོ་རྒྱན་རིན་པོ་ཆེ་སྐུ་ཤ་རློནམ་འདི་རྒྱལ་སྲས་བསྟན་འཛིན་རབ་རྒྱས་འཁྲུངསམ་མས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukརྒྱལ་སྲས་བསྟབ་འཛིན་རབ་རྒྱས་ལས་ཏེ་ད་སྐུ་རུས་ཞུ་དགོ་པས་ཟེར་ཏེ་འབད་བའི་བསྒང་ལསནི་ཏེ་ སྲསམོ་རྗེ་བཙུནམ་ཟེར་མི་འདི་ འཕུར་ཏེ་སྦེ་ད་ལྟོ་ཡར་རྟ་མགོ་རྫོང་ཁར་ལུ་རྗེ་བཙུན་མའི་གི་ གྲུབ་ཕུག་དང་བླ་མཚོ་དང་ ག་ར་ཡོད་དགོ་མི་དོན་དག་འདི་ཏེ་ རྒྱུད་བསྡུས་འདི་འ་ནེམ་འཚམས་ཅིག་ཨིན་པས་ཏེ་ བཤད་དགོན་བཤད་ཡང་མི་ཚར་བས་ཏེ་ ད་རིས་མདུར་བསྡུས་ཙམ་ཅིག་སྦེ་ཞུ་ཏེ་ མར་གྱི་གཟིམ་ཅུང་འདི་ཡང་ག་ནི་བ་གསལཝ་སྦེ་ཏེ་ད་མར་ཆུའི་མཐའ་མ་ཨིན་ཟེར་སླབ་རུང་ཆུ་གིས་ཡང་མ་འབག་པས་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཏེ་ མེ་གིས་ཡང་མ་བཞེས་པས་ཏེ་ ང་བཅས་རའི་འགྲོ་བ་འབྲུག་རྒྱལ་ཁབ་གཅིག་གི་རྟེན་ཁྱད་སྦེ་ད་གཙུག་ལག་ཁང་བརྒྱ་དང་སྟོང་ཁྲི་དང་འབུམ་མཆོད་རྟེན་ག་དེམ་ཅིག་ཡོད་མི་འདི་ཏེ་ འ་མི་དེ་གིས་ཏེ་ ཐུགས་སྨོན་ལས་བརྟེན་ཏེ་ རྒྱས་ཤིང་རྒྱས་ད་ནུག་ཟེར་ངེའི་ཁ་ཐུག་ལས་སེམས་ཁར་འ་ནི་འཆར་ནི་དེ་གིས་ད་མི་འདི་གྱང་ཁོག་ལུ་འགྱུར་སོང་པ་ཅིན་ང་བཅས་འབྲུག་རྟེན་འབྲེལ་ལུ་ མི་བཏུབ་པས་མནོ་ཏེ་ ང་རྩ་འགེངས་རྒྱུ་མེད་རུང་བླུགས་ཏེ་དེ་ལས་ ཏེ་མས་འདི་ཉམས་གསོ་སྔར་བཞིན་དུ་དང་ཕུ་ག་ཨིནམ་སྦེ་འབད་དེ།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukཀ་ར་ཡང་མ་ཕུལ་ཚོན་ཡང་མ་ཕུལ་ལྕགས་ཤོག་ཡང་མ་བཀབ་ང་བཅས་ཀྱི་བསྒྲུབས་ཏེ་ག་དེ་སྦེ་ཨིན་ན་ཟེར་བ་ཅིན་ནཱནི་ད་དང་ཕུ་གི་ཁྱིམ་ཚུ་ག་ར་བརྡལ་ཚར་ཡི་ཏེ་ག་ར་ཏེ་ད་རིས་ཀྱི་ཏེ་རོགས་རིག་གསར་གྱི་ཚན་རིག་ཀྱི་མཁས་པ་འདི་ཚུ་གི་building(སྒྲིང་ཁྱིམ་)ཨིན་པས་ཏེ་འ་མེས་ཚུ་ད་དང་ཕུ་གི་ལོ་བརྒྱད་བརྒྱ་སུམ་བཅུ་དེ་ཅིག་མོ་འཁྲུངས་ཏེ་ར་ཡར་སོང་ནུག་སོ་བཅུ་སོ་ལྔ་དེ་ཅིག་ཏེ་ ངེའི་ཁ་ཐུག་ལས་འབད་བ་ཅིན་ད་ལོ་སྟོང་ཕྲག་གཅིག་འདི་ འགྱོ་ནི་མས་ཟེར་ཞུ་ནི་ཨིན་ལགས།
- དྲགོས་མཛོད་དཔོན་དབང་ཕྱུག་ Dasho Zoepoen Wangchukགཟིམ་ཅུང་འདི་ས་འདི་ machine(འཕྲུལ་ཆས་) ནང་བཙུགས་ check (དབྱེ་ཞིབ)རྐྱབ་རུང་ཡང་འཐོན་ནི་མས་པ་ལགས་ཤིང་འདི་སྤོག་ check (ཞིབ་དཔྱད་)རྐྱབ་རུང་ཡང་འཐོན་ནི་མས་མོ་ར་གཟིམ་སའི་གི་ཨེན་ཏ་ད་ལྟོ་ཁྲ་མེད་འཁྲུལ་མེད་དེ་ནང་ལུ་ག་ནི་ཡང་སྐྱོན་མེད་པ་ཡོད་ནི་དེ་གིས་ཏེ་ འབྲུག་རྒྱལ་ཁབ་ཀྱི་ ནང་རྟེན་བཟུམ་སྦེ་ཡོད་ཟེར་ཏེ་ མར་གྱི་འདི་ད་དྭངས་འཕྲོས་འཕྲོས་སྦེ་ཞུ་དགོ་པ་ཅིན་ཏེ་ མར་གཟིམ་ཅུང་ནང་ར་བྱོན་ཏེ་ གྲུབ་ཕུག་དང་ མ་བཏུབ་བཏུབ་སྦེ་གསལ་ཏོག་ཏོ་སྦེ་ཏེ་ ལོ་རྒྱུས་རྒྱུད་དང་ནཱི་འདི་ཚུ་གི་འདི་ད་རིས་ངེའི་ཁ་ཐུག་ལས་མདོར་བསྡུས་ཙམ་ཅིག་འ་ནཱི་ཞུ་ནི་ཟེར་ ཞུ་ནི་ཨིན་ལགས།
- བསམ་གཏན་ཡེ་ཤེས་ Samten Yeshiལགས་སོ།བཀྲིན་ཆེ་ལགས།


text:
༉ ནོར་བུ་ཁག་འབགཔ་གིས་ མོང་སྒར་ལས་ སྒང་མགུ་ལ་ཚུན་ ཀི་ལོ་མི་ཊར་༡༢.༥༦ འབད་མི་ གཞུང་ལམ་རྒྱ་སྐྱེད་ལས་འགུལ་དེ་ དུས་ཐེབས་བྱིན་རུང་ རྩི་ནག་གཏང་ནི་མེད་མི་ལུ་བརྟེན་ ལུང་ཕྱོགས་ལམ་སེལ་ཡིག་ཚང་གིས་ ཁག་འབག་གི་ལཱ་དེ་ ཆ་མེད་བཏང་ནུག།
ཁག་འབགཔ་དེ་གིས་ ལོ་༢ དང་ཟླཝ་༧ ནང་འཁོད་ལུ་ གཞུང་ལམ་རྒྱ་སྐྱེད་ཀྱི་ ལཱ་ཡོངས་རྫོགས་སྦེ་ མཇུག་བསྡུ་དགོཔ་ཨིན་རུང་ ལམ་གཡས་གཡོན་ལས་ ཆུ་གཡུར་དང་ གྱང་རྩིག་བཟོ་སྐྲུན་འབད་མི་ཡང་ གྲུབ་འབྲས་བཏོན་མ་ཚུགས་པས།
དེ་འབདཝ་ལས་ གླིང་མི་ཐང་ལུང་ཕྱོགས་ལམ་སེལ་ཡིག་ཚང་གིས་ དུས་ཐེབས་ཟླཝ་༣ བྱིན་རུང་ རྩི་ནག་གཏང་ནི་ཕར་བཞག་ ཆུ་གཡུར་སེལ་ནི་དང་ གྱང་རྩིག་རྐྱབ་ནིའི་ ལཱ་ཚུ་ཡང་ མཇུག་བསྡུ་མ་ཚུགསཔ་ལས་ སྤྱི་ཟླ་༥ པའི་ཚེས་༣༠ ལུ་ ཚོགས་ཆུང་གིས་ ཁག་འབགཔ་དེ་ དགོངས་གྲོལ་བཏང་ནུག།
ཀི་ལོ་མི་ཊར་༡༢.༥༦ གཞུང་ལམ་རྒྱ་སྐྱེད་འབད་ནིའི་དོན་ལུ་ གཞུང་ལས་ མ་དངུལ་ས་ཡ་༡༢༦.༢༣༤ གི་ཐོག་ལས་ རིན་བསྡུར་འབདཝ་ད་ ནོར་བུ་ཁག་འབགཔ་ལས་སྡེ་གིས་ ཁག་འབག་གི་ ལཱ་ཐོབ་སྟེ་ ལས་འགུལ་འགོ་བཙུགས་ཡོདཔ་ད་ ལཱ་དེ་ཡང་ སྤྱི་ལོ་༢༠༡༥ ཟླ་༧ པའི་ཚེས་༢༣ ལས་ སྤྱི་ལོ་༢༠༡༨ ཟླ་༢ པའི་ཚེས་༡༡ ལུ་ མཇུག་བསྡུ་དགོཔ་ཨིན་པས།
ལུང་ཕྱོགས་ལམ་སེལ་ཡིག་ཚང་ལས་ བཟོ་རིག་གཙོ་འཛིན་ ཀརྨ་རིག་འཛིན་གྱིས་ སླབ་མིའི་ནང་ དུས་ཐེབས་བྱིན་རུང་ ཁག་ འབགཔ་གི་ཧོངས་ལས་ གྲུབ་འབྲས་ག་ནི་ཡང་ བཏོན་ནི་མེད་མི་ལུ་བརྟེན་ ཡིག་ཚང་དང་ ཁག་འབགཔ་གི་བར་ན་ གན་ཡིག་ བཟོ་མི་དང་འཁྲིལ་ ཚོགས་ཆུང་གིས་ གྲོས་ཐག་བཅད་དེ་ ཁག་འབག་གི་ ལཱ་ཆ་མེད་བཏང་ཡི་ཟེར་ཨིན་པས།
མ་གཞི་ ལམ་འཕྲོ་མཐུད་རྒྱ་སྐྱེད་འབད་ནི་དེ་ ཁག་འབགཔ་གི་ འགན་ཁུར་ཨིན་རུང་ སྒྲིག་གཞི་དང་ ལམ་ལུགས་དང་ཁྲིལ་བ་ཅིན་ ལོག་རིན་བསྡུར་འབད་དགོཔ་བཞིན་དུ་ ད་ལྟོ་ལཱ་ཚུ་ ཡིག་ཚང་གིས་ འབད་བའི་བསྒང་ཡོད་ཟེར་ བཟོ་རིག་གཙོ་འཛིན་གྱིས་ བཤདཔ་ཨིན་པས།
ལམ་སེལ་ཡིག་ཚང་ལས་ འགོ་དཔོན་ཚུ་གིས་ བཤད་མིའི་ནང་ མ་དངུལ་དེ་གི་ཐོག་ལས་ དུས་ཚོད་དང་བསྟུན་ ལཱ་གི་གྲུབ་འབྲས་ག་དེམ་ཅིག་ བཏོན་ཡོདཔ་ཨིན་ན་དང་ ལྷག་ལུས་ལཱ་འབད་དགོཔ་ ག་དེ་ཅིག་ ལུས་ཡོདཔ་ཨིན་ན་ ཁག་དབྱེ་ཞིནམ་ལས་ ལཱ་གི་གྲུབ་འབྲས་དང་འཁྲིལ་ ཏི་རུ་སྤྲོད་ནི་དང་ དུས་ཐེབས་བྱིན་རུང་ ལཱ་མཇུག་མ་བསྡུ་བར་ཡོད་མི་དེ་ལུ་ ཉེས་ཆད་སྦེ་ དངུལ་འབོར་ཡོངས་བསྡོམས་ལས་ བརྒྱ་ཆ་༡༠ རེ་ བཏོག་བཞག་འོང་ཟེར་ཨིན་པས།
ཁག་འབགཔ་གཞན་ཚུ་གིས་ ལམ་རྒྱ་སྐྱེད་འབད་ནི་ འགོ་མ་བཙུགསཔ་ལས་ར་ ནོར་བུ་ཁག་འབགཔ་གིས་ སེལ་ཡོདཔ་ལས་ དུས་ཚོད་དེམ་ཅིག་ཁར་ ལཱ་གི་འགྲུབ་འབྲས་ཐོན་དགོཔ་ཨིན་རུང་ ད་རེས་ ལུང་ཕྱོགས་ཡིག་ཚང་གིས་ དང་ལེན་འབད་དེ་ ཁག་འབག་གི་ལཱ་ ཆ་མེད་བཏང་མི་དེ་ ལེགས་ཤོམ་སོང་ནུག་ཟེར་ མི་ཚུ་གིས་ བཤདཔ་ཨིན་པས།
ད་རེས་ནངས་པར་ སྐྱིད་བདེ་མཁར་དང་ མོང་སྒར་ཁྲོམ་གྱི་བར་ན་ ཀི་ལོ་མི་ཊར་༥ འབད་མི་ གཞུང་ལམ་རྒྱ་སྐྱེད་དེ་ གོང་འཕེལ་ཁག་འབགཔ་ལས་སྡེ་གིས་ བཟོ་སྐྲུན་འབད་བའི་བསྒང་ཡོདཔ་ད་ བཟོ་སྐྲུན་གྱི་ ཞག་དུས་དེ་ སྤྱི་ལོ་༢༠༡༥ ཟླ་༩ པའི་ཚེས་༡ ལས་ སྤྱི་ལོ་༢༠༡༨ ཟླ་༣ པའི་ཚེས་༢༣ ཚུན་ཨིན་རུང་ དུས་ཚོད་ཐེབས་ ཟླཝ་༣ བྱིན་ཡོདཔ་ཨིན་པས།
སྤྱི་ལོ་༢༠༡༥ ཟླ་༧ པ་ལས་ འགོ་བཙུགས་མི་ གཞུང་ལམ་རྒྱ་སྐྱེད་ཀྱི་ ལས་འགུལ་དེ་ སྤྱི་ལོ་༢༠༡༨ ཟླ་༣ པའི་ནང་འཁོད་ལུ་ རྩི་ནག་བཏང་སྟེ་ ལཱ་མཇུག་བསྡུ་དགོཔ་ཨིནམ་ད་ རྒྱ་སྐྱེད་ཀྱི་ ལཱ་དེ་ཡང་ ཡ་ལྡི་ཁྲོམ་ལས་ གླིང་མི་ཐང་ཚུན་ ཀི་ལོ་མི་ཊཪ་༦༦.༤༥ འབད་མི་དེ་ ཁག་འབགཔ་༧ ལུ་ སྤྲོད་ཡོདཔ་ཨིན་པས།
ཁག་འབགཔ་༧ གྱི་གྲས་ལས་ དུས་ཚོད་ཁར་ རྩི་ནག་བཏང་ཚར་མི་དེ་ སྒང་མགུ་ལ་ལས་ ཀུར་རི་ཟམ་པ་ཚུན་ ཀི་ལོ་མི་ཊར་༡༢ འབད་མི་དེ་ རིག་གསར་ཁགཔ་རྐྱངམ་གཅིག་ཨིནམ་ད་ གཞུང་ལམ་ཀི་ལོ་མི་ཊར་༦༦ ལྷགཔ་ཅིག་ བསལ་ནིའི་དོན་ལུ་ མ་དངུལ་ཡོངས་བསྡོམས་ དངུལ་ཀྲམ་ས་ཡ་༨༦༢.༤༡༩ གནས་ཡོད་པའི་གནས་ཚུལ།
མོང་སྒར་ལས་ བཀྲིས་ཕུན་ཚོགས།


text:
༉ ངན་ལྷད་བཀག་སྡོམ་ལྷན་ཚོགས་ཀྱིས་ པདྨ་དགའ་ཚལ་དང་ དགེ་ལེགས་ཕུག་ལུ་ འབྲུག་གོང་འཕེལ་དངུལ་ཁང་གི་ ཡན་ལག་ཡིག་ཚང་༢ ནང་ ཞིབ་དཔྱད་རྐྱབ་ཚར་ཏེ་ ཡན་ལག་འཛིན་སྐྱོང་ལས་རོགསཔ་ལུ་ དངུལ་ཀྲམ་ས་ཡ་༡༡.༧༦༤ ལྷགཔ་ཅིག་ ལོག་སྤྱོད་འབད་ཡོད་པའི་ ཉེས་འཛུགས་འབད་ནུག།
དེ་ཡང་ ཡན་ལག་དངུལ་ཁང་༢ ནང་ ལཱ་འབད་མི་ ཕུར་པ་རྒྱལ་མཚན་གྱིས་ སྐྱིན་འགྲུལ་ལེན་མི་ཚུ་གི་ རྩིས་ཁྲ་རྫུས་མ་བཟོ་ཐོག་ལས་ པདྨ་དགའ་ཚལ་ལུ་ ཡན་ལག་དངུལ་ཁང་ལས་ དངུལ་ཀྲམ་ས་ཡ་༨.༤༧༢ དང་ དགེ་ལེགས་ཕུག་ཡན་ལག་དངུལ་ཁང་ལས་ དངུལ་ཀྲམ་ས་ཡ་༣.༠༥༠ ལོག་སྤྱོད་འབད་ཡོད་པའི་ མངོན་གསལ་བྱུང་ནུག།
ངན་ལྷད་བཀག་སྡོམ་ལྷན་ཚོགས་ཀྱི་ ཞིབ་དཔྱད་སྙན་ཞུ་དང་འཁྲིལཝ་ད་ མ་དངུལ་ལོག་སྤྱོད་དེ་ཡང་ ཁ་ཉེས་ཕོག་མི་ ཕུར་པ་རྒྱལ་མཚན་དེ་ དགེ་ལེགས་ཕུག་ཡན་ལག་དངུལ་ཁང་ནང་ ལཱ་འབད་བའི་སྐབས་ སྤྱི་ལོ་༢༠༡༢ ལས་ འགོ་བཙུགས་མི་དེ་ པདྨ་དགའ་ཚལ་ལུ་ གནས་སོར་བཏང་པའི་ཤུལ་ལས་ཡང་ འཕྲོ་མཐུད་དེ་ར་ ལོག་སྤྱོད་འབད་ཡོད་པའི་ མངོན་གསལ་བྱུང་ནུག།
ཁོ་གིས་ དགེ་ལེགས་ཕུག་ལུ་ སོ་ནམ་པ་༡༩ དང་ པདྨ་དགའ་ཚལ་ལུ་ སོ་ནམ་པ་༡༧ གྱི་ སྐྱིན་འགྲུལ་རྩིས་ཁྲ་རྫུས་མ་བཟོ་སྟེ་ མ་དངུལ་ལོག་སྤྱོད་འབད་མི་དེ་ཡང་ སྐྱིན་འགྲུལ་བཏབ་ཚར་མི་ཚུ་གི་ ཡིག་ཆ་དང་ གཏའ་མའི་ཡིག་ཆ་ཚུ་ ལག་ལེན་འཐབ་སྟེ་ སྐྱིན་འགྲུལ་འབྲི་ཤོག་ཚུ་ནང་ ཁོ་ར་གིས་བཀང་སྟེ་ ལག་རྗེས་རྐྱབ་པའི་ཤུལ་ལས་ ཁོ་ར་ འཛིན་སྐྱོང་པའི་ ངོ་ཚབ་སྦེ་སྡོདཔ་ད་ སྐྱིན་འགྲུལ་གྱི་ གནང་བ་གྲུབ་ནུག་ཟེར་ཨིན་པས།
མ་དངུལ་ལོག་སྤྱོད་ཀྱི་ གནད་དོན་དེ་ཡང་ སྤྱི་ལོ་༢༠༡༧ ཟླ་༧ པའི་ཚེས་༡༧ ལུ་ དངུལ་ཁང་གིས་ དངུལ་ཁང་ཡན་ལག་འཛིན་སྐྱོང་པ་ལས་རོགས་ ཕུར་པ་རྒྱལ་མཚན་གྱིས་ མི་ངོ་༨ ཀྱི་མིང་ཐོ་ལུ་ ཡིག་ཆ་རྫུས་མ་བཟོ་སྟེ་ དངུལ་ཀྲམ་ས་ཡ་༣.༨༠༠ ལྷགཔ་ཅིག་ ལོག་སྤྱོད་འབད་ནུག་ཟེར་ པདྨ་དགའ་ཚལ་གྱི་ ཁྲིམས་སྲུང་འགག་པ་ལུ་ སྙན་ཞུ་འབད་ཡོདཔ་བཞིན་དུ་ ཁྲིམས་སྲུང་འགག་པ་གིས་ གནད་དོན་དེ་ ཡིག་ཆ་རྫུས་བཟོའི་ རྩོད་དོན་སྦེ་ ཐོ་བཀོད་འབད་དེ་ དོགས་ཅན་དེ་ པདྨ་དགའ་ཚལ་ཁྲོམ་ལས་ འཛིན་བཟུང་འབད་དེ་ དྲི་དཔྱད་ཀྱི་དོན་ལུ་ དོ་དམ་འོག་ལུ་ བཞག་ཡོདཔ་ཨིན་པས།
དེ་ལས་ ཁྲིམས་སྲུང་འགག་པ་གིས་ ཞིབ་དཔྱད་རྐྱབ་པའི་ཤུལ་ལས་ སྤྱི་ཟླ་༨ པའི་ཚེས་༢༨ ལུ་ ངན་ལྷད་བཀག་སྡོམ་ལྷན་ཚོགས་ལུ་ བཏང་ཡོདཔ་བཞིན་དུ་ ལྷན་ཚོགས་ཀྱིས་ སྤྱི་ཟླ་༩ པའི་ཚེས་༤ ལས་ ཞིབ་དཔྱད་རྐྱབ་ནི་ འགོ་བཙུགསཔ་ད་ པདྨ་དགའ་ཚལ་ཡན་ལག་དངུལ་ཁང་ལས་ དངུལ་ཀྲམ་ས་ཡ་༨.༤༧༢ ལྐོག་ཟ་འབད་བའི་ མངོན་གསལ་བྱུང་མི་དང་འཁྲིལ་ དགེ་ལེགས་ཕུག་ལུ་ དུས་ཅི་ སྤྱི་ཟླ་༡ པ་ཚུན་ ཞིབ་དཔྱད་རྐྱབ་ཡོད་པའི་གནས་ཚུལ།
རིག་འཛིན་དབང་ཕྱུག།


text:
༉ རྩི་རང་འགྲམ་ཕུག་སྨན་ཁང་དེ་ བཟོ་བཀོད་ཀྱི་ གནང་བ་གྲུབ་མི་དང་འཁྲིལ་ཏེ་ རྐྱབ་ཡོདཔ་མ་ཚད་ དེ་ནང་ ཉལ་ཁྲི་བསྡོམས་༤༠ འོང་ཟེར་ གསོ་བ་ལྷན་ཁག་གིས་ གསེར་གྱི་ཐང་-རྩི་རང་སྟོད་ཀྱི་ རྒྱལ་ཡོངས་ཚོགས་འདུའི་འཐུས་མི་ ནོ་བིན་དར་ལ་མི་ལུ་ ཡིག་ཐོག་ལས་ ལན་གསལ་འབད་ནུག།
སྤྱི་ཚོགས་ཀྱི་ འཐུས་མི་གིས་ གསོ་བའི་བློན་པོ་ལུ་ རྩི་རང་གི་སྨན་ཁང་ བཟོ་སྐྲུན་འབད་ནི་ མཇུག་བསྡུ་ཞིནམ་ལས་ དེ་ནང་ཉལ་ཁྲི་ག་དེམ་ཅིག་ འོང་ནི་ཨིན་ནའི་ རྩོད་རྙོགས་ཐོན་མིའི་ཐད་ལུ་ ཡིག་ཐོག་གི་ ལན་གསལ་གནང་དགོཔ་སྦེ་ ཞུ་ཡོདཔ་ཨིན་པས།
གནད་དོན་དེ་ཡང་ དུས་ཅི་ སྤྱི་ཟླ་༥ པའི་ནང་ རྒྱལ་གཞུང་རྩིས་ཞིབ་དབང་འཛིན་གྱིས་ རྩི་རང་སྨན་ཁང་ལུ་ ཉལ་ཁྲི་༢༠ ལས་ལྷག་མིན་འདུག་ཟེར་ རྩིས་ཞིབ་སྙན་ཞུ་ནང་ བཀོད་ཡོདཔ་ད་ དབང་འཛིན་གྱིས་ གནང་བ་གྲུབ་མི་དང་འཁྲིལཝ་ད་ སྨན་ཁང་དེ་ལུ་ ཉལ་ཁྲི་༤༠ འོང་དགོཔ་ཨིན་རུང་ ཉལ་ཁྲི་ཕྱེད་ཀ་ མར་ཕབ་འབད་དགོ་པའི་ གནད་དོན་ག་ཅི་ཨིན་ན་ ལྷན་ཁག་ལུ་ ཁུངས་སྐྱེལ་དགོཔ་སྦེ་ སླབ་ཡོདཔ་ཨིན་པས།
ལྷན་ཁག་གིས་ སྤྱི་ཚོགས་ཀྱི་ འཐུས་མི་ལུ་ ལན་གསལ་ཡིག་ཐོག་ལུ་ བཀོད་མིའི་ནང་ ཉལ་ཁྲི་༤༠ ཟེར་སླབ་ད་ སྨན་ཁང་ནང་ཡོད་མི་ སྡེ་ཕྲན་ག་ར་ ཚུདཔ་ཨིན་ཟེར་ཨིནམ་ད་ དེ་ཡང་ ཉལ་ཁྲི་༤༠ གི་གྲངས་སུ་ སྤྱིར་བཏང་ནདཔ་བཞག་ཁང་ནང་ ཉལ་ཁྲི་༢༡ དང་ གློ་བུར་སྡེ་ཕྲན་ནང་ ཉལ་ཁྲི་༩ ཟུར་གནས་སྡེ་ཕྲན་ནང་ ཉལ་ཁྲི་༢ ཟུར་ཤག་ནང་ ཉལ་ཁྲི་༤ ཚབས་ཆེན་སྡེ་ཕྲན་ནང་ ཉལ་ཁྲི་༣ དེ་ལས་ གཤག་བཅོས་སྡེ་ཕྲན་ནང་༡ ཚུདཔ་ཨིན་ཟེར་བཀོད་ནུག།
གསོ་བའི་དྲུང་ཆེན་ ཌོག་ཊར་ཨྱོན་རྡོ་ཕུག་གིས་ མིང་རྟགས་བཀོད་མི་ ལན་གསལ་ཡི་གུ་དེ་ནང་ འགྲམ་ཕུག་སྨན་ཁང་ བཟོ་སྐྲུན་འབད་ནི་དེ་ སྤྱི་ལོ་༢༠༡༥ ཟླ་༥ པའི་ནང་ འགོ་བཙུགས་པའི་ཤུལ་ལས་ སྤྱི་ལོ་༢༠༡༨ ཟླ་༥ པའི་ནང་ མཇུག་བསྡུ་ཡི་ཟེར་བཀོད་ནུག།
ཨིན་རུང་ ཀུན་གསལ་ལུ་ ཤེས་རྟོགས་བྱུང་མི་དང་འཁྲིལཝ་ད་ སྨན་ཁང་གི་ བཟོ་སྐྲུན་ལཱ་ཚུ་ མཇུག་མ་བསྡུ་བར་ འབད་བཞིན་དུ་ཡོདཔ་ལས་ མཇུག་བསྡུ་ཚུགས་ཚུགས་ལུ་ ཡུན་རིངམོ་སྦེ་ འགོར་ནི་བཟུམ་ཅིག་ཡོདཔ་ཨིན་པས།
མ་གཞི་ ལཱ་གི་ཞག་དུས་དང་འཁྲིལ་བ་ཅིན་ དུས་ཅི་སྤྱི་ཟླ་༥ པའི་ནང་ ཚར་དགོཔ་ཨིན་རུང་ ཁག་འབགཔ་གིས་ དུས་ཐེབས་དགོ་པའི་ ཞུ་བ་འབད་ཡོདཔ་ལས་ ད་རེས་ཀྱི་ ཟླ་མཇུག་ཚུན་ཚོད་ ཞག་དུས་ཕར་འཕུད་རྐྱབ་བྱིན་ཡོདཔ་ཨིན་པས།
ལྷན་ཁག་གི་ ལན་གསལ་དང་འཁྲིལཝ་ད་ བཟོ་བཀོད་ཀྱི་ལཱ་དང་ འཆར་གཞི་ཚུ་ སྤྱི་ལོ་༢༠༠༩ ལུ་ འགོ་བཙུགས་པའི་སྐབས་ འགྲམ་ཕུག་སྨན་ཁང་དེ་ ཉལ་ཁྲི་༢༠ སྦེ་ བཟོ་སྐྲུན་འབད་ནི་སྦེ་ཨིན་རུང་ མཁས་མཆོག་མང་རབས་ཅིག་དང་གཅིག་ཁར་ གྲོས་བསྟུན་འབད་བའི་ཤུལ་ལུ་ ཉལ་ཁྲི་༤༠ ལུ་ ཡར་སེང་འབད་ཡི་ཟེར་ཨིན་པས།
དེ་འབདཝ་ལས་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ལུ་ ཕུལ་ཡོད་མི་ བཟོ་བཀོད་དང་ མ་དངུལ་གྱི་ གནང་བ་ཐོབ་མི་དང་འཁྲིལ་ཏེ་ བཟོ་སྐྲུན་འབད་ཡོདཔ་སྦེ་ ལྷན་ཁག་གིས་ གསལ་བཀོད་འབད་ནུག།
སྨན་ཁང་གི་ ཉལ་ཁྲི་དེ་ འགོ་ཐོག་གི་ འཆར་གཞི་ལས་༤༠ ལུ་ ཡར་སེང་འབད་མི་དེ་ཡང་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་དང་ གསོ་བ་ལྷན་ཁག་གིས་ སྤྱི་ལོ་༢༠༡༥ ཟླ་༢ པའི་ཚས་༢ ལུ་ རྒྱབ་སྣོན་ཆ་འཇོག་གྲུབ་ཡོདཔ་བཞིན་དུ་ དེ་གི་དོན་ལུ་ གཞུང་གིས་ རྒྱ་གར་གཞུང་གི་ ལས་འགུལ་གྲོགས་ལམ་ཐོག་ལུ་ དངུལ་ཀྲམ་ས་ཡ་༢༥༤ སྐལ་བཞག་གནང་ཡི་ཟེར་ཨིན་པས།
སྨན་ཁང་དེ་ནང་ མཐུན་རྐྱེན་ཐེབས་ སྨན་གྱི་མཛོད་ཁང་ཅིག་དང་ གོ་ལ་འཁྱུ་ཁང་དང་སྐམ་ས་ རོ་ཁང་ དེ་ལས་ ཕྱགས་སྙིགས་ཕྱི་སེལ་སྡ་ཕྲན་ལ་སོགས་པ་ཚུ་ཡོད་ཟེར་བཀོད་ནུག།
རྒྱལ་གཞུང་རྩིས་ཞིབ་དབང་འཛིན་གྱིས་ བཟོ་སྐྲུན་ལཱ་ཚུ་ལུ་ རྩིས་ཞིབ་འབད་བའི་སྐབས་ བཟོ་བཀོད་ལུ་ བལྟ་ཞིནམ་ལས་ དབྱེ་བ་ཕྱེ་ཡོད་མི་དེ་ཡང་ བསམ་རྩེ་ལུ་ ཉལ་ཁྲི་༤༠ འབད་མི་ སྨན་ཁང་བཟོ་སྐྲུན་གྱི་དོན་ལུ་ སྔོན་རྩིས་ཟད་འགྲོ་ དངུལ་དངུལ་ཀྲམ་ས་ཡ་༡༩༩.༦༩ བཏོན་ཡོད་རུང་ དངུལ་ཀྲམ་ས་ཡ་༢༢༦.༤༤༦ སྦེ་ རིན་བསྡུར་འབད་ཡོད་པའི་ མངོན་གསལ་བྱུང་ཡོདཔ་ད་ ཉལ་ཁྲི་༢༠ འབད་མི་ རྩི་རང་སྨན་ཁང་གི་དོན་ལུ་ སྔོན་རྩིས་ཟད་འགྲོ་ དངུལ་ཀྲམ་ས་ཡ་༢༢༨.༧༦༨ བཏོན་ཡོད་རུང་ རིན་བསྡུར་དེ་ དངུལ་ཀྲམ་ས་ཡ་༢༢༥.༦༡༡ སྦེ་འབད་ཐོག་ལས་ ཁག་འབགཔ་ལུ་ སྤྲོད་ནུག་ཟེར་ཨིན་པས།
དེ་འབདཝ་ལས་ ཉལ་ཁྲི་༢༠ འབད་མི་ རྩི་རང་སྨན་ཁང་བཟོ་སྐྲུན་འབད་མི་དང་ ཉལ་ཁྲི་༤༠ འབད་མི་ བསམ་རྩེ་སྨན་ཁང་བཟོ་སྐྲུན་འབད་མི་གི་ ཟད་འགྲོ་འདྲ་མཉམ་གནས་ནུག་ཡོདཔ་མ་ཚད་ བསམ་རྩེ་སྨན་ཁང་ནང་འབད་བ་ཅིན་ ཐོག་རིམ་གྱི་ གྱངས་ཁ་མངམ་དང་ ཁང་ཚན་ཚུ ལོག་ལྟབ་ཀྱིས་སྦོམ་དོ་ཡོད་པའི་ རྩིས་ཞིབ་དབང་འཛིན་ལུ་ ཤེས་རྟོགས་བྱུང་ཡོད་པའི་གནས་ཚུལ།
ཡེ་ཤེས་སྒྲོལ་མ།


text:
ད་ལྟོ་གོ་གནས་འཆང་སྟེ་ཡོད་མི་ རྩོད་དཔོན་ཡོངས་ཁྱབ་བཞི་པ། ༢༠༢༠
དྲགོས་ལུང་བསྟན་གྲུབ་འགྱུར་འདི་ པདྨ་དགའ་ཚལ་རྫོང་ཁག་ལས་ཨིན་རུང་ ཁོ་རང་ སྤྱི་ལོ་༡༩༦༩ སྤྱི་ཟླ་༥ པའི་སྤྱི་ཚེས་༢༤ འི་ཚེ་ ས་གནས་ཐིམ་ཕུག་ ལུང་བསྟན་ཕུག་ལུ་སྦེ་ སྐུ་འཁྲུངས་ནུག དྲགོས་ཀྱིས་ བཀང་ལུང་ཤེས་རབ་རྩེ་མཐོ་རིམ་སློབ་གྲྭ་ནང་ལས་ དཔལ་འབྱོར་གྱི་ཆོས་ཚན་ནང་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ རྒྱ་གར་ མམ་བའི་ལུ་ཡོད་པའི་ཁྲིམས་ཀྱི་གཙུག་ལག་སློབ་གྲྭ་ནང་ལས་ ཁྲིམས་ཀྱི་མཐོ་རིམ་ཤེས་ཚད་མཐར་འཁྱོལ་ནུག། དེ་གིས་མ་དོ་བར་ དྲགོས་ཀྱིས་ ཡུ་ཀེ་ལུ་ཡོད་པའི་ཨི་ཌིན་བརག་ཁྲིམས་ཀྱི་གཙུག་ལག་སློབ་གྲྭ་ནང་ལས་ཡང་ བརྡ་དོན་འཕྲུལ་རིག་དང་ བློ་རིག་རྒྱུ་དངོས་ཀྱི་ཁྲིམས་ དེ་ལས་ གསོ་བའི་ཁྲིམས་གཞིའི་རིག་པ་དང་ མི་དམངས་རྒྱལ་སྤྱིའི་ཁྲིམས་ནང་ལུ་ གཙུག་ལག་གོང་མའི་ཤེས་ཚད་མཐར་འཁྱོལ་ནུག།
སྤྱི་ལོ་༡༩༩༥ ལུ་ དྲགོས་ཀྱིས་ དྲང་ཁྲིམས་ལྷན་སྡེ་ནང་འཛུལ་ཞུགས་འབད་ཡོདཔ་དང་ དེ་བསྒང་ ཁོ་རང་ རྒྱལ་ཡོངས་ཁྲིམས་ནང་ མཐོ་རིམ་རྗེས་མའི་ཤེས་ཡོན་སྦྱང་ནིའི་དོན་ལུ་ ཁྲིམས་ཀྱི་མཁས་རིག་སྡེ་ཚན་དང་པའི་གྲས་ཁར་ཚུད་མི་ མི་ངོ་ཅིག་ཨིན། དྲགོས་ཀྱིས་ རྩོད་དཔོན་ཡོངས་ཁྱབ་ཀྱི་གོ་གནས་ལུ་ བསྐོ་བཞག་མ་གནང་བའི་ཧེ་མ་ ཆེ་མཐོ་ཁྲིམས་ཀྱི་འདུན་ས་ལུ་ དྲང་དཔོན་སྦེ་ ཕྱག་ཕྱིད་ཞུ་སྟེ་ ལོ་ངོ་༡༠ འགྱོ་བའི་ཤུལ་ལུ་ འབྲུག་གི་རྩ་ཁྲིམས་ཆེན་མོའི་རྩ་ཚན་༢༡ (༡༣) པའི་དགོངས་དོན་དང་འཁྲིལ་ཏེ་དགོངས་ཞུ་འབད་ནུག།
གཞུང་གཡོག་ནང་ཕྱག་ཕྱིད་ཞུ་ཡོད་པའི་ཐོཿ
༡༽ སྤྱི་ཚེས་༡/༢/༡༩༩༥ ལས་ སྤྱི་ཚེས་༢༢/༢/༡༩༩༦ ཚུནཿ ཁྲིམས་ཁང་གོང་མའི་ནང་ ཁྲིམས་དོན་འགོ་དཔོན་སློབ་སྦྱོང་པ་སྦེ་བཞུགས་ནུག
༢༽ སྤྱི་ཚེས་༡༥/༣/༡༩༩༦ ལས་ སྤྱི་ལོ་༡༩༩༦ སྤྱི་ཟླ་༥ པ་ཚུནཿ ཐིམ་ཕུག་རྫོང་ཁག་ཁྲིམས་འདུན་ལུ་ རྩོད་འཛིན་འགོ་དཔོན་སྦེ་བཞུགས་ནུག
༣༽ སྤྱི་ལོ་༡༩༩༩ ལས་ སྤྱི་ལོ་༢༠༠༠ ཚུནཿ འོང་འབབ་དང་ཅ་དམ་ལས་ཁུངས་ནང་ དངོས་འབྲེལ་ཁྲལ་འབབ་དང་བརྒྱུད་པའི་ཁྲལ་འབབ་བཅའ་ཡིག་དང་ སྒྲིགས་གཞི་ཟིན་འགོད་ཀྱི་དོན་ལུ་ སྐབས་གཡོག་སྦེ་བསྐོ་བཞག་འབད་ནུག
༤༽ སྤྱི་ལོ་༡༩༩༩ སྤྱི་ཟླ་༦ པ་ ལས་ སྤྱི་ལོ་༢༠༠༠ ཚུནཿ ཁྲིམས་ཁང་གོང་མའི་ རྒྱལ་གཞུང་ཁྲིམས་ཀྱི་འདུན་ས་ལུ་ ཁྲིམས་སྡེ་དང་དྲང་ཁྲིམས་ལས་སྡེའི་ལེགས་བཅོས་ཚུ་ ལྟ་རྟོག་འབད་ནིའི་དོན་ལུ་ ལས་འགུལ་མདོ་ཆེན་སྦེ་བསྐོ་བཞག་གནང་ནུག།
༥༽ སྤྱི་ཚེས་༡༦/༡/༢༠༠༢ ལུཿ ཁྲིམས་ཁང་གོང་མའི་ནང་ ཧེ་མ་ལས་འཆང་སྟེ་ཡོད་པའི་ ལས་འགུལ་མདོ་ཆེན་གྱི་གོ་གནས་ཀྱི་ལྷན་ཐབས་སྦེ་ རབ་འབྱམས་ཀྱི་གོ་གནས་ལུ་བསྐོ་བཞག་གནང་ནུག།
༦༽ སྤྱི་ཚེས་༩/༨/༢༠༠༢ ལུཿ ཕུན་ཚོགས་གླིང་དྲུང་ཁག་ཁྲིམས་ཀྱི་འདུན་སའི་ དྲང་དཔོན་སྦེ་བསྐོ་བཞག་གནང་ཡོདཔ་མ་ཚད་ ལས་འགུལ་མདོ་ཆེན་གྱི་གོ་གནས་ལུ་ འཕྲོ་མཐུད་དེ་རང་བཞུགས་ནུག།
༧༽ སྤྱི་ཚེས་༢༧/༨/༢༠༠༣ ལུཿ ཆུ་ཁ་རྫོང་ཁག་ཁྲིམས་ཀྱི་འདུན་སའི་ དྲང་དཔོན་ལུ་ གོ་གནས་ཡར་སེང་གནང་ཡོད་རུང་ ལས་འགུལ་མདོ་ཆེན་གྱི་གོ་གནས་ལུ་ འཕྲོ་མཐུད་དེ་རང་བཞུགས་ནུག
༨༽ སྤྱི་ཚེས་༢༧/༢/༢༠༠༦ ལུཿ ཆུ་ཁ་ཁྲིམས་ཀྱི་འདུན་ལས་ བསམ་རྩེ་རྫོང་ཁག་ཁྲིམས་ཀྱི་འདུན་སའི་དྲང་དཔོན་སྦེ་ གནས་སོར་བཏང་ཡོད་རུང་ ལས་འགུལ་མདོ་ཆེན་གྱི་གོ་གནས་ལུ་ འཕྲོ་མཐུད་དེ་རང་བཞུགས་ནུག
༩༽ སྤྱི་ཚེས་༨/༣/༢༠༠༦ ལས་ སྤྱི་ཚེས་༡༢/༥/༢༠༡༠ ཚུནཿ བསམ་རྩེ་ཁྲིམས་འདུན་ལས་ སྤ་རོ་རྫོང་ཁག་ཁྲིམས་ཀྱི་འདུན་སའི་དྲང་དཔོན་སྦེ་ གནས་སོར་བཏང་ཡོད་རུང་ ལས་འགུལ་མདོ་ཆེན་གྱི་གོ་གནས་ལུ་ འཕྲོ་མཐུད་དེ་རང་བཞུགས་ནུག
༡༠༽ སྤྱི་ཚེས་༡༤/༧/༢༠༠༨ ལས་ སྤྱི་ཚེས་༣༡/༡༢/༢༠༠༨ ཚུནཿ མངའ་བདག་རྒྱལཔོ་ལུ་ འབྲུག་གི་རྩ་ཁྲིམས་ཆེན་མོ་འདི་ མ་བརྩམ་པའི་ཧེ་མ་ལས་ བསྣར་འགྱངས་འབད་བཞག་ཡོད་པའི་ མཐོ་གཏུགས་ཅན་གྱི་རྩོད་གཞི་ཐོག་ལུ་ བསྐྱར་ཞིབ་དང་ཞིབ་འཚོལ་ དེ་ལས་ གཏིང་ཟབ་ཆེ་བའི་དཔྱད་ཞིབ་སྙན་ཞུའི་དོན་ལུ་ མངའ་བདག་རྒྱལ་པོའི་ཡིག་ཚང་ལས་གནང་བའི་གནས་སོར་བཀའ་རྒྱ་ལྟར་ དམིགས་བསལ་ཁྲིམས་དོན་ལས་ཚོགས་ནང་ འཐུས་མི་དྲང་དཔོན་བཞིའི་གྲས་ཁར་ རྒྱལ་པོའི་གཟིམ་དཔོན་ཡིག་ཚང་ནང་ སྐབས་གཡོག་སྦེ་བསྐོ་བཞག་གནང་ནུག
༡༡༽ དེ་གི་ཤུལ་ལས་ ཆེ་མཐོ་ཁྲིམས་ཀྱི་འདུན་ས་ལུ་ དྲང་དཔོན་སྦེ་ བསྐོ་བཞག་འབད་ཞིནམ་ལས་ མངའ་བདག་རྒྱལ་པོའི་ཡིག་ཚང་གིས་ རྒྱལ་པོའི་གྲོས་འབུལ་གྲོས་ཚོགས་ཀྱི་འཐུས་མི་ལྔའི་གྲས་ཁར་ བསྐོ་བཞག་གནང་ནུག
༡༢༽ སྤྱི་ལོ་༢༠༠༨ ཀྱི་ལོ་ལུ་ འབྲུག་རྒྱལ་ལྔ་པ་གསེར་ཁྲི་མངའ་གསལ་གྱི་སྐབས་ལུ་དང་ སྤྱི་ལོ་༢༠༡༣ ལུ་ མི་དབང་མངའ་ཞབས་མཆོག་ རྒྱལ་བཙུན་ཁབ་ཏུ་བཞེས་པའི་སྐབས་ལུ་ རྒྱལ་པོའི་གཟིམ་དཔོན་ཡིག་ཚང་གི་འཐུས་མི་ཅིག་སྦེ་ ཕྱག་ཕྱིད་གང་དྲག་ཞུ་ནུག
༡༣༽ སྤྱི་ཚེས་༨/༩/༢༠༡༤ ལས་ སྤྱི་ཚེས་༢༠/༩/༢༠༡༤ ཚུནཿ དབང་འདུས་ཕོ་བྲང་ དམག་སྡེའི་སྦྱོང་བརྡར་ལྟེ་བའི་ནང་ལས་ བདེ་སྲུངཔ་ཐེངས་༡༣ པའི་སྦྱོང་བརྡར་ཡང་ མཐར་འཁྱོལ་ཅན་སྦེ་གནང་ནུག
༡༤༽ སྤྱི་ཚེས་༧/༡/༢༠༡༨ ལས་ སྤྱི་ཚེས་༨/༢/༢༠༡༨ ཚུནཿ མི་དབང་མངའ་ཞབས་མཆོག་གིས་ ཕུན་ཚོགས་གླིང་ལུ་ཡོད་པའི་ རྒྱལ་འཛིན་གཞུང་སྐྱོང་དང་ཐབས་རིག་སྤེལ་ཁང་ནང་ལུ་སྦེ་ བཀོད་ཁྱབ་གོང་མའི་འགོ་ཁྲིད་ལས་རིམ་ཐེངས་༩ པའི་ནང་ བཅའ་མར་གཏོགས་དགོཔ་སྦེ་གདམ་འཐུ་མཛད་གནང་ནུག
འགན་ཁུར་གཙོ་བོ་གཞན་ཡངཿ
- ༡༽ རྩ་ཁྲིམས་ཟིན་བྲིས་ཚོགས་ཆུང་ནང་ འཐུས་མི་༣༩ འི་གྲས་ལས་ འཐུས་མི་ཅིག་སྦེ་ཕྱག་ཞུ་ནུག དེ་མ་ཚད་ འོང་འབབ་དང་ཅ་དམ་འོག་ལུ་ འབྲུག་གི་ཁྲལ་འབབ་བཅའ་ཡིག་ཟིན་བྲིས་དང་སྐད་སྒྱུར་འབད་ནིའི་ལཱ་ནང་ གྲལ་གཏོགས་བཞུགས་ནུག
- ༢༽ འབྲུག་གི་ཉེས་རྩོད་དང་ཞི་རྩོད་བྱ་བའི་གནད་སྤྱོད་ཀྱི་ཁྲིམས་དེབ་༢༠༠༡ ཅན་མ་དང་ འབྲུག་གི་ཉེས་འགེལ་ཁྲིམས་དེབ་༢༠༠༤ ཅན་མ་ དེ་ལས་ འབྲུག་གི་བཙག་འཐུ་བཅའ་ཁྲིམས་༢༠༠༨ ཅན་མ་ཚུ་ ཟིན་འགོད་བཏབ་ནི་ནང་ གྲལ་གཏོགས་བཞུགས་ནུག
- ༣༽ འབྲུག་གི་མི་སྡེའི་ལས་ཚོགས་བཅའ་ཁྲིམས་༢༠༠༧ ཅན་མ་དང་ རྐྱེན་ངན་འཛིན་སྐྱོང་བཅའ་ཁྲིམས་༢༠༡༣ ཅན་མ་གཉིས་ བསྐྱར་ཞིབ་འབད་ཡོད་པའི་ཁར་ ཨ་ལོ་གཅེས་སྐྱོང་དང་ཉེན་སྲུང་བཅའ་ཁྲིམས་༢༠༡༡ ཅན་མ་དང་ འབྲུག་གི་བུ་ཚབ་བཅའ་ཁྲིམས་༢༠༡༢ ཅན་མ་ དེ་ལས་ འབྲུག་གི་ནང་འཁོད་རྩུབ་སྤྱོད་བཀག་སྡོམ་བཅའ་ཁྲིམས་༢༠༡༣ ཅན་མ་ཚུ་ ཟིན་འགོད་བཏབ་ནི་ནང་ ཚོགས་ཆུང་གཙོ་བོའི་འཐུས་མི་སྦེ་བཞུགས་ནུག
- ༤༽ འབྲུག་གི་དྲང་ཁྲིམས་ལྷན་སྡེའི་དོན་ལས་ སྔོན་འགྲོའི་ཐབས་བྱུས་ཡིག་ཆ་ ༼༢༠༠༦༽ དང་ བརྡ་དོན་འཕྲུལ་རིག་གི་ཐབས་བྱུས་ཡིག་ཆ་ ཆ་ཚང་ཅིག་ ཟིན་འགོད་བཏབ་གནང་ནུག།
- ༥༽ འབྲུག་རྒྱལ་ཡོངས་ཁྲིམས་དོན་གཙུག་སྡེའི་དོན་ལུ་ ཐབས་བྱུས་ཡིག་ཆ་དང་ ནང་སྒྲིག་སྦྱོང་བརྡར་ལག་དེབ་ ཟིན་འགོད་བཏབ་གནང་ནུག ཤུལ་ལས་ མི་དབང་རྒྱལ་པོའི་སྲསམོ་ ཨ་ཞེ་བསོད་ནམས་བདེ་ཆེན་དབང་ཕྱུག་གིས་ འཇིགས་མེད་སེངྒེ་དབང་ཕྱུག་ཁྲིམས་དོན་སློབ་གྲྭའི་དོན་ལུ་ སྦྱོང་ཚན་བཀོད་སྒྲིག་གི་འཐུས་མིའི་གྲས་ཁར་ འཐུས་མི་ཅིག་སྦེ་བསྐོ་བཞག་གནང་ནུག དེ་མ་ཚད་ འབྲུག་གི་རྩ་ཁྲིམས་ཆེན་མོ་འདི་ ཐང་ཀའི་ཐོག་ལུ་ རི་མོ་སྦེ་བཀོད་མིའི་ཚོགས་ཆུང་གཙོ་བོའི་འཐུས་མི་སྦེ་ཡང་ཕྱག་ཞུ་ནུག
- ༦༽ ཡུ་ཨེསི་ཨེ་ ཨིསི་ཊེན་ཕོརཌ་ཁྲིམས་ཀྱི་སློབ་གྲྭ་ནང་ལས་ སྡེ་ཚན་ཅིག་ཨིན་མི་ འབྲུག་ཁྲིམས་དོན་དང་སྲིད་བྱུས་ལས་འགུལ་གྱིས་ “འབྲུག་གི་ཁྲིམས་ལུགས་ངོ་སྤྲོད་ གླེགས་བམ་༡ པ་” ཟེར་མི་ཅིག་བྲིས་ཡོད་མི་འདི་ བསྐྱར་ཞིབ་འབད་ནིའི་དོན་ལུ་ རྒྱལ་འཛིན་ཁྲིམས་དོན་ལས་འགུལ་གྱི་འོག་ལུ་ བསྐྱར་ཞིབ་སྡེ་ཚན་གྱི་འཐུས་མི་སྦེ་ཕྱག་ཞུ་ནུག
- ༧༽ སྤྱི་ལོ་༢༠༠༨ ལས་ ༢༠༡༠ ཚུན་ འབྲུག་བརྡ་བརྒྱུད་དང་དམངས་གཙོའི་ལྟེ་བའི་ མདོ་ཆེན་བཀོད་ཚོགས་ཀྱི་འཐུས་མི་སྦེ་ཕྱག་ཞུ་བའི་ཁར་ དེ་ནང་གི་ བཅའ་ཡིག་ཟིན་འགོད་བཏབ་གནང་ནུག
- ༨༽ ཁྲིམས་སྡེའི་ཕྱག་འགན་གྱིས་མ་ཚད་པར་ ལོ་ངོ་དག་པ་ཅིག་གི་རིང་ དྲང་ཁྲིམས་ལྷན་སྡེའི་ལས་འགུལ་མདོ་ཆེན་གྱི་ལྷན་ཐབས་གོ་གནས་ཡང་འཆང་ཡོདཔ་དང་ དྲང་ཁྲིམས་ལྷན་སྡེ་ནང་ ཁྲིམས་སྡེའི་ལེགས་སྒྱུར་དང་ གཞི་རྟེན་གོང་འཕེལ་ མི་སྟོབས་ལྕོགས་གྲུབ་གོང་འཕེལ་ གློག་ཐོག་དྲང་ཁྲིམས་དང་འགག་སྡེའི་ལས་བྱེདཔ་གི་ཁྱད་རིག་གོང་འཕེལ་དང་ སྦྱོང་བརྡར་གྱི་གོ་སྐབས་ རྩོད་གཞི་འཛིན་སྐྱོང་རིམ་ལུགས་དང་ རྩོད་གཞི་བརྡ་དོན་རིམ་ལུགས་བཅས་ ཁྲིམས་ཀྱི་རིམ་ལུགས་ལས་འགུལ་ཚུ་ བསྟར་སྤྱོད་མཛད་གནང་ནུག
- ༩༽ སྤྱི་ཚེས་༡༢/༤/༢༠༡༤ ལས་ སྤྱི་ཚེས་༡༣/༤/༢༠༡༤ ཚུན་ ལྷོ་ཨེ་ཤི་ཡ་ལུང་ཕྱོགས་མཐུན་འབྲེལ་ཚོགས་པའི་ཁྲིམས་དོན་ནེ་པཱལ་དང་རྒྱལ་སྤྱི་ཨའི་ཌི་ཨི་ཨེ་གིས་ འགོ་འདྲེན་འཐབ་མི་ “ནེ་པཱལ་ལུ་ རྩ་ཁྲིམས་གཞི་བཙུགས་ཀྱི་དོན་ལུ་ ལྷོ་ཨེ་ཤི་ཡེན་གྱི་ཉམས་མྱོང་བརྗེ་སོར་” ཟེར་བའི་བརྗོད་དོན་ཐོག་ལུ་ ལྷོ་ཨེ་ཤི་ཡ་ལུང་ཕྱོགས་ནང་ལས་ རྩ་ཁྲིམས་མཁས་མཆོག་ཅིག་སྦེ་ འབྲུག་གི་ངོ་ཚབ་མཛད་ཡོདཔ་བཞིན་ “རྩ་ཁྲིམས་གཞི་བཙུགསཿ གཞུང་སྐྱོང་དབྱེ་བ” ཟེར་བའི་དོན་ཚན་ལུ་གཞི་བཞག་སྟེ་ ནེ་པཱལ་གྱི་རྩ་ཁྲིམས་ཟིན་བྲིས་འདུས་ཚོགས་ལུ་ ག་བསྡུར་གསལ་ཞུ་དང་ཡིག་ཐོག་བསམ་འཆར་ཚུ་ཕུལ་ནུག
- ༡༠༽ རྒྱལ་ཡོངས་ཁྲིམས་དོན་བསྐྱར་ཞིབ་ལས་ཚོགས་ནང་ འཐུས་མི་བདུན་གྱི་ཁྲི་འཛིན་འོགམ་སྦེ་ཕྱག་ཞུ་ནུག དེ་ཡང་ ཁྲིམས་གྱི་དགོངས་དོན་རྒྱབ་འགལ་དང་བསྐྱར་དོན་ ཁྲིམས་ཚུ་རྩ་ཁྲིམས་ཆེན་མོ་དང་འཁྲིལ་ཏེ་འབྲེལ་མཐུན་དང་བསྡུ་སྒྲིག་འབད་ནི་ ནུས་མེད་དང་དགོས་མཁོ་མེད་པའི་ཁྲིམས་ཚུ་ངོས་འཛིན་དང་ངེས་གཏན་བཟོ་ནི་ དེ་ལས་ ཁྲིམས་ཀྱི་རིང་ལུགས་སྒྲིང་སྒྲིང་བཟོ་ནིའི་དོན་ལུ་ ཁྲིམས་གསརཔ་ཆ་འཇོག་དང་ བྱ་བའི་གནད་སྤྱོད་ཚུ་འཕྲི་སྣོན་འབད་ནི་ཚུ་ནང་ བསྐྱར་ཞིབ་ཀྱི་ཕྱག་འགན་ཚུ་བསྣམས་ནུག སྤྱི་ལོ་༢༠༡༨ སྤྱི་ཟླ་༡ པའི་ནང་ལུ་ ལས་ཚོགས་འདི་གིས་ གཞུང་ལུ་ ཤོག་གྲངས་༡༥༠ འབད་མི་ རྒྱབ་སྣོན་ཅིག་ཕུལ་ཡོདཔ་དང་ དེ་ཡང་ ད་ལྟོ་ འབྲུག་གི་སྤྱི་ཚོགས་༣ པའི་གཞུང་གིས་ རྩོད་བསྡུར་འབད་བའི་བསྒང་ར་ཡོད།
ཞིབ་འཚོལ་ དཔེ་བསྐྲུན་དང་ ཁྲིམས་དོན་ཁྱབ་སྤེལཿ
- ༡༽ དྲགོས་ཀྱིས་ ཁྲིམས་སྡེའི་སྡེ་ཚན་ནང་ ཕྱག་ལཱ་གནང་སྟེ་ ལོ་ངོ་༢༥ བཞུགས་པའི་རིང་ ཁྲིམས་དོན་ཞིབ་འཚོལ་དང་རྩོམ་སྒྲིག་ལེ་ཤཱ་ཅིག་མཛད་ཡོད་པའི་ཁར་ ཀི་དེབ་གསུམ་དཔར་བསྐྲུན་འབད་ནུག དེ་ཡང་ ཀ༽ དར་གྱི་མདུད་ཕོད་གདུགས། (Parasol of Silken Knot (2005) ཁ༽ འབྲུག་གི་ཉེས་ལས་དྲང་ཁྲིམསཿ ཉེས་རྩོད་བྱ་བའི་གནད་སྤྱོད་ཀྱི་ལག་དེབ་དང་། (A Handbook on Criminal Procedure (2006) ག༽ རྩིབས་བརྒྱད་འཁོར་ལོཿ འབྲུག་ལུ་ ཆོས་རྒྱལ་འབྱུང་རབས་དང་ རྩ་ཁྲིམས་ཆེན་མོ་ དེ་ལས་ ཁྲིམས་སྡེའི་རང་དབང་གི་མངོན་རྟོགས། (The Wheel of Laws: An insight into the origin of Buddhist Kingship, Constitution, and Judicial independence in Bhutan (2016)
- ༢༽ སྤྱི་ལོ་༢༠༡༥ སྤྱི་ཟླ་༡༡ པའི་སྤྱི་ཚེས་༡༡ ལུ་ འབྲུག་རྒྱལ་བཞི་པའི་འཁྲུངས་སྐར་དུས་སྟོན་གྱི་ཉིནམ་བརྩི་སྲུང་དང་འབྲེལ་ རྩོམ་སྒྲིག་དང་དཔེ་བསྐྲུན་ཚོགས་ཆུང་གིས་ དཔར་བསྐྲུན་འབད་ཡོད་པའི་ཀི་དེབ་ “རྒྱལ་ཁབ་དང་མི་སེར་གྱི་མཐའ་དོན་ལུ་ རྒྱལ་པོའི་གོང་འཕེལ་ཕུགས་འཆར་ – མི་དབང་འབྲུག་རྒྱལ་བཞི་པ་ལུ་གུས་བཏུད་” (A King’s Vision of Development for His Country and its People- A Tribute to His Majesty the Fourth Druk Gyalpo) ཟེར་མི་འདི་ནང་ “དྲང་ཁྲིམས་དང་ཁྲིམས་དོན་གཙུག་སྡེ་” ཟེར་བའི་དོན་ཚན་ཅིག་རྩོམ་སྒྲིག་མཛད་གནང་ནུག
- ༣༽ སྤྱི་ལོ་༢༠༡༦ ལུ་ ཀུན་གསལ་རང་སྐྱོང་ལས་འཛིན་གྱིས་ མི་དབང་འབྲུག་རྒྱལ་ལྔ་པ་མཆོག་ གསེར་ཁྲི་ཁར་འཕེབས་ཏེ་ མི་ལོ་༡༠ འཁོར་བའི་དུས་སྟོན་བརྩི་སྲུང་གྱི་དོན་ལུ་ དཔར་བསྐྲུན་འབད་ཡོད་པའི་ཀི་དེབ་ “གསེར་ཁྲིར་ལོ་ངོ་བཅུ་ཕྲག་” (A Decade on the Golden Throne) ནང་ལུ་ “མི་དབང་རྒྱལ་པོའི་ཆབ་སྲིད་མངའ་འོག་ལུ་དྲང་ཁྲིམས་” (Judiciary under His Majesty’s 10 years Reign) ཟེར་བའི་ལེའུ་གཅིག་བརྩམས་གནང་ནུག
- ༤༽ འབྲུག་རྒྱལ་ཡོངས་ཁྲིམས་དོན་གཙུག་སྡེའི་འགོ་འདྲེན་འོག་ལུ་ འབྲུག་གི་ཁྲིམས་དང་འབྲེལ་བའི་རྩོམ་བྲིས་དང་ ནང་པའི་ཁྲིམས་གཞིའི་རིག་པ་ དེ་ལས་ རྩ་ཁྲིམས་ཆེན་མོ་ཚུ་ དཔལ་འབྲུག་ཞིབ་འཇུག་ལྟེ་བའི་དུས་དེབ་དང་ འབྲུག་ཁྲིམས་དོན་བསྐྱར་ཞིབ་ཀྱི་གསར་ཤོག་བཟུམ་མའི་ རྒྱལ་ཡོངས་གྲོས་གནས་ཁག་སོ་སོར་ནང་ལས་ཕར་ ཁྱབ་སྤེལ་གནང་ཡོདཔ་མ་ཚད་ ཁྲིམས་དང་འབྲེལ་བའི་ཞིབ་འཚོལ་བཅུད་དོན་ཚུ་ ཀུན་གསལ་གསར་ཤོག་ནང་ཡང་ དཔེ་བསྐྲུན་མཛད་གནང་ནུག
- ༥༽ ལྷོ་ཨེ་ཤི་ཡེན་གྱི་གསར་ཤོག་ནང་ལུ་ “འབྲུག་གི་རྩ་ཁྲིམས་ཆེན་མོ་གཞི་བཙུགས་ཀྱི་སྤྱིར་བཏང་བསམ་འཆར་” དང་ “འབྲུག་ལུ་ཁྲིམས་ཀྱི་གོ་བ་བརྡ་སྤྲོདཿ ཁྲིམས་དང་དབང་ཆ” ཟེར་བའི་ཐོག་ལུ་ རྩོམ་བྲིས་དཔེ་བསྐྲུན་མཛད་གནང་ནུག
- ༦༽ གོང་འཁོད་དཔེ་བསྐྲུན་ཚུ་གིས་མ་དོ་བར་ གཞན་ཡང་ རྒྱལ་སྤྱི་དང་རྒྱལ་ཡོངས་གནས་ཚད་ཀྱི་གྲོས་གནས་ནང་ལུ་ རྩ་ཁྲིམས་ཀྱི་ཁྱད་ཆོས་གཙོ་དོན་ འདྲ་མཚུངས་ཀྱི་ཁྲིམས་ ཡོངས་འབྲེལ་སྒྲིགས་གཞི་ ཁྲིམས་སྡེ་དང་ཁྲིམས་བཟོའི་བསྐྱར་ཞིབ་ འགྲོ་བ་མིའི་དབང་ཆ་དང་འདྲ་མཉམ་གནད་དོན་ རྒྱལ་སྤྱི་དྲག་ཐོག་དབང་བཙོང་དང་འབྲེལ་བའི་གནད་དོན་ ཨ་ལོ་དང་ཨམ་སྲུའི་དྲང་ཁྲིམས་ ཁྲིམས་བཟོ་དང་བརྡ་བརྒྱུད་ཀྱི་འགན་འཁྲི་ འབྲུག་གི་གདམ་ཁ་ཅན་གྱི་འཁོན་འདུམ་དང་ ཞི་བའི་མི་སྡེ་ལས་ཚོགས་བཅའ་ཁྲིམས་ཚུ་གི་དོན་ཚན་ཐོག་ལུ་ ཞིབ་འཚོལ་གསལ་ཞུ་མཛད་གནང་ནུག
- ༧༽ དྲགོས་ཀྱིས་ བཀང་ལུང་ཤེས་རབ་རྩེ་མཐོ་རིམ་སློབ་གྲྭ་དང་སྟག་རྩེ་རིག་གཞུང་མཐོ་རིམ་སློབ་གྲྭ་ དེ་ལས་ འབྲུག་རྒྱལ་འཛིན་མཐོ་རིམ་སློབ་གྲྭ་ནང་ལུ་ ཡོངས་འབྲེལ་གྱི་སྒྲིགས་གཞི་ ཡོངས་འབྲེལ་དང་འབྲེལ་བའི་ཉེས་ལས་ ཉེས་ཅན་རྩོད་བཤེར་ནང་ སྔོན་རབས་ཀྱི་གཞི་གནས་དང་ནང་པའི་ཤན་ཞུགས་བཅས་ དམངས་གཙོའི་གཞུང་ལས་འགོ་བཙུགས་ཏེ་ ཁྲིམས་ཀྱི་རིང་ལུགས་ཚུན་གྱི་ ཁྲིམས་ཀྱི་གནད་དོན་ཐད་ཁར་ བརྒྱུད་ཐོག་ལེགས་སྦྱར་བ་སྦེ་བཞུགས་ནུག
- ༨༽ དྲགོས་ཀྱིས་ འདས་པའི་ལོ་ནང་ རྒྱལ་གཞུང་འཛིན་སྐྱོང་སློབ་སྡེ་ནང་ རྒྱལ་ཡོངས་ཁྲིམས་ཀྱི་མཐོ་རིམ་རྗེས་མའི་ཤེས་ཡོན་སྦྱང་མི་ཚུ་ལུ་ ལས་སྡེའི་ཁྲིམས་ རྒྱུ་དངོས་ཀྱི་ཁྲིམས་ སྒྲུབ་བྱེད་ཀྱི་ཁྲིམས་ བྱ་བའི་གནད་སྤྱོད་ཀྱི་ཁྲིམས་དང་ འབྲུག་གི་ཉེས་འགེལ་ཁྲིམས་དེབ་ཀྱི་སྐོར་ལས་ སློབ་སྟོན་མཛད་གནང་ནུག
- ༩༽ དེ་ལས་ སྤྱི་ཚེས་༢༤/༤/༢༠༡༧ ལས་ སྤྱི་ཚེས་༢༨/༤/༢༠༡༧ ཚུན་ འཛིན་སྐྱོང་སློབ་སྦྱོང་སྤེལ་ཁང་ཚད་འཛིན་ནང་སྦེ་ ཁྲིམས་རྩོདཔ་དང་ས་གནས་གཞུང་གི་ལས་བྱེདཔ་ཡོངས་ལུ་ “འབྲུག་གི་གདམ་ཁ་ཅན་གྱི་འཁོན་འདུམ་དང་འཁོན་འགྲིགཿ ནང་འགྲིག་རིག་རྩལ” ཐོག་ལུ་ ནང་འགྲིག་སྦྱོང་བརྡར་ཅིག་ འགོ་འདྲེན་འཐབ་གནང་ནུག
- ༡༠༽ གཞན་ཡང་ དྲགོས་ཀྱིས་ མི་དམངས་ལུ་ ཁྲིམས་མཐུན་བརྡ་དོན་གོ་བརྡ་སྤེལ་ནི་ནང་ལུ་ ཁྲིམས་སྡེའི་ངོ་ཚབ་འགོ་དཔོན་ཅིག་སྦེ་ཕྱག་ཞུ་ནུག དོ་རུང་ ཁོ་གིས་ འབྲུག་རྒྱང་བསྒྲགས་ལས་འཛིན་དང་སྐུ་གཟུགས་རྒྱང་བསྒྲགས་ནང་ལུ་ རྒྱང་བསྒྲགས་ལས་རིམ་འགོ་འདྲེན་འཐབ་གནང་ཡོདཔ་དང་ དེ་ནང་ བྱ་བའི་གནད་སྤྱོད་ ༼ཞི་རྩོད་དང་ཉེས་རྩོད་བྱ་བའི་གནད་སྤྱོད་ཀྱི་ཁྲིམས་དེབ༽ བཅས་པའི་ཁྲིམས་ ༼ཁྲིམས་གཞུང་ཆེན་མོ་ ས་ཆའི་བཅའ་ཁྲིམས་ སྐལ་བགོའི་བཅའ་ཁྲིམས་ གཉེན་གྱི་བཅའ་ཁྲིམས་ལ་སོགས་པ༽ རྩ་ཁྲིམས་ཆེན་མོའི་རྩ་ཚན་གྱི་དགོངས་འགྲེལ་ཁ་གསལ་དང་ འབྲུག་ལུ་རྩ་ཁྲིམས་གཞི་བཙུགས་ཀྱི་འབྱུང་རབས་བཅས་ རྩ་ཁྲིམས་ཆེན་མོ་དང་ དམངས་གཙོའི་གཞུང་ དེ་ལས་ ཁྲིམས་ཀྱི་རིང་ལུགས་ཀྱི་ཐོག་ལུ་གསུང་གྲོས་ཚུ་གནང་ནུག དྲགོས་ཀྱིས་ སྤྱི་ལོ་༢༠༡༡ ལས་ ༢༠༡༥ ཚུན་ སྐུ་གཟུགས་རྒྱང་བསྒྲགས་ཀྱི་གྲོས་སྟོན་བཀོད་ཚོགས་སྦེ་ཕྱག་ཕྱིད་ཞུ་ནུག
གཟེངས་བསྟོད་ཀྱི་ཐོཿ
- ༡༽ མི་དབང་རྒྱལ་པོའི་ཁྲི་མངའ་གསོལ་གྱི་དངུལ་གྱི་རྟགས་མ། ༢༠༠༨
- ༢༽ ཁྲིམས་སྡེ་ནང་ ཕྱག་ལཱ་གནང་སྟེ་ ལོ་ངོ་༡༠ དང་༢༠ སོང་ཡོད་པའི་ཟངས་ཀྱི་རྟགས་མ་དང་དངུལ་གྱི་རྟགས་མ།
- ༣༽ རྒྱ་གར་མམ་བའི་གཙུག་ལག་སློབ་གྲྭ་ནང་ལས་ ཁྱད་འཕགས་སློབ་ཕྲུག་བགྲེསཔ་གི་རྟགས་མ། སྤྱི་ལོ་༢༠༡༤ སྤྱི་ཟླ་༣ པའི་སྤྱི་ཚེས་༡ ལུ།
རྩོད་དཔོན་ཡོངས་ཁྱབ་ཀྱི་ཁྱད་ཡོན་ཐོ་ཕབ་ལེན་འབད་ནིའི་དོན་ལུ་ ནཱ་ལུ་ ཨེབས།


text:
༉ དམངས་གཙོའི་རིང་ལུགས་ལུ་བརྟེན་ སྲིད་ཀྱི་དབང་ཆ་ མི་སེར་གྱིས་ ཐོབ་དོ་བཟུམ་སྦེ་ ནང་ཁ་ནང་འགྲིགས་ཀྱི་ ལམ་ལུགས་ལུ་བརྟེན་ དྲང་ཁྲིམས་སྤྱོད་ནིའི་དབང་ཆ་དེ་ཡང་ མི་སེར་གྱིས་ ཐོབ་ཨིན་ཟེར་ཨིན་པས།
དེ་ཡང་ ཁ་ཙ་ བུམ་ཐང་ བླ་མའི་དགོན་པ་ལུ་སྦེ་ རྫོང་ཁག་༡༠ གྱི་ རྒཔོ་དང་ སྦྱོང་བརྡར་ཐེངས་དང་པའི་སྐབས་ ཆད་ལུས་མི་ རྒཔོ་ཚུ་གི་དོན་ལུ་ ནང་ཁ་ནང་འགྲིགས་ཀྱི་ སྦྱོང་བརྡར་ལས་རིམ་ འགོ་འབྱེད་སྐབས་ འབྲུག་རྒྱལ་ཡོངས་ཁྲིམས་དོན་གཙུག་སྡེའི་གཙོ་འཛིན་ མི་དབང་རྒྱལ་པོའི་སྲསམོ་ བསོད་ནམས་བདེ་ཆོན་དབང་ཕྱུག་མཆོག་གིས་ གསུངས་གནང་ཡི།
མི་དབང་རྒྱལ་པོའི་སྲསམོ་མཆོག་གིས་ གསུངས་མིའི་ནང་ ས་གནས་གཞུང་གི་ འགོ་ཁྲིདཔ་ཚུ་ མི་སེར་གྱིས་ བློ་གཏད་ཐོག་ལས་ བཙག་འཐུ་གྲུབ་ཡོད་མི་དང་བསྟུན་ འགན་ཁུར་དེ་ཡང་ མི་སེར་གྱི་ རེ་འདོད་འགྲུབ་ནི་དེ་ཨིནམ་ལས་ མི་སེར་ལུ་ ཞབས་ཏོག་ཕུལ་བའི་སྐབས་ འདྲ་མཉམ་ཐོག་ལུ་ འབད་དགོཔ་དེ་ ཁག་ཆེ་ཟེར་གསུངས་ཡི།
དེ་བཟུམ་སྦེ་ ཞབས་ཏོག་ཚུ་ ཕུལ་བའི་སྐབས་ མི་མང་ཞབས་ཏོག་གི་གཞི་རྩ་ ཀུན་སྤྱོད་རྣམ་གཞག་ལུ་ གཙོ་བོར་བཏོན་དགོཔ་དེ་ཡང་ ལྷག་པར་དུ་ ཁག་ཆེ་ནི་དང་ ས་གནས་གཞུང་གི་ གཙུག་སྡེ་དེ་ མི་མང་གིས་ ཡིད་ཆེས་དང་རེ་བ་བསྐྱེད་སའི་ གཙུག་སྡེ་ཅིག་ ཨིན་ཟེར་ཨིན་པས།
ནང་ཁ་ནང་འགྲིགས་ཀྱི་ དམིགས་ཡུལ་དེ་ མི་སྡེ་ནང་ ཞི་བདེ་དང་ མཐུན་ལམ་ཐོག་ལས་ སྡོད་ཚུགསཔ་བཟོ་ནི་དེ་ཨིནམ་ལས་ དམིགས་ཡུལ་འགྲུབ་ནིའི་དོན་ལུ་ ཐབས་ཤེས་བཏོན་དགོ་པའི་འགན་ཁུར་ ང་བཅས་ག་ར་ལུ་ ཕོགཔ་ཨིན་ཟེར་ བཀའ་བསྐུལ་གནང་ཡི།
མི་དབང་རྒྱལ་པོའི་སྲསམོ་གིས་ གསུངས་མིའི་ནང་ ད་ལྟོ་ཚུན་ ས་གནས་གཞུང་གི་ འགོ་ཁྲིདཔ་ཚུ་གིས་ སྦྱོང་བརྡར་ལས་རིམ་ ཐོབ་མི་དང་འཁྲིལ་ གྲུབ་འབྲས་ཚུ་ཡང་ ལེགས་ཤོམ་བཏོན་ཡོད་མི་ལུ་ལྟ་སྟེ་ ཐུགས་ངལ་རངས་ཡོད་ཟེར་ཨིན་པས།
འབྲུག་རྒྱལ་ཡོངས་ཁྲིམས་དོན་གཙུག་སྡེའི་ ཡོངས་ཁྱབ་མདོ་ཆེན་ པདྨ་དབང་ཕྱུག་གིས་ བཤད་མིའི་ནང་ ད་ལྟོ་ཚུན་ ས་གནས་གཞུང་གི་ འགོ་ཁྲིདཔ་མང་ཤོས་ཅིག་ལུ་ ནང་ཁ་ནང་འགྲིགས་ཀྱི་ སྦྱོང་བརྡར་ཚུ་ བྱིན་ཚར་ཡོདཔ་བཞིན་དུ་ ད་རེས་ མཇུག་ཨིན་ཟེར་ཨིན་པས།
ད་རེས་ཀྱི་ སྦྱོང་བརྡར་ལས་རིམ་དེ་ཡང་ རྫོང་ཁག་༡༠ ལས་དང་ སྦྱོང་བརྡར་ལས་རིམ་དང་པའི་ནང་ ཆད་ལུས་མི་ རྒཔོ་༩༡ གིས་ བཅས་མར་གཏོགས་དོ་ཡོདཔ་ཨིན་པས།
པདྨ་དབང་ཕྱུག་གིས་ སླབ་མིའི་ནང་ རྫོང་ཁག་ཚོགས་འདུའི་ ཁྲི་འཛིན་དང་ ཁྲི་འཛིན་འོག་མ་ཚུ་ ཟླཝ་འདི་གི་སྔ་ཆ་ལུ་ ཐིམ་ཕུག་ལུ་སྦེ་ སྦྱོང་བརྡར་བྱིན་ཡོདཔ་ད་ རྫོང་ཁག་གཞན་གྱི་རྒཔོ་༩ གི་རྒཔོ་ཚུ་ལུ་ བསམ་རྩེ་ལུ་སྦེ་ སྦྱོང་བརྡར་བྱིན་ཡི་ཟེར་ཨིན་པས།
རྒཔོ་དང་ དམངས་མི་ དེ་ལས་ ཚོགས་པ་ ག་ར་ལུ་ སྦྱོང་བརྡར་དེ་ བྱིན་ཚར་ཡོདཔ་ཨིན་པས།
ས་གནས་གཞུང་ལས་ཁུངས་ཀྱི་ ཡོངས་ཁྱབ་མདོ་ཆེན་ ལུང་བསྟན་རྡོ་རྗེ་གིས་ སླབ་མིའི་ནང་ མི་དབང་རྒྱལ་པོའི་སྲསམོ་མཆོག་གི་ དབུ་ཁྲིད་བཟང་པོའི་འོག་ལུ་ གཙུག་སྡེ་གིས་ སྤྱི་ལོ་༢༠༡༢ ལུ་ ས་གནས་གཞུང་དང་པའི་ འགོ་ཁྲིདཔ་ཚུ་ལས་འགོ་བཙུགས་ ནང་ཁ་ནང་འགྲིགས་ཀྱི་ སྦྱོང་བརྡར་ཚུ་ གནང་བཞིན་དུ་ ཡོད་ཟེར་ཨིན་པས།
ཁོ་གིས་ སླབ་མིའི་ནང་ ཧེ་མ་འབད་བ་ཅིན་ སྤྱོང་བརྡར་དེ་ དམངས་མི་དང་ ཚོགས་པ་ དེ་ལས་ རྒེད་འོག་བདག་སྐྱོང་ཚུ་ལུ་མ་གཏོགས་ མ་གནངམ་ཨིན་རུང་ ད་ལས་ཕར་ རྒཔོ་ཚུ་ལུ་ཡང་ གནང་མི་ལུ་ བཀའ་དྲིན་ཆེ་ཟེར་ཨིན་པས།
ཁོ་གིས་ ད་ཚུན་གྱི་ ནང་ཁ་ནང་འགྲིགས་ཀྱི་ སྦྱོང་བརྡར་ལུ་བརྟེན་པའི་ གྲུབ་འབྲས་ཀྱི་སྐོར་ལས་ གསལ་ཞུ་འབད་བའི་སྐབས་ ནང་ཁ་ནང་འགྲིགས་སྦྱོང་བརྡར་ལྟ་ཞིབ་སྙན་ཞུ་༢༠༡༦ ཅན་མ་དང་འཁྲིལཝ་ད་ སྤྱི་ལོ་༢༠༡༢ ལས་འགོ་བཙུགས་༢༠༡༦ ཚུན་ བསྡོམས་ཀྱིས་རྩོད་དོན་༣༦,༢༥༠ ཐོན་ས་ལས་༡༥,༣༡༦ ནང་ཁ་ནང་འགྲིགས་ འབད་ནུག་ཟེར་ཨིན་པས།
དེ་བཟུམ་སྦེ་ རྩོད་དོན་༢༠,༩༣༤ ཁྲིམས་འདུན་ལུ་ བཏང་ནུག་ཟེར་ཨིན་པས།
སྙན་ཞུ་དང་འཁྲིལཝ་ད་ རྩོད་དོན་ཚུ་གི་གྲས་ལས་ མཐོ་ཤོས་ར་ མོང་སྒར་རྫོང་ཁག་ནང་༤,༢༣༨ འབད་མི་དེ་ཨིནམ་ད་ དེ་གི་འོག་ལས་ ཐིམ་ཕུག་ལུ་༣,༩༢༢ དེ་ལས་ སྤ་རོ་ལུ་༣,༦༢༣ ཐོན་ནུག་ཟེར་ཨིན་པས།
རྩོད་དོན་གྱི་ རང་བཞིན་གྱི་ཐད་ལུ་ཡང་ མཐོ་ཤོས་དེ་ དངུལ་འབྲེལ་གྱི་རྩོད་དོན་༡༡,༧༩༡ དང་ དེ་གི་འོག་ལས་ར་ གཉེན་འབྲེལ་གྱི་རྩོད་དོན་༥,༥༡༢ དེ་ལས་ ས་ཆའི་ས་མཚམས་དང་འབྲེལ་བའི་ གནད་དོན་༡,༥༡༤ ཐོན་ནུག་ཟེར་ཨིན་པས།
ཁ་ཙ་ལས་ འགོ་བཙུགས་མི་ ནང་ཁ་ནང་འགྲིགས་ཀྱི་ སྤྱོང་བརྡར་ལས་རིམ་དེ་ སྤྱི་ཟླ་འདི་གི་ཚེས་༢༧ ལུ་ མཇུག་བསྡུ་ནི་ཨིན་པའི་གནས་ཚུལ།
བུམ་ཐང་ལས་ ཉི་མ་དབང་འདུས།


text:
དྲག་ཤོས་བཀྲིས་འདི་ འབྲུག་གི་རྩ་ཁྲིམས་ཆེན་མོའི་དགོངས་དོན་དང་འཁྲིལ་ མི་དབང་མངའ་བདག་རིན་པོ་ཆེ་གིས་སྤྱི་ལོ་༢༠༢༠ སྤྱི་ཟླ་༡༠ པའི་སྤྱི་ཚེས་༡༤ ལུ་ བསྐོ་བཞག་མཛད་གནང་པའི་རྒྱལ་གཞུང་རྩིས་ཞིབ་དབང་འཛིན་གྱི་རྩིས་ཞིབ་ཡོངས་ཁྱབ་གསུམ་པ་ཨིན། རྩིས་ཞིབ་ཡོངས་ཁྱབ་འདི་ བློན་ཆེན། འབྲུག་གི་ཁྲིམས་སྤྱི་བློན་པོ། མི་རྗེ་ཚོགས་དཔོན། རྒྱལ་ཡོངས་ཚོགས་སྡེའི་ཁྲི་འཛིན་དང་ ལྡོག་ཕྱོགས་འགོ་འཁྲིདཔ་ཚུ་མཉམ་རུབ་ཀྱི་སྒོ་ལས་ ཁྱད་ལྡན་མི་ངོམ་གྱི་རྒྱབ་སྣོན་ཕུལ་མིའི་ཐོ་ནང་ལས་ འབྲུག་རྒྱལཔོ་གིས་བསྐོ་བཞག་མཛད་གནངམ་ཨིན།
དྲག་ཤོས་བཀྲིས་འདི་ སྤྱི་ལོ་༡༩༧༠ སྤྱི་ཟླ་༡༡ པའི་སྤྱི་ཚེས་༥ ལུ་ ཐིམ་ཕུག་ལུ་སྦེ་སྐུ་འཁྲུངས་ནུག། ཁོ་གིས་སྤྱི་ལོ་༡༩༩༣ ལུ་ བཀྲིས་བསྒང་ བཀང་ལུང་ ཤེས་རབ་རྩེ་མཐོ་རིམ་སློབ་གྲྭ་ནང་ལས་ ཚོང་འབྲེལ་གཙུག་ལག་གཞི་རིམ་གྱི་ཤེས་ཚད་ མཐར་ཕྱིན་པའི་ཤུལ་ལུ་ ཞི་གཡོག་ནང་ སྤྱི་ལོ་༡༩༩༤ སྤྱི་ཟླ་༦ པའི་ སྤྱི་ཚེས་༡ ལུ་ རྒྱལ་གཞུང་རྩིས་ཞིབ་དབང་འཛིན་ནང་ སྦྱོང་བརྡར་བ་འགོ་དཔོན་སྦེ་ འཛུལ་ཞུགས་མཛད་ནུག། རྒྱལ་གཞུང་རྩིས་ཞིབ་དབང་འཛིན་ནང་ ཕྱག་ཞུ་བའི་སྐབས་ མི་སྟོབས་སྡེ་ཚན་དང་ ལས་འབྲེལ་དང་ལམ་ལུགས་སྡེ་ཚན་ དེ་ལས་ དོན་འབྲེལ་རྩིས་ཞིབ་སྡེ་ཚན་གྱི་གཙོ་འཛིན་སྦེ་ གལ་ཅན་གྱི་གོ་གནས་སྣ་ཚོགས་བཞེས་ནུག། དེ་མ་ཚད་ རྒྱལ་གཞུང་རྩིས་ཞིབ་དབང་འཛིན་ནང་ མཐའ་འཁོར་གནས་སྟངས་དང་ བརྡ་དོན་འཕྲུལ་རིག་རྩིས་ཞིབ་ཚུ་བརྩིས་པའི་ལས་འབྲེལ་རྩིས་ཞིབ་ཀྱི་གཞི་འགྱམ་བཙུགས་མི་གཙོ་བོ་ཅིག་དྲག་ཤོས་བཀྲིས་ཨིན།
དྲག་ཤོས་བཀྲིས་ཀྱིས་ལཱན་ཌཱན་ལུ་ཡོད་པའི་Charted Institute of Management Accountants ལས་ འཛིན་སྐྱོང་རྩིས་འཛིན་ནང་ (༡༩༩༡) ཁྱད་ཐོན་གཞི་འཛིན་ཤེས་ཡོན་གྱི་ལག་ཁྱེར་བཞེས་ནུག། ལྷག་པར་དུ་ མངོན་མཐོའི་རྩིས་ཞིབ་གཙུག་སྡེ་ཚུའི་རྒྱལ་སྤྱིའི་འདུས་ཚོགས་/མངོན་མཐོའི་རྩིས་ཞིབ་གཙུག་སྡེ་ཚུའི་རྒྱལ་སྤྱིའི་འདུས་ཚོགས་གོང་འཕེལ་གྱི་ཐབས་ལམ་གྱི་སྦྱོང་བརྡར་མཁས་མཆོག་ནང་ངོ་སྦྱོར་འབད་ཡོད་པའི་འབྲུགཔ་དང་པམ་ཅིག་དྲག་ཤོས་ཨིནམ་དང་ དེ་ལས་བརྟེན་ ཤུལ་ལས་རྩིས་ཞིབ་པ་མང་རབས་ཅིག་གི་སྒོ་ལམ་ཕྱེ་སྟེ་ རྒྱལ་སྤྱིའི་རྩིས་ཞིབ་ཀྱི་མི་སྡེ་ལུ་ཕན་ཐོགས་བྱུང་ཚུགས་ཏེ་ཡོདཔ་ཨིན།
རྩིས་ཞིབ་ཡོངས་ཁྱབ་འབད་བསྐོ་བཞག་མ་མཛད་པའི་ཧེ་མ་ དྲག་ཤོས་ཀྱིས་མངའ་བདག་རྒྱལ་པོའི་ཡིག་ཚང་ནང་ སྤྱི་ལོ་༢༠༠༩ སྤྱི་ཟླ་༧ པ་ལས་ སྤྱི་ལོ་༢༠༢༠ སྤྱི་ཟླ་༡༡ པ་ཚུན་ གཟིམ་དཔོན་འོགམ་འབད་ཕྱག་ཞུ་ཡི། དེ་བསྒང་ དྲག་ཤོས་ཀྱིས་དམིགས་བསལ་དུ་ མི་དབང་རྒྱལ་བཙུན་གྱི་ཨ་ཞེའི་ལས་འགུལ་ཡིག་ཚང་ནང་ཕྱག་ཞུ་ནུག།
***
བརྒྱུད་འཕྲིན་ཨང་ : ༣༢༢༡༡༡ Ext ༢༠༠༠༡
གློག་འཕྲིན་ཁ་བྱང་ : auditorgeneral@bhutanaudit.gov.bt


text:
Video Overview
Pasang from Lungo village in Gasa Dzongkhag (district), talks about how Zhabdrung named this village "Lungo", which means "remote place". According to Pasang, when Zhabdrung visited the area, three local women refused to give him alms. Disheartened by the ill treatment, Zhabdrung cast a spell to bring immediate rain and demanded the women call the place Lungo.
༉ ད་རེས་ནངས་པར་ ལ་གཡག་ལུང་སྒོ་ ཟེར་སླབ་སར་ ཧེ་མ་འབད་བ་ཅིན་ ལུང་ཁུ་ ཟེར་སླབ་དོ་ཡོདཔ་ཨིན་མས། དེ་ཡང་ པ་སངས་ཀྱིས་བཤད་མི་དང་འཁྲིལ་བ་ཅིན་ ཧེ་མ་ལ་ཡག་ལུང་སྒོ་དེ་ནང་ འབྲུ་སྣ་གི་རིགས་བྱཱ་རྐྱངམ་ཅིག་མ་གཏོགས་ གཞན་ག་ར་འཚོ་དོ་ཡོདཔ་ད་ ཚར་གཅིག་ཞབས་དྲུང་རིན་པོ་ཆེ་བྱོན་ཏེ་ བསོད་སྙོམས་ལྷང་པའི་སྐབས་ དེ་ནང་གི་མི་ཚུ་གིས་ ཞབས་དྲུང་རིན་པོ་ཆེ་ལུ་ བསོད་སྙོམས་ཕུལ་ཏེ་ཞབས་ཏོག་ལེགས་ཤོམ་མ་ཞུ་བའི་ཁ་ལུ་ སྨད་པ་རྐྱབ་ལས་བརྟེན་ཏེ་ གཡུས་དེ་ཚུའི་མིང་དང་བཅསཔ་སྦེ་ བླམ་གིས་ཐུགས་སྨོན་གནང་བཞག་ནི་དེ་གིས་ ད་རེས་ནངས་པར་ གཡུས་སྒོ་དེ་ནང་ འབྲུ་སྣའི་རིགས་ག་ཅི་མི་འཚོ་དོ་ཡོདཔ་ད་ གཡུས་ཀྱི་མིང་ཡང་ ལུང་སྒོ་ཟེར་མེན་པར་ ལུང་ཁུ་ཟེར་བཏགས་གནང་གནངམ་ཨིན་རུང་ ད་རེས་ནངས་པར་མི་ཚུ་གིས་བརྗོད་སྒྲའི་ཟུར་ཉམས་ཏེ་ ལུང་སྒོ་ ཟེར་སླབ་དོ་ཡོདཔ་བཤདཔ་ཨིན་མས།
- Loong-Go
- རིན་ཆེན། Rinchenལགས་སོ་ལགས། ད་རེས་ནཱ་ལས་ འདྲི་བ་དྲི་གནང་མི་འདི་ལུ་ གནམ་མེད་ས་མེད་ བཀའ་དྲིན་ཆེ་ཟེར་ ཞུ་ནི་ཨིན་ལགས། ང་རང་ སྐྱེས་ས་ སྦོམ་ས་འདི་ ནཱ་ལུང་སྒོ་ལས་ཨིན། རོགས་ལུང་ལྷ་ཁང་ཟེར་མི་འདི་གི་ ཁྱིམ་ཚང་ཨིན། ང་རང་ སྐྱེས་ལོ་འདི་ ལྔ་བཅུ་ལྔ་བདུན་དེ་ཅིག་ ཡར་སོང་ཡི་ཟེར་ ཞུ་ནི་ཨིན་ལགས། འདི་འབདཝ་ད་ ང་ ནཱ་ལུང་སྒོ་གི་ གཡུས་འདི་གི་ གནམ་མེད་ས་མེད་ཅིག་ རྒྱས་ཤིང་རྒྱསཔ་སྦེ་ ང་གིས་ ཞུ་ཡང་མི་ཤེས་ ཏེ་ མདོར་བསྡུ་འདི་ཞུ་བ་ཅིན།
- རིན་ཆེན། Rinchenཧེ་མ་ རོགས་ལུང་སྒོ་ལྷ་ཁང་ ཆགས་ཚུལ་འདི་ ཏེ་ ཧེ་མ་ ལུང་སྒོ་ལྷ་ཁང་ ཆགས་ཚུལ་འདིའི་སྐོར་ལས་ དུམ་གྲ་ཅིག་ཞུ་བ་ཅིན་ སྤ་རོ་སྐྱིད་ཆུ་ལྷ་ཁང་དང་ བུམ་ཐང་བྱམས་པ་ལྷ་ཁང་ འབྲོག་ལུང་སྒོ་ལྷ་ཁང་ཟེར་ ཁོང་གསུམ་ གདན་ས་འདྲན་འདྲ་བཅགས་བཅགསཝ་ཨིན་ཟེར་ ཨིན་མས་ལགས། དང་ཕུ་གི་ མི་རྒན་ཤོས་ཚུ་གིས་ སླབ་སྲོལ་གོཝ་ད་ལུ།
- རིན་ཆེན། Rinchenའདི་ལས་ ཁོང་ གདན་ས་འདྲན་འདྲ་བཅགས་ ཏེ་ གྲུབ་ཐོབ་བརྒྱད་བཅུ་གི་ནང་ལས་ ཕ་ཇོ་འབྲུག་སྒོམ་བཞི་པོ་གི་ནང་ལས་ ང་བཅས་ བོད་ཀྱི་ མགོན་པོ་གཙང་པ་རྒྱ་རས་གཉིས་ ནཱ་བྱོན་ཞིནམ་ལས་ ནང་རྟེན་འདི་ཡང་འདི་ཡོད།
- རིན་ཆེན། Rinchenད་ལྟོ་ གདན་ས་བཅགས་མི་འདི་ འགྲོ་བའི་མགོན་པོ་གཙང་པ་རྒྱ་རས་གཉིསཔ་འདི་ ཨིན་མས་ཟེར་ ཞུ་ནི་ཨིན་ལགས། དེ་ལས་ འདི་ནང་ལུ་ འགྲོ་བའི་མགོན་པ་གཙང་པ་རྒྱ་རས་ཀྱིས་ གདན་ས་བཅགས་ཞིནམ་ན་སྦེ་ ད་ལྟོའི་ ནང་རྟེན་འདི་ གཙོ་བོ་འདི་ ད་ལྟོ་ བཅུ་གཅིག་ཞལ་ཡོད་ཟེར་ ཞུ་ནི་ཨིན་ལགས།
- རིན་ཆེན། Rinchenབཅུ་གཅིག་ཞལ་གྱི་ མཐའ་བསྐོར་འདི་ གནས་བརྟན་གྱི་ མཐའ་བསྐོར་དེ་གིས་ཡོད་ཟེར་ ཞུ་ནི་ཨིན་ལགས། ཏེ་ ཀུན་བཟང་ཡབ་ཡུམ་ཡོད་ཟེར་ ཞུ་ནི་ཨིན་ལགས། འདི་ལས་ འདི་དང་ཅིག་ཁར་ ང་བཅས་ནཱ་ལུ་ འབུམ་སྡེ་ བསྙུང་གནས་འདི་ཚུ་ ཧེ་མ་ཧེ་མ་ དང་ཕུ་ལས་འབད་བ་ཅིན་ ག་ནི་ཡང་འབད་ནི་མིན་འདུག རབ་གནས་འབད་བའི་སྲོལ་ཡང་མིན་འདུག
- རིན་ཆེན། Rinchenད་རེས་ནངས་པ་འབདཝ་ད་ལུ་ ང་བཅས་ དགུན་མར་ལས་ལོག་ལྷོད་ ཟླཝ་དང་པའི་ནང་ལུ་ལྷོདཔ་ཅིག་ ཟླཝ་གཉིས་པའི་ནང་ལུ་ གནསཔ་ཅིག་ གསོལ་ནི་ཡོད་ཟེར་ ཞུ་ནི་ཨིན་ལགས། གུང་པ་རེ་རེ་ལས་ མི་རེ་རེ་སྤུ་ར་(ག་ར)འཛོམས་འདི་གིས་སྦེ།
- རིན་ཆེན། Rinchenཨཔ་བདུད་རྒྱབ་ཟེར་མི་འདི་ ང་བཅས་རང་གི་གནསཔ་འདི་ དུས་ཡུན་གཅིག་ཆོ་ག་གཏང་ ཆོསཔ་འཚོལ་འདི་གིས་སྦེ་ ཆོ་ག་གཏང་ ཨ་ནཱི་སྦེ་ གནསཔ་གསོལ་ནི་ཡོདཟེར་ ཞུ་ནི་ཨིན་ལགས།
- རིན་ཆེན། Rinchenཨ་ནཱི་ལས་ གནསཔ་འདི་ གསོལ་ཞིནམ་ན་སྦེ་ དེ་ལས་ ཟླ་བ་དྲུག་པའི་ནང་ལུ་ དྲུགཔ་ཚེས་བཞི་ནང་ལུ་ ཨ་ནཱི་གི་འབྲེལ་འདི་གིས་སྦེ་ ང་བཅས་ ནཱ་འབྲོག་ལུང་སྒོ་ལྷ་ཁང་ནང་ལུ་ བསྙུང་གནས་ཅིག་ཡོད་ཟེར་ ཞུ་ནི་ཨིན་ལགས། བསྙུང་གནས་ཚར་ཅིག་ ཕུལ་ནི་ཡོད་ཟེར་ ཞུ་ནི་ཨིན་ལགས། ང་བཅས་དམངས་ཀྱིས་སྦེ་ལགས།
- རིན་ཆེན། Rinchenའདི་ལས་ ཨ་ནཱི་དང་ཅིག་ཁར་ ང་བཅས་ནཱ་ལུ་ དམངས་ཀྱི་ཆོས་ཟེར་ བཀའ་འགྱུར་ རྒྱལ་བ་འབཀའ་འགྱུར་རིན་པོ་ཆེ་འདི་ ཟླ་བ་བདུན་པ་ནང་ལུ་ ལྷག་ཨིན།
- རིན་ཆེན། Rinchenརྒྱལ་བ་བཀའ་འགྱུར་རིན་པོ་ཆེ་འདི་ སྔོན་གོང་ལས་མིན་འདུག ད་རེས་ནངས་པ་ལུ་ མར་རྒྱ་གར་རྡོ་རྗེ་གདན་ལས་སྦེ་ མར་ལས་ཉོ་ ཐོན་ས་འདི་ མཱེ་སུར་ལས་ཨིན་ན་ ག་སྟེ་ལས་ཨིན་ན་མ་ཤེས་ རྡོ་རྗེ་གདན་ལས་ ཉོ་འདི་སྦེ་ ང་བཅས་ ནཱ་གི་ ནང་རྟེན་སྦེ་ཞུ་ ཨ་ནཱི་ཕུལ་འདི་གི་སྦེ་ ད་རེས་ནངས་པ་ ཟླ་བ་བདུན་པའི་ནང་ལུ་ ང་བཅས་ནཱ་ལུ་ རྒྱལ་བའི་བཀའ་འགྱུར་རིན་པོ་ཆེ་ཅིག་ ལྷགཔ་ནི་ཡོད་ཟེར་ ཞུ་ནི་ཨིན་ལགས།
- རིན་ཆེན། Rinchenཧེ་མ་འབདཝ་ད་ ང་བཅས་འབུམ་ཅིག་ལྷག་ནི་ཡོད། ད་རེས་ནངས་པ་ འབུམ་འདི་ཡང་ ལྷག་སྟེ་རང་ཡོད། བཀའ་འགྱུར་འདི་ ད་རེས་གསརཔ་སྦེ་ ང་བཅས་ཟླཝ་བདུན་པའི་ནང་ རྟག་བུ་རང་ བཀའ་འགྱུར་འདི་ ཞལ་ཕྱེ་འདི་ ལྷག་དོ་ཟེར་ ཞུ་ནི་ཨིན་ལགས།
- རིན་ཆེན། Rinchenཏེ་ ང་བཅས་ མར་འགྱོ་རེནམ་ད་ གནསཔ་འདི་ ཚར་གཅིག་ གསོལ་ནི་ཡོད་ཟེར་ ཞུ་ནི་ཨིན་ལགས། ང་བཅས་ ནཱ་འབུམ་སྡེ་འདི་ ལོ་གཅིག་ནང་ལུ་ ཁག་དྲུག་དེ་ཅིག་ བཟུང་ནི་ཡོད་ཟེར་ ཞུ་ནི་ཨིན་ལགས།
- རིན་ཆེན། Rinchenཨ་ནཱི་དང་ཅིག་ཁར་ལུ་ ང་བཅས་ ནཱ་གནསཔ་ཨཔ་བདུད་རྒྱབ་ཟེར་མི་འདི་ཡང་ ཧེ་མ་ཧེ་མ་ལས་ ཁོ་ར་ ནཱ་གི་གཡུས་ཚན་འདི་ནང་གི་ ཏེ་ ལྷ་བཟུམ་ཅིག་ཨིན་མས། གནས་བདག་བཟུམ་ཅིག་ ཨ་ནཱི་ ང་བཅས་ཀྱིས་ ད་ལྟོ་ཡང་ གསོལ་རྐྱབ་རྐྱབ་ས་ར་ཡོད་ཟེར་ ཞུ་ནི་ཨིན་ལགས།
- རིན་ཆེན། Rinchenཨ་ནཱི་འདི་ ཁོ་ལྷ་ཟེར་ ང་བཅས་ ནཱ་ལུ་ གནསཔ་ཟེར་ སླབ་རུང་ ཤུག་པའི་ ཤིང་གཅིག་རང་ཨིན་ཟེར་ ཞུ་ནི་ཨིན་ལགས། ཤུགཔ་འདི་གི་ ཏེ ཤུག་པའི་ཤིང་འདི་ ག་དེ་སྦེ་ཡོདཔ་སྨོ་ཟེར་བ་ཅིན་ ཁོ་ ཨཔ་སྒོ་མོ་ལུ་ དཔྱེ་བཞག་འདི་ ཨིན་མས་ཟེར་ ཞུ་ནི་ལགས།
- རིན་ཆེན། Rinchenཁོ་ མགུ་ཏོ་འདི་དམརཔོ་ ཨ་ནཱི་ ཁྲོ་བ་ཚམ་ཅིག་སྦེ་ མེ་རི་སྦེ་ འདི་ལས་ ཁོ་གི་ཆིབས་འདི་ རྟ་ནག་རྟིང་དཀར་གྱི་བདག་པོ། བདུད་རྐྱབ་བ་སྟེང་གི་བདག་པོ། །རྟ་ནག་རྟིང་དཀར་གྱི་བདག་པོ། །གཡག་ཁམས་པ་རུ་པ་གི་བདག་པོ། །
- རིན་ཆེན། Rinchenཁོ་གི་ ཆིབས་འདི་ རྟ་ནགཔོ་སྦེ་ཞིནམ་ན་སྦེ་ རྟིང་དཀར་རྐངམ་དཀརཔོ་ཅིག་ ཨིན་མས་ཟེར་ ཞུ་ནི་ལགས། གཡག་གཅིག་ཡོདཔ་ཨིན་མས། གཡག་དེ་ཡང་ ཁོ་གིས་ ཆིབས་རྟ་ཅོག་འཐདཔ་སྦེ་ གཡག་འདི་ མ་པ་ཁམས་པ་འབད་ཞིན་ན་ རྭ་དཀརཔོ་ཅིག་ཨིན་མས་ཟེར་ ཞུ་ནི་ཨིན་ལགས།
- རིན་ཆེན། Rinchenང་བཅས་ གནསཔ་གི་རྩ་བར་ ང་བཅས་ ལོ་རེ་རེ་ནང་ལུ་ མར་འགྱོ་རནམ་ད་ལུ་ ཀར་བརྔ་ཚརཝ་ད་ ཚར་ཅིག་དང་ ཟླཝ་བརྒྱད་པའི་ནང་ ཚར་ཅིག་དང་ མར་ལས་ཡར་ ལྷོད་འདི་ ཟླཝ་གཉིསཔ་ནང་ཚར་ཅིག་ ལོ་རེ་ནང་ ཚར་གཉིས་གཉིས་འདི་ ལྟ་བུ་རང་ ཨ་ནཱི་གནསཔ་འདི་ ང་བཅས་ གུང་པ་རེ་རེ་ལས་ མི་རེ་རེ་འཛོམས་འདི་གིས་ གནསཔ་འདི་ བཏང་ནི་ཡོད་ཟེར་ཞུ་ནི་ཨིན་ལགས།
- རིན་ཆེན། Rinchenགཞན་གནམ་མེད་ས་མེད་ རྒྱས་ཤིང་རྒྱསཔ་སྦེ་ ང་གིས་ ག་ནི་ཡང་ཞུ་ནི་མེད་ ང་བཅས་ ལྷ་ཁང་ནང་ལུ་ ཨ་ནཱིམ་ཅིག་ར་ཨིན་མས་ཟེར་ ཞུ་ནི་ཨིན་ལགས།


text:
༉ འབྲུག་ལས་ བང་ལ་དེཤ་ལུ་ རྡོ་བཙོང་ནི་དེ་ འདས་པའི་ལོ་ངོ་༡ གི་ནང་ བརྒྱ་ཆ་༥༠༠ དེ་ཅིག་ ཡར་སེང་སོང་ཡོད་རུང་ དེ་དང་གཅིག་ཁར་ དོ་འགྲན་ཚུ་ཡང་ བྱུང་དོ་ཡོད་པའི་སྐོར་ལས་ ཕྱིར་ཚོང་འཐབ་མི་ཚུ་གིས་ བཤདཔ་ཨིན་པས།
འདས་པའི་ཟླཝ་ནང་ རྡོ་འབག་མི་ སྣུམ་འཁོར་ཊཱག་༡༥༠ ལྷགཔ་ཅིག་ རྒྱ་གར་དང་ བང་ལ་དེཤ་གི་ས་མཚམས་ ཕུལ་བཱ་རི་ལུ་ ས་གནས་ཀྱི་ མི་ཚུ་གིས་ གནད་དོན་ཁ་གསལ་ཅིག་ ག་ནི་ཡང་མེད་པར་ བཀག་ཡོདཔ་ཨིན་པས།
ཊཱག་ཚུ་ཡང་ ཉིནམ་༡༠ གྱི་རིང་ བཀག་བཞག་པའི་ཤུལ་ལས་ སྤྱི་ཟླ་༥ པའི་ཚེས་༢༩ ལུ་རྐྱངམ་གཅིག་བཏང་ནུག།
ཕྱིར་ཚོང་ལས་སྡེའི་ ཇོ་བདག་ཅིག་གིས་ སླབ་མིའི་ནང་ དེ་བཟུམ་གྱི་ གནས་སྟངས་ལུ་ གཞུང་གིས་ རྒྱབ་སྐྱོར་གནང་པ་ཅིན་མ་གཏོགས་ ཕྱིར་ཚོང་འཐབ་མི་ཚུ་ལུ་ ག་ནི་ཡང་འབད་ཐབས་མེད་ཟེར་ཨིན་པས།
ཕྱིར་ཚོང་ལས་སྡེའི་ཇོ་བདག་གིས་འབད་བ་ཅིན་ དེ་བཟུམ་མའི་ དཀའ་ངལ་འཐོན་དགོ་པའི་ གནད་དོན་མ་འདྲཝ་ འོང་སྲིད་ནི་ཨིནམ་ལས་ རྒྱ་གར་གྱིས་ཡང་ བང་ལ་དེཤ་ལུ་ རྡོ་ཕྱིར་བཙོང་འཐབ་དོ་ཡོད་རུང་ བང་ལ་དེཤ་གིས་ ཁྲལ་གྱི་ཁེ་ཕན་ལུ་བལྟ་སྟེ་ འབྲུག་པའི་རྡོ་གདམ་དོ་ཡོདཔ་ལས་ དེ་གིས་ ས་གནས་ཀྱི་ མི་ཚུ་ལུ་ ཙིགཔ་ཟ་བཅུག་ཡོད་པའི་ དོགས་པ་ཡོད་ཟེར་ཨིན་པས།
སྤྱི་ལོ་༢༠༡༧ ལུ་ འབྲུག་གིས་ བང་ལ་དེཤ་ལུ་ ཡུ་ཨེསི་ཌོ་ལར་ས་ཡ་༢༧.༤ གནས་པའི་ རྡོ་མེ་ཊིག་ཊཱོན་ས་ཡ་༡.༨༤ ཕྱིར་བཙོང་འཐབ་ཡོད་མི་དེ་ སྤྱི་ལོ་༢༠༡༦ དང་ཕྱདཔ་ད་ ཡར་སེང་སོང་ཡོདཔ་ཨིན་པས།
འབྲུག་ཕྱིར་ཚོང་མཐུན་ཚོགས་ཀྱི་ ཡོངས་ཁྱབ་དྲུང་ཆེན་ ཚེ་རིང་ཡེ་ཤེས་ཀྱིས་ སླབ་མིའི་ནང་ དེ་བཟུམ་མའི་ དཀའ་ངལ་དེ་ འཕྲལ་འཕྲལ་རང་ འཐོན་ནི་ཡོད་ཟེར་ཨིན་པས།
ཕྱིར་ཚོང་འཐབ་མི་ བསོད་ནམས་རྒྱ་མཚོ་གིས་ སླབ་མིའི་ནང་ སྤྱི་ཟླ་༦ པའི་ཚེས་༦ གི་ཕྱི་རུ་ ས་མཚམས་ཀྱི་ས་གནས་ ཧ་ཤི་མ་ར་ལུ་ འབྲུག་པའི་སྣུམ་འཁོར་ཊཱག་༤ བཀག་བཞག་ནུག་ཟེར་ཨིན་པས།
ཕྱིར་ཚོང་འཐབ་མི་ཚུ་གིས་ སླབ་མིའི་ནང་ སྣུམ་འཁོར་གྱི་ ཡིག་ཆ་ཚུ་འཕྱོག་སྟེ་ ཁྲིམས་སྲུང་འགག་སྡེའི་ སྣུམ་འཁོར་སྡེ་ཚན་གྱིས་ ཊཱག་རེ་ལས་ དངུལ་ཀྲམ་༣༠,༠༠༠ དང་ ༤༠,༠༠༠ གི་བར་ན་ ལེནམ་མས་ཟེར་ཨིན་པས།
དེ་མ་ཚད་ སྣུམ་འཁོར་རྒྱུན་འགྲུལ་ཞིབ་དཔྱོདཔ་ཚུ་གིས་ ཧ་ཤི་མ་ར་ལུ་ བཞག་བཞག་མི་ སྣུམ་འཁོར་དེད་གཡོགཔ་ཚུ་ལས་ཡང་ དངུལ་ཀྲམ་༧,༠༠༠ དང་༡༠,༠༠༠ གྱི་བར་ན་ ལེནམ་མས་ཟེར་ཨིན་པས།
ཊཱག་ཚོགས་པའི་ཁྲི་འཛིན་ བི་བི་ཏ་མང་གིས་ སླབ་མིའི་ནང་ འབྲུག་འདི་ རྒྱ་གར་དང་ བང་ལ་དེཤ་རྒྱལ་ཁབ་གཉིས་ཆ་ར་དང་གཅིག་ཁར་ མཐུན་ལམ་དམ་ཟབ་ཡོདཔ་བཞིན་དུ་ འཕྲལ་ཁམས་ཅིག་ཁར་ རྡོ་ཕྱིར་བཙོང་གི་ ཚད་གཞི་དེ་ཡང་ ཡར་སེང་སོང་སྟེ་ཡོད་ཟེར་ཨིནམ་ད་ ལམ་བདའ་སྟེ་ དཀའ་ངལ་དང་ སྟབས་མ་བདེཝ་ ཨ་ཙི་རེ་ འཐོན་སྲིད་རུང་ ང་བཅས་ཀྱིས་ རྒྱལ་ཁབ་༢ ཀྱི་ འགོ་དཔོན་ཚུ་དང་ འབྲེལ་བ་འཐབ་བཞིན་དུ་ཡོད་ཟེར་ བི་བི་ཏ་མང་གིས་ བཤདཔ་ཨིན་པའི་གནས་ཚུལ།
སྐད་སྒྱུར་ ཚེ་རིང་རྣམ་རྒྱལ།


text:
གློག་རིག་ལག་ལེན་རིམ་ལུགས་ ཝིན་ཌོསི་ ༡༠ གི་ནང་ལུ་ རྫོང་ཁའི་ལྡེ་སྒྲོམ་སྒྲིག་བཀོད་དང་ གློག་ཐོག་ངོ་རྟགས་བརྡ་དོན། ༼dz-BT Locale༽
08 / ༠༤ / 2017 བཙུགས་མི། Tenzin Namgyel
མའི་ཀོརོ་སོཕཊ་ལས་འཛིན་གྱིས་ གློག་རིག་ལག་ལེན་རིམ་ལུགས་ ཝིན་ཌོསི་ ༡༠ འདི་སྤྱི་ཚེས་ ༢༩/༠༧/༢༠༡༥ ལུ་གསར་བཏོན་འབད་ཡོདཔ་ཨིན། ད་རེས་ཀྱི་གསར་བཏོན་ནང་ རྫོང་ཁ་གོང་འཕེལ་ལྷན་ཚོགས་ཀྱིས་བཟོ་སྟེ་ མའི་ཀོརོ་སོཕཊ་ལས་འཛིན་ལུ་སྤྲོད་ཡོད་པའི་ འབྲུག་གཞུང་རྫོང་ཁའི་ལྡེ་སྒྲོམ་དང་ གློག་ཐོག་ངོ་རྟགས་བརྡ་དོན་གྱི་ལམ་ལུགས་འདི་ཚུད་དེ་ཡོད།
ལག་ལེན་འཐབ་མི་ཚུ་གིས་ ད་ལས་ཕར་ རྫོང་ཁའི་ལྡེ་སྒྲོམ་དང་ གློག་ཐོག་ངོ་རྟགས་བརྡ་དོན་དེ་ སྔོན་མའི་ཝིན་ཌོསི་རིམ་ལུགས་ཚུ་ནང་བཟུམ་སྦེ་ ལོགས་སུ་སྦེ་བཙུགས་མི་དགོ།
ཝཱཌ་དང་ རིམ་ལུགས་གཞན་ནང་ རྫོང་ཁའི་ཡི་གུ་ཚུ་ ཝིན་ཌོསི་ ༧ དང་ ཝིན་ཌོསི་ ༨ ནང་ ཊི་བེ་ཊེན་སྦེ་དང་ ཝིན་ཌོསི་ ཨེགསི་པི་ནང་ ཨའིསི་ལེན་ཌིག་སྦེ་མེན་པར་ རྫོང་ཁ་སྦེ་ར་ངོས་འཛིན་འབད་ཚུགས་ནི་ཨིན་མས།
ཝཱཌ་དང་ རིམ་ལུགས་གཞན་ནང་ རྫོང་ཁའི་ཡི་གུ་ཚུ་ ཝིན་ཌོསི་ ༧ དང་ ཝིན་ཌོསི་ ༨ ནང་ ཊི་བེ་ཊེན་སྦེ་དང་ ཝིན་ཌོསི་ ཨེགསི་པི་ནང་ ཨའིསི་ལེན་ཌིག་སྦེ་མེན་པར་ རྫོང་ཁ་སྦེ་ར་ངོས་འཛིན་འབད་ཚུགས་ནི་ཨིན་མས། དེ་མ་ཚད་ གློག་རིག་ནང་ གློག་ཐོག་ངོ་རྟགས་བརྡ་དོན་ལམ་ལུགས་འདི་ ཚུལ་མཐུན་སྦེ་རིམ་སྒྲིག་འབད་བ་ཅིན་ ཚེས་གྲངས་དང་ ཨང་ཡིག་ དེ་ལས་ལམ་ལུགས་གཞན་ཚུ་ཡང་ འབྲུག་ལུགས་ལྟར་ ལེགས་ཤོམ་སྦེ་གསལ་སྟོན་འབད་འོང་།
རྫོང་ཁའི་ལྡེ་སྒྲོམ་དང་ སྐད་ཡིག་བཙུགས་ཐངས།
ཝིན་ཌོསི་༡༠ གསརཔ་མ་བཙུགས་པའི་ཧེ་མ་ ཁྱོད་རའི་གློག་རིག་ནང་སྔོན་མ་ལས་ རྫོང་ཁའི་ལྡེ་སྒྲོམ་བཙུགས་ཡོད་མི་བཏོན་བཀོ་སྦེ་ གཤམ་གསལ་ གློག་རིག་ལྡེ་སྒྲོམ་བཙུགས་ནིའི་གོ་རིམ་ལྟར་འབད་དགོ།
- གཡོན་ཕྱོགས་ལུ་ ཝིན་ཌོ་འགོ་བཙུགས་ Start ནང་ཨེབ་ཞིནམ་ལས་ Settings གུ་ཨེབ་དགོ།
- Setting གི་ཤོག་ལེབ་ནང་ Time & language སྡེ་ཚན་ནང་ཨེབ་དགོ།
- Time & language གི་ཤོག་ལེབ་ནང་ན་ Region & language ཐོ་གུ་ཨེབ་དགོ། དེ་ལས་ རྒྱལ་ཁབ་མིང་གི་འོག་ལུ་ཡོད་པའི་འདེམས་ཐོའི་གྲས་ལས་ Bhutan འདི་གདམ་ཁ་རྐྱབ་དགོ།
- དེ་ལས་ + རྟགས་གུ་ཨེབ་སྟེ་ ཁ་སྐད་ཅིག་བཙུགས་གདམ་འཐུ་འབད་དགོ།
- དེའི་འོག་གི་ཐོ་ནང་ལས་ Dzongkha འདི་འཚོལ་ཞིནམ་ལས་ འདི་གུ་ཨེབ་སྟེ་གདམ་འཐུ་འབད་དགོ།
- དེའི་འོག་ལུ་ཡོད་པའི་ Options གུ་ཨེབ་པ་ཅིན་ རྫོང་ཁའི་ལྡེ་སྒྲོམ་འདི་ ལག་ལེན་འཐབ་བཏུབཔ་སྦེ་ཚུདཔ་ཨིན།
- དེ་ཤུལ་ལྡེ་སྒྲོམ་བཙུགས་ནིའི་དོན་ལུ་ + གུ་ཨེབ་པའི་ཤུལ་ལུ་ཐོ་ཅིག་འཐོན་མིའི་ནང་ལས་ Dzongkha འདི་གུ་ཨེབ་དགོ། དེ་གིས་ རྫོང་ཁའི་ལྡེ་སྒྲོམ་འདི་ལག་ལེན་འཐབ་ཚུགསཔ་སྦེ་བཟོཝ་ཨིན།
- ཁྱོད་ར་གིས་ལཱ་ཚུ་མངམ་ར་ རྫོང་ཁའི་ཐོག་ལས་འབད་བ་ཅིན་ གཏན་རྐྱང་ར་རྫོང་ཁའི་ལྡེ་སྒྲོམ་འཐོན་ནིའི་དོན་ལུ་ Set as default གུ་ཨེབ་དགོ།
- རྫོང་ཁའི་ནང་ལཱ་འབད་ནིའི་དོན་ལུ་ རྫོང་ཁའི་གློག་རིག་ལྡེ་སྒྲོམ་འདི་ གློག་གདོང་གི་གཡས་ཕྱོགས་འོག་ལུ་ ལྡེ་སྒྲོམ་ཐོའི་གྲངས་སུ་ཚུད་ཡོད་ས་ལས་ གདམ་འཐུ་འབད་དེ་ལག་ལེན་འཐབ་ཚུགས། དེ་མེན་རུང་ ཁྱོད་ཀྱིས་གློག་རིག་ལྡེ་སྒྲོམ་ལས་ Shift དང་ Alt གཉིས་གཅིག་ཁར་ཨེབ་རུང་ཐོན་འོངམ་མ་ཚད་ རྫོང་ཁ་དང་ཁ་སྐད་གཞན་གྱི་ལྡེ་སྒྲོམ་ཚུ་ཡང་ འདི་ཨེབ་ཐོག་ སོར་ཏེ་ལག་ལེན་འཐབ་ཚུགས།
གློག་རིག་ནང་ ངོ་རྟགས་བརྡ་དོན་ལམ་ལུགས་(dz-BT locale)ཐོག་ལས་ ཚེས་གྲངས་དང་ དུས་ཚོད་ ཨང་ཡིག་ དེ་ལས་ དངུལ་གྱི་རིམ་སྒྲིག་འབད་ཐངས།
ཚེས་གྲངས་དང་ དུས་ཚོད་ ཨང་ཡིག་ དེ་ལས་ དངུལ་གྱི་རིམ་སྒྲིག་དོན་ལུ་ གཤམ་འཁོད་འབད་ཐངས་ཚུ་ལག་ལེན་འཐབ་དགོ།
- གཡོན་ཕྱོགས་ལུ་ ཝིན་ཌོ་འགོ་བཙུགས་ Start ནང་ཨེབ་ཞིནམ་ལས་ Settings གུ་ཨེབ་དགོ།
- Setting གི་ཤོག་ལེབ་ནང་ Time & language སྡེ་ཚན་ནང་ཨེབ་དགོ།
- Time & language གི་ཤོག་ལེབ་ནང་ན་ Date & time ཐོ་གུ་ཨེབ་དགོ། དེ་ལས་དུས་ཚོད་ཀྱི་དོན་ལུ་ (UTC+06:00) Dhaka གུ་ཨེབ་པ་ཅིན་ ཌཱ་ཀའི་དུས་ཚོད་འཐོན་འོང་།
- དེ་ལས་ཁ་མར་འགྱོ་སྟེ་ Related settings འཚོལ་འཐོབཔ་ད་ Additional date, time, & regional settings གུ་ཨེབ་དགོ།.
- དེ་བསྒང་ Clock, Language and Region ཤོག་ལེབ་འཐོན་འོང། དེ་ནང་ change date, time or number formats གུ་ཨེབ་དགོ།
- དེ་ནང་གི་ཐོའི་ནང་ལས་ Dzongkha (Bhutan) འདི་གདམ་འཐུ་འབད་དེ་ Additional settings གུ་ཨེབ་དགོ། ཚེས་གྲངས་དང་ དུས་ཚོད་ཀྱི་རིམ་སྒྲིག་འདི་ ཁྱོད་ར་གི་ག་དགོ་མི་ལྟར་དུ་ཡང་གདམ་ཁ་རྐྱབ་ཚུགས།
- དེ་ནང་ ༠༡༢༣༤༥༦༧༨༩ འདི་ཚད་ལྡན་ཨང་གྲངས་སྦེ་གདམ་འཐུ་འབད་དགོ། དེ་ལས་ Apply དང་ OK ཨེབ་དགོ།
- དེ་ཤུལ་ Location ནང་ཨེབ་སྟེ་ Home location འོག་ལུ་ Bhutan གདམ་འཐུ་འབད་དེ་ OK ཨེབ་དགོ།
- དེ་ཚུ་འབད་ཚརཝ་ད་ ཚེས་གྲངས་དང་ ཨང་ཡིག་ དེ་ལས་དུ་ཚོད་ཚུ་ གཤམ་ལུ་བཟུམ་སྦེ་མཐོང་ཚུགསཔ་ཨིན།


text: ༉ སྒོ་ནོར་ལས་ཁུངས་ཀྱི་ཞིབ་འཚོལ་དང་བརྒྱ་སྐྱེད་སྡེ་ཚན་གྱི་ལས་རིམ་འགོ་འདྲེན་པ་ ས་ཁ་མཐོ་སའི་ཞིབ་འཚོལ་དང་གོང་འཕེལ་ལྟེ་བ་བུམ་ཐང་དང་ རྒྱལ་ཡོངས་སྒོ་ནོར་གོང་འཕེལ་ཞིབ་འཚོལ་ལྟེ་བ་འོད་གསལ་སྤང་གཉིས་མཉམ་རུངབ་ཀྱི་ཐོག་ལས་ ད་རེས་སྤྱི་ཚེས་༡༩-༠༢-༢༠༢༡ ལས་༠༤-༠༣-༢༠༢༡ ཚུན་བདུན་ཕྲག་གཉིས་ཀྱི་རིང་ལུ་ རྒྱལ་ཡོངས་གཅིག་སྡོམ་གཡག་གསོ་སྐྱོང་ཁང་ལྟེ་བ་ཧཱ་ལུ་འབད་ ལ་ནོར་གཡག་གི་དོན་ལུ་ཕ་སོན་ཁབ་བཙུགས་ནིའི་སྦྱོང་བརྡར་འགོ་འདྲེན་འཐབ་ཡོད་མི་དེ་ནང་ ཞིབ་འཚོལ་ལྟེ་བ་བུམ་ཐང་དང་ གཡག་གསོ་སྐྱོང་སྟེ་བའི་ལས་བྱེདཔ་དང་གཞན་ཡང་ ས་ཁ་མཐོ་སའི་རྫོང་ཁག་ མགར་ས་ ཐིམ་ཕུག་ སྤ་རོ་ ཧཱ་ལས་ རྒེད་འོག་སྒོ་ནོར་འགོ་དཔོན་ཚུ་གིས་བཅའ་མར་གཏོགས་ཡོདཔ་ཨིན། སྦྱོང་བརྡར་འགོ་འབྱེད་ཀྱི་སྐབས་ སྒོ་ནོར་ལས་ཁུངས་ཀྱི་ཞིབ་འཚོལ་དང་བརྒྱ་སྐྱེད་སྡེ་ཚན་གྱི་གཙོ་འཛིན་ལྟའུ་ཅུ་རབ་རྒྱས་ཀྱི་བཤད་དོ་བཟུམ་འབད་བ་ཅིན་ སྦྱོང་བརྡར་གྱི་དམིགས་ཡུལ་ངོ་མ་རང་ ས་ཁ་མཐོ་སའི་མི་སེར་ཚུ་གི་འཚོ་བ་གོང་འཕེལ་གྱི་དོན་ལུ་གཡག་གི་རིགས་སྤུས་ཚད་ཅན་ཡོད་མི་ཚུ་བདག་འཛིན་འབད་ནི་དང་གོང་འཕེལ་བཏང་ནི་ཨིན་པའི་ཁར་ གོང་འཕེལ་གྱི་ལས་རིམ་ཚུའི་གྲལ་ལས་ ལ་ནོར་གཡག་གི་ནང་ལུ་ཞིབ་འཚོལ་འབད་ནིའི་གོ་སྐབས་དང་འོས་འབབས་སྦོམ་འབད་རང་འདུག་ཟེར་བཤད་ཡོདཔ་ཨིན་ དོ་རུང་ཁོ་གིས་བཤད་མི་ནང་ལུ་ རྒྱལ་ཡོངས་གཅིག་སྡོམ་གཡག་གསོ་སྐྱོང་དེ་ཡང་ཧཱ་ལུ་ཆགས་ཡོདཔ་ལས་རྟེན་ ཕ་སོན་ཁབ་ཀྱི་སྦྱོང་བརྡར་འབད་ནི་དང་གཡག་གི་རིགས་བདག་འཛིན་འབད་ནི་ལུ་ཁེ་ཕན་སྦོམ་འབད་རང་ཡོད་ཟེར་ཨིན་པས་ ས་ཁ་མཐོ་སའི་ལས་རིམ་མདོ་ཆེན་ དྲོག་ཀྲར་བི་རྗེ་རའི་ཀ་གིས་བཤད་མི་ནང་ལུ་ འདི་བཟུམ་གྱི་ལས་རིམ་འགོ་འདྲེན་འཐབ་དགོ་མི་ཙོ་བོར་རང་ ལུང་ཕྱོགས་ནང་ལུ་གཡག་གི་རིགས་དྲག་ཤོས་ཅིག་ང་བཅས་རང་འབྲུག་ལུ་ཡོདཔ་ལས་ ཚན་རིག་གི་ཐོག་ལས་ གཡག་གི་རིགས་ལེགས་ཤོམ་ཚུ་བཙག་འཐུ་འབད་ཞིནམ་ལས་ སོན་ཚུ་བདག་འཛིན་འབད་དེ་བཞག་ནི་དེ་ག་ནི་བ་ཁག་ཆེ་ཟེར་བཤད་ཡོདཔ་ཨིན་ ཐིམ་ཕུག་འོད་གསལ་སྤང་རྒྱལ་ཡོངས་སྒོ་ནོར་གོང་འཕེལ་ཞིབ་འཚོལ་ལྟེ་བ་ནང་ལས་ སྦྱོང་བརྡར་གྱི་ཐོན་སྐྱེདཔ་མཁས་དབང་དྲོག་ཀྲར་རྡོེ་གིས་བཤད་དོ་བཟུམ་འབད་བ་ཅིན་ ད་རེས་ཀྱི་སྦྱོང་བརྡར་འདི་དྲན་གསོའི་སློབ་སྦྱོང་ཨིན་མི་དེ་ཡང་བཅའ་མར་གཏོགས་མི་མང་ཤོས་རང་ བ་ནོར་ཚུ་ནང་ལུ་དུས་རྒྱུན་དུ་ཕ་སོན་ཁབ་བཙུགས་ཡོད་པའི་ཉམས་མྱོང་ཡོདཔ་ལས་རྟེན་ཨིན་ཟེར་བཤད་ཅིག་ ཨིན་རུང་གཡག་ཟེར་བའི་སྒོ་ནོར་སེམས་ཅན་ཚུ་ ངོ་ཚ་ཅན་ཅིག་ཨིན་མ་ལས་རྟེན་ ལག་ལེན་འཐབ་ནི་ནང་ལུ་ལཱ་ཁག་དང་གདོང་ལེན་འབྱ྄ང་སྲིད་རུང་ ཐབས་རིག་གི་ཐོག་ལས་འབད་ནི་དེ་ག་ནི་བ་ཡང་ཁག་ཆེ་ཟེར་བཤད་ཅིག་ སྦྱོང་བརྡར་གྱི་སྐབས་ ལ་ནོར་གཡག་གི་སྐྱེ་འཕེལ་དང་འུར་བའི་རྟགས་ཚན་ དུས་ཚོད་ ཕ་གཡག་བཙག་འཐུ་དང་སོན་ཚུ་ག་དེ་འབད་བཞོ་ནི་ཨིན་དང་གཞན་ཡང་ ཁབ་སོན་གྱི་ཁེ་ཕན་ཚུའི་སྐོར་ལས་དང་ལག་ལེན་འཐབ་ཐངས་ཀྱི་ཉམས་ལེན་ཚུ་ རྒྱལ་ཡོངས་གཅིག་སྡོམ་གཡག་གསོ་སྐྱོང་ཁག་ནང་ལུ་འབད་འགོ་འདྲེན་འཐབ་ནི་ཨིནམ་པའི་ཁར་ སྦྱོང་བརྡར་གྱི་མ་དངུལ་རྒྱབ་སྐྱོར་ཚུ་ཡང་ ས་ཁ་མཐོ་སའི་ཞིབ་འཚོལ་དང་གོང་འཕེལ་ལྟེ་བ་དང་བལ་བུ་ལུ་ཡོད་པའི་ཨིསི་མོཀྲི་གི་གནང་ཡོད་པའི་གནས་ཚུལ། སྒོ་ནོར་ཐོན་སྐྱེད་འགོ་དཔོན་ཀུན་ལེགས་རིན་ཆེན་གྱི་བསྡུ་སྒྲིག་འབདཝ་ཨིན། སྒོ་ནོར་ཞིབ་འཚོལ་དང་ཐོན་སྐྱེད་ལྟེ་བ་ ཐིམ་ཕུག།